
FOREWORD. 


The  suggestion  for  the  preparation  of  this  volume 
emanated  from  the  publisher  of  it,  accompanied 
by  an  expression  of  surprise,  that  none  of  those, 
who  had  previously  provided  Scots  renderings  of 
Bible  books,  had  been  induced  to  undertake  similar 
work  in  regard  to  the  Book  of  Proverbs,  since 
the  genius  of  the  Scottish  language  supplied  an 
eminently  fitting  medium  for  the  reutterance  of  the 
wisdom  literature  of  the  Old  Testament. 

In  the  contents  of  the  following  pages,  I  have 
endeavoured  to  meet  the  publisher's  desideratum, 
and  to  answer  his  expectation  ;  and  readers,  who 
are  interested  in  the  speech  beloved  of  our  fathers, 
will  judge  for  themselves,  whether  the  pithiness  of 
the  Scots  diction,  and  the  expressiveness  of  the 
Scots  idiom,  present  to  their  minds,  in  this  form, 
the  Wyse-sayin's  o'  Solomon  with  any  freshness  of 
appeal. 

In  preparing  the  rendering  contained  in  this 
volume,  I  have  generally  followed  the  text  of  the 
Revised  Version  throughout ;  and  this  will  account 
for  the  variations  in  reading,  where  the  sense  of 
the  passage  seems  to  differ  from  what  may  be 
more  familiar  to  the  ear  in  the  Authorised  Version. 


viii.  FOREWORD. 

As  to  the  literary  setting  of  the  book,  I  have 
been  largely  guided  by  the  arrangement  which 
Professor  Moulton  pursues  in  "The  Modern 
Reader's  Bible"  (Macmillan  &  Co.),  and  in  that 
connection  I  desire  to  express  the  measure  of  my 
indebtedness. 

T.   W.   P. 

Mid  Calder, 
October,  191 6. 

THE    PROVERBS. 


CHAPTER    I 


Verse  i. 


The  Wyse-sayins  o'  Solomon, 
The  Son  o'  Dauvid,  King  o'  Israel. 


THE     PROVERBS 


CHAPTER  I. 


Anent  the  alrtlii  o'  the  hale  book. 


Verses  2-6. 

To  ken  what's  wyse  an'  what's  guid  guidin; 

To  hae  an  inkHn  intil  the  words  o'  guid  understaun'in ; 

To  get  advisins  intil  the  cannie  dailins  o'  Hfe, 

Intil  richteousness,  an'  jidgment,  an'  even-doon  weys; 

To  gie  pith  to  the  feckless; 

To  the  growin  laddie  richt-kennin  an'  discreetness; 

That  the  man  o'  mense  may  speel  the  heicher, 

An'  that  ony  body  wi'  a  pickle  sense 

May  be  better  kent,  e'en  yet, 

For  his  gleg,  straucht-gaun  coonsel: 

To  ken  for  yer  ainsel  a  wyse-sayin, 
An'  to  grup  what  may  be  the  ettlin  o't. 
Ye  hae  afore  ye  THE  WORDS  O'  THE  WYSE, 
An'  their  AULD  SAWS, 
Weel-worth  an  eident  sairch. 


THE     PROVERBS. 


CHAPTER  I. 


The  saicret  at  the  tap  o*  a*, — 
THE  FEAR  O'  THE  LORD. 


Verse  7. 

The  fear  o'  the  Lord— 
Begin  wi'  that; 
That's  the  in-comin  o'  a'  richt-kennins : 

But  sic-Hke  as  hae  nae  sense  ava 
Mak  licht  o'  what's  wyse, 
An'  ocht  that  airts  to  guid  guidin. 


THE     PROVERBS 


CHAPTER  I. 


Eftlr  the  fear  o'  the  Lord, 

the  salcret  o'  life's  'tween  yersel  an'  yer 

FAITHER  an'  MITHER. 


Verses  8-9. 

My  laddie,  herken  to  the  advisins 

O'  yer  faither, 
An'  dinna  mislippen  the  biddens 

O'  yer  mither; 
For  they'll  e'en  be  like  a  bonnie  croon 

On  the  heid  o'  ye, 
An'  braw  buskin  o'  chains  ^ 

Aboot  the  neck  o'  ye. 


THE     PROVERBS. 


CHAPTER  I. 


A  falther's  coonseL  to  his  callan. 


Verses   10-19. 

My  laddie,  gin  sinners  wad  weise  ye  awa, 
Hae  nocht  to  dae  wi'  ane  o'  them. 


Gin  they  micht  be  sayin  t'ye, — 

^^  Hey,  my  lad!     Yoke  wl'  oorsels ; 

Lat  us  be  snowkin  thegither  for  blade ; 

Lat  us  slink  aboot,  in  hiddlins,  eftir  the  hairmless ; 

Lat  us  swallow  them  ootricht, 

As  the  very  grave  itsel  wad  dae't  ; 

Ay!  clean  oot  o'  sicht, 

As  tho'  they  had  a*  ploppit  ower 

Intil  some  gaipin 'black  moss-hag: 

**  Eh!  but  we'll  mak  a  gausie  scran  oH; 

We'll  pang  oor  hooses  fu'  o'  the  gettins: 

Tak  pot-luck  wi'  us,  my  lad, 

Gang  share -an' -share  alike, 

Jist  ae  muckle  wallet  'mang  us  a'." 

CHAPTER  I. 


My  laddie,  for  ony  sake,  I'm  sayin, 

Cleek  nane  wi'  the  sornin  loons; 

Haud  aff  their  gate; 

They're  ettlin  on  naething  but  wrang, 

An'  maybe — wha  kens  !  —the  skailin  o'  blude 

Afore  a's  dune. 


It's  a  gey  gawkie  bird,  is  yon  same  ana, 

That  haps  straucht  alang  to  be  trappit 

In  some  kenspeckle  girn, 

Loopit  up  an'  laid  oot. 

In  the  sicht  o'  its  goupin  een. 

An'  sic-like  as  I'm  tellin  ye  o',  enoo. 

Are  fanklin  an'  girnin  themsels: 

They're  no  thinkin  this  o't,  I  wat, 

Still-an'-on  it's  the  truth: 

It's  themsels  an'  their  weal, 

Wi'  their  snowkin  an'  slinkin  aboot. 

That,  belyve,  they'll  be  whummlin  ower. 

That's  the  fac' :   that's  the  ootcome  to  a' 
Wha  troke  wi'  the  glaumin  o'  greed; 

An'  ye'se  see't  for  yersel:   their  ain  lives  it'll  be. 
That  they'll  taiver  an'  smoor  in  the  lang-run. 


THE     PROVERBS 


CHAPTER  I. 


Wisdom  crack! n  wi'  the  fiilisli 


Verses  20-33. 

Wisdom  cries  oot  on  the  causey, 
Athort  the  braid  haudens  o'  men; 
She's  thrang  ower-by  at  the  merkets, 
An'  oot  an'  in  by  the  entries, 
An'  a'  through  the  toon. 
She's  cryin,  an'  sayin:  — 

'^  Hoo  lang,  ye  saft,  feckless  craiturs, 
Are  ye  gaun  to  be  sue  thowless — 
Geckin  at  whafs  guld, 
An\  like  the  fates  ye  are, 
Haudln  aff  frae  richt-kennins? 

''  Swee  yersels  roun',  whan  ye  hear  my  reprulf. 

"  Tak  tent!     For  I'm  fain  to  gle  ye  my  speerit, 
An'  mak  my  words  weel-kent  to  ilk  ane  o'  ye. 

"  Ower  an'  ower  again  I've  hoyit  an'  cry't, 

Bat  ye've  a'  been  dour  an'  deif-lugglt ; 

I've  rax't  oot  my  haun, 

But  ye  fash't  yersels  nane ; 

The  coonsel  I  spak,  ye  hae  slichtit, 

An'  wadna  hear  ocht  o'  advisins. 


THE     PROVERBS 


CHAPTER  I. 


"  But  bide  aweel 
I'll  hae  the  lauch 

In  the  day  that  ye' re  traachl't; 
I'll  geek  at  you, 

Whan  ye' re  chitt'rin  wi'  dreid ; 
Whan  on  comes  yer  fricht 

Like  a  blashin  spate ; 
Whan  doon  conies  yer  skaith 

Like  a  swlrlin  blast; 
Whan  dule  an'  wae  ye  maun  dree." 

Nae  doobt,  they'll  speir  for  me  then; 

But  I'll  answer  them  nane: 
Seekin  me  then  they  wad  be; 

But  fin'  me  they'll  no. 

For  didna  they  haud  aff  richt-kennins? 
They  waled-na  the  fear  o'  the  Lord; 
Ay!   they'd  herken  to  nae  advisins; 
They  slichtit  a'  my  repruif. 

An'  sae,  they  maun  dree  their  ain  weird, 
An'  be  chokit  wi'  their  ain  ill-daeins, 
Slippin  back,  an'  gaun  doon  in  their  fecklessness. 
An',  like  the  fules,  I  tell  ye,  they  are. 
They'll  be  smoored   'neth  the  routh  o'  their  ain 
fulishness. 

But,  whae'er  wad  herken  weel  to  mysel, 
A  braw  an'  a  couthie  hauden  he'll  hae; 
In  a  lown,  lown  howff  he'll  be  happit  ower 
Wi'  nae  dreid  o'  ill  ava. 


THE     PROVERBS 


CHAPTER    II 


Wisdom  can  redd  the  road  frae  a'  malnner  o*  ills. 


Verses  1-4. 

My  laddie,  gin  ye'll  herken  to  what  I  tell  ye. 

An'  think  muckle  o'  my  commauns ; 

Gin  ye'll  gie  tentie  lug  to  the  ca'  o'  wisdom, 

An'  ettle  yer  hairt  to  guid  understaun'in ; 

'Deed,  gin  ye  grein  for  richt  insicht. 

An'  mak  a  wark  aboot  gettin  an'  inklin  o't ; 

Gin  ye'll  grup  at  hersel  as  at  siller, 

An'  howk  for  her  as  for  a  pat  o'  gowd 

Laid  awa  in  some  bit  hidie-hole: 


Verses  5-8. 

Then,  I'se  warrant,  ye'll  staun  in  the  fear  o'  the  Lord^ 
An'  fin'  for  yersel  the  richt-kennin  o'  God: 
For  it's  the  Lord  Himsel  that  gies  wisdom; 
Knowledge  an'  understaun'in  are  His  ain  hansel: 
He  lays-by  guid  guidin  for  a'  the  upricht; 
He's  nane  less  than  a  shield  to  sic-like  as  are  leal; 
For  weel  He  wad  waird  His  ain  warks  for  the  true, 
An'  uphaud,  oot- through  a',  ilka  ane  o'  His  saunts. 

CHzAPTER  II. 


Verses  9-1 1. 

Then,  I'se  warrant,  that  fine  ye'll  be  fettl't, — 

Fettl't  for  ocht  that  airts  by  the  richt, 

Fettl't  for  even-doon  daiUns  wi'  a', 

'Deed,  ilka  guid  gate  ye'll  be  kennin; 

For  wisdom,  in-ower  to  yer  hairt,  '11  gang  ben, 

An'  knowledge  ye'se  walcome  deep  doon  in  yer  saul; 

Discreetness  '11  fen'  ye  frae  ill, 

An'  guid  understaun'in  '11  kep  ye  fu'  brawlie. 


Verses   12-15. 

To  redd  ye  frae  airts  that  are  wrang, 

Frae  folk  wi'  the  ill-scraipit  tongues, 

Wha  sklent  awa  frae  the  richt. 

An'  gang  doon  whaur  the  mirk  lies  thick; 

Wha  are  gleg  at  the  daein  o'  ill. 

An'  swick  ower  the  warst  they  can  wale; 

Whas  weys  are  as  crookit  as  can  be. 

An'  their  gangins  a'  clean  gane  agley. 


Verses  16-19. 

To  redd  ye  frae  the  ill-deedie  wumman, 

Frae  the  fremit  craitur,  wha  f raises  wi'  her  tongue; 

Wha  gangs-back-on  the  frien'  o'  her  young  days. 

An'  cuists  aff  her  the  tryst  o'  her  God: 

For  her  hoose,  lat  me  tell  ye,  sklents  daith-ward. 

An'  her  fit-pads  airt  doon  to  the  deid: 

No  ane  '11  come  back  that  taks  her  gate, 

No  ane  o'  them  a'  has  a  chance  ava 

O'  the  brawest  gliff  o'  life. 

CHAPTER  II 


Verses  20-22. 

An'  a'  this,  my  ain  laddie, 

That  ye  may  gang  forrit  wi'  sic-Hke  as  are  guid, 

An'  haud  on  by  the  gate  o'  the  richteous; 

For  the  upricht  '11  keep  their  haudens  siccar, 

Ay!   the  upricht  '11  never  be  steer't; 

But  the  wicked  '11  be  sneddit  clean  aff. 

An'  the  warkers  o'  deceiverie  '11  be  rutit  oot — 

They'll  be  rutit  oot  a'thegither. 

CHAPTER    HI, 


Wisdom  : 
An*  the  braw  oot-come,  gin  they're  keepit. 


Verses  i-io. 

My  laddie,  dinna  forget  my  biddens; 

But  haud  my  commauns  in  yer  hairt : 

For  mony  braw  days,  'deed,  braw  years  o'  life. 

An'  lownness,  wull  they  eik  to  yersel. 

Dinna  mislippen  mercy  an'  truth; 

Bin'  them  aboot  the  neck  o'  ye; 

See  till't,  that  they're  scriven  upon  yer  hairt; 

An'  ye'se  get  guid-wull,  an'  nae  sma'  respeck 

In  the  sicht  baith  o'  God  an'  man. 

Tryst  yersel  to  the  Lord  wi'  a'  yer  hairt; 
Dinna  lippen  overlie  to  yer  ain  understaun'in: 
Ilka  gate  ye  wad  tak,  gie  thocht  to  Him, 
An'  He'll  airt  yer  gangins  fu'  brawlie. 

Dinna  be  thinkin  ocht  muckle  o'  yersel; 

Hae  the  fear  o'  the  Lord, 

An'  haud  yont  frae  the  wrang: 

That'll  be  the  very  health  o'  ye. 

An'  marrow  till  yer  banes. 

CHAPTER  HI. 


Oot  o'  the  gear  that  ye  gether  thegither, 
Mmd  weel  that  ye  gie  to  the  Lord; 
Gie  the  first  an'  the  best  o'  a'thing: 
An'  yer  barns  '11  aye  be  weel-stockit, 
An'  yer  vats  '11  be  lippin  fu', 
They'll  be  reamin  fu'  -an'  skailin, 
Wi'  the  red  bree  o'  the  grapes. 


Wisdom — a  hantle  better  than  gowd  an'  gear. 


Verses  11-18. 

My  laddie,  dinna  mak  licht  o'  the  Lord's  correckins, 
Nor  be  yaumerin  ower  repruifs,  that  He  sen's  ye; 
For  sic-like  as  He  lo'es 

He  repruves,  whan  they  need  it, 
As  ony  faither  wad  dae 
Wi'  the  callan  he  likes. 


Happy,  rale  happy  is  the  man  wha  fin's  wisdom, 
An'  the  man  wha  gets  guid  understaun'in ; 

For  a  stockin  o'  that 

Is  better,  a  hantle,  than  stockin  o'  siller; 

The  oot-come  o'  that 

Is  mair  than  the  hainins  o'  gowd; 

She's  far  abune  glisterin  rubies; 

'Deed,  there's  naething  ava, 

O'  the  things  ye  micht  grein  for, 

To  liken  to  her. 

CHAPTER  III. 


Lang  days — days  o'  life — 

In  her  richt  haun  she  brings ; 

In  her  left  she'll  hae  routh 
O'  the  best  gear  an'  honour: 

Her  weys,  as  ye'll  fin', 
Are  pleesant  a'  through, 

An'  cannie  an'  lown 

Are  the  gates  o'  her  gangins. 

She's  life,  wi'  the  frutes  o't, 
To  a'  that  baud  till  her; 

An'  blythe  is  ilk  ane 
That  maks  her  his  ain. 


The  Warks  o'  the  Wisdom  that's  abune  ony 


Verses   19-20. 

The  Lord,  in  His  wisdom, 
Has  foondit  the  yirth; 

An'  siccarlie  set 

A'  the  heichs  o'  the  heavens, 


By  knowledge,  His  ain. 
Cam  the  howes  o'  the  sea. 

An'  the  lift,  abune  a', 

Sen's  the  draps  o'  the  dew. 


THE     PROVERBS.  15 


CHAPTER  III. 


Aye  tak  the  company  o'  Wisdom,  an'  haith  day  an' 
n'lcht  ye'se  hae  the  best  o'  hields. 

Verses  21-26. 

My  laddie,  dinna  lat  them  get  oot  o'  yer  sicht; 
Aye  baud  on  by  tbe  heicbest  wisdom  an'  discreetness: 
An'  ye'll  fin'  tbat  they're  yer  life, 

Abune  a'  life  ye  ken, 
An'  braw  graitbin,  as  weel, 
To  tbe  neck  o'  ye. 

Tben  ye'll  gang  yont  yer  ain  gate  siccarlie, 
An'  yer  fit  '11  be  stoiterin  nane. 

Wban,  at  nicbt,  ye  lie  doon, 

Naetbing  '11  scaur  ye; 
'Deed,  wban  ye  lie  doon, 
Ye'll  sleep  as  soun's  a  tap. 

Syne  ye  needna  be  fley't  for  ony  stramasb. 
Or  tbe  doon-come  o'  wrang-doers,  wban  tbat  ye  see; 
For  ye  can  brawlie  keep  up  yer  bairt, 

Lippenin  to  tbe  Lord  Himsel, 
An'  by  His  ain  cannie  airtin 

He'll  kep  yer  fit  frae  ony  fanklin. 


Wisdom  says — ^^  Dinna" ;  an'  gies  giiid  raison  for't. 

Verses  27-35. 

DINNA  witbbaud  ony  guid  ye  can  dae 

To  sic-like  as  are  weel-deservin, 
Wban  fine  ye  ken  tbis  o't  yersel, 

Tbat  ye've  routb  to  dae't  wi'. 

CHAPTER  HI. 


DINNA  be  sayin  to  yer  neibour, — 

"  Weel,  weelf     Gang  yer  weys  the  two, 

An'  syne  come  back  the  morn, 

An'  Vse  see  what  I  can  dae  for  ye/* — 

Whan  ye've  got  mair  than  eneuch  in  yer  pooch 
To  help  him  at  ance. 

DINNA  be  etthn  ony  ill  anent  yer  neibour, 

An'  him  steyin  e'en  next-door  t'ye,  jaloosin  naething. 

DINNA  be  fechtin  wi'  onybody  needlesslie, 
Whan  nocht  o'  hairm's  been  dune  to  yersel. 

DINNA  fash  yer  hairt  anent,  the  camsteerie, 
An'  gang  nane  ower-by  his  gate. 


FOR  wi'  the  crookit  trokers, 

The  Lord  '11  hae  nocht  to  dae  ava; 

An'  the  saicret,  that's  a'  His  ain, 
Is  only  kent  by  the  upricht. 

The  sair,  sair  ban  o'  the  Lord 

Lichts  on  the  hoose  o'  the  wicked; 
But  the  couthie  bield  o'  His  blessin 

Haps  the  hauden  o'  His  ain  folk. 

Tho'  He  geeks  at  them  wha  geek  at  guid, 
He'll  gie  blythesome  grace  to  the  lown-hairtit. 

The  wyse  '11  get  the  tocher  o'  His  glorie; 

But  shame  itsel  '11  be  the  bombaisement  o'  fules. 

CHAPTER    IV. 


Wha  sets  Wisdom  tapmaist  has  a  croon  set  on  his 
aln  held. 


Verses   1-9. 

Herken,  my  laddies,  to  the  instruckins  o'  yer  faither, 
An'  tak  tent  to  get  guid  understaun'in ; 
For  the  coonsel  I'm  speakin  is  richt. 
Gin  ye'se  hand  by  the  biddens  I  gie. 

For  mysel,  I  aye  held  by  my  faither, 

An'  clung  by  the  sweet,  couthie  love  o'  my  mither; 

As  a  callan,  like  you,  I  got  his  advisins. 

An'  this  was  what  he  tell't  me:  — 

^^  Lat  yer  hairt  Lay-by  what  I  say ; 
Keep  my  commauns,  an'  hae  life: 

Get  wisdom, 

Get  discreetness. 

^^  Dlnna  forget  that ; 
Dlnna  gang-back-on  ocht  that  I've  said  ; 
Dlnna  nilsllppen  her, 
An'  she'll  no  nilsllppen  yer  set; 
Lo'e  her. 

An'  she'll  look  eftlr  ye  brawlle. 
2 

'*  Wisdom — that's  HER — the  bunemalst  o*  ony, 

Get  Wisdom. 
See  tllVt!     Whatever  yer  gettlns  may  he, 

Get  guld  under staurV In. 

^^  Set  her  tapmalst,  Vm  sayln, 

An'  yer  life  she'll  uphelze ; 
She'll  alrt  ye  to  honour 

Whan  ye  mak  her  yer  aln. 

"  She'll  clap  on  yer  held 

A  braw  gralthln  o'  grace, 
A  croon — naethlng  less — 

Is  the  buskin  she'll  gie." 


The  twa  roads,  an'  the  endlns  o'  balth. 


Verses   10-19. 

Tak  tent,  my  laddie,  an'  herken  to  what  I  tell  ye. 
An'  ye'se  hae  mony  braw  years  o'  life  afore  ye. 

I've  try't  to  ettle  ye  in  the  wey  o'  wisdom; 
I've  airtit  ye  yont  the  gate  o'  what's  guid: 
As  ye  gang  on,  yer  feet  '11  no  be  fankl't. 
An',  gin  ye  hae  ony  rinnin  to  dae, 
Ye'se  no  tummle. 

CHAPTER  IV. 


Tak  a  close  grup  o'  guid  coonsel; 

Dinna  lat  her  awa; 

Haud  her; 

For  she's  the  very  Ufe  o'  ye. 


Ne'er  pit  a  fit  on  the  pads  o'  the  wicked, 
An'  kep  yersel  frae  the  wey  o'  the  ill-daein. 
Dinna  look  the  airt  o't ; 
Dinna  gang  near't; 
Haud  awa  frae't; 
An'  gang  oot-ower. 


For  ilka  day  they're  thrang  ower  some  mischieff, 
An'  they  canna  gang  to  sleep  at  nichts, 
Unless  they've  gi'en  somebody  a  jundie. 


It's  their  meat,  ye  wad  think,  to  dae  wrang. 
An'  their  drink,  to  dae  hairm. 


The  wey  o'  the  richteous  airts  on 
Frae  the  licht  o'  the  mornin, 

That  brichtens,  an'  brichtens  the  mair, 
Till  the  day's  at  its  brawest. 


But,  foment  that,  the  wey  o'  the  wicked 
Sklents  doon,  an'  doon  to  the  mirk. 

An'  nocht  can  they  see 

O'  what  whummles  them  ower. 


20  THE     PROVERBS 


CHAPTER  IV. 


^*  Wisdom's  ain  air  tin — "  Straucht  forrit: 


Verses  20-27. 

My  laddie,  gie  tentie  care  to  my  words; 
Len'  yer  lugs  to  ilk  thing  that  I'm  tellin; 
Lat  nane  o'  them  drap  frae  yer  sicht; 
Hap  them  weel  in  the  mids  o'  yer  hairt. 


For  they're  life  to  ilk  ane  that'll  grup  them, 
An'  guid  health  to  the  body  as  weel. 


Abune  a'  that  ye  gaird,  gaird  yer  hairt, 
For  the  ootcome  o'  life  is  settl't  in-by. 


Binna  forritsome  wi'  yer  tongue. 

An'  lat  nae  smachrie  words  smit  yer  lips; 

Lat  yer  een  be  aye  lookin  forrit, 

An'  the  skance  o'  yer  e'e,  straucht  on. 


Keep  an  even-doon  pad  for  yer  feet. 
An'  lat  a'  yer  weys  be  made  shair; 
Swee  nane  to  the  richt  or  the  left, 
An'  baud  on  oot  the  gate  o'  the  wrang, 
Straucht  forrit. 

CHAPTER    V. 


A  faither's  warnln  ower  the  skaith  o'  an  ill- dee  die 
wumman. 


Verses  i-6. 

My  laddie,  tak  tent  to  my  coonsel, 
Len'  yer  lug  to  a'  my  advisins; 
That  yersel  may  ettle  discreetness, 
An'  crack  as  ane  haein  knowledge. 

For  the  lips  o'  an  ill-deedie  wumman 

Drap  hinnie, 
An'  her  words  are  fair  f raisin, 

Like  butter; 
But,  eftirhins, — Eh !  they'll  be  soor, 

Soor  as  wurmwud. 
They'll  be  sherp  as  a  swurd, 

Dooble-edged. 

The  feet  o'  her  sklent  to  the  deid. 

An'  her  fit-steps  airt  yont  by  the  grave. 

For  sic-like  a  hizzie  as  this 

There's  nae  even-doon  life  ava; 

A'  her  weys  are  as  shooglie  as  can  be, 

Tho',  as  yet,  she  may  no  be  awaur  o't, 

May  no  tak  ae  thocht  o't  hersel, 

Verses  7-14. 

Noo,  my  laddie,  to  mysel  herken  weel, 
An'  haud  ticht  by  the  words  o'  my  mooth. 

Keep  yont  frae  the  craitur,  far  yont, 
An'  ne'er  slink  ye  near  her  door-cheek; 
Else  ye'll  niffer  the  guid  name  ye  hae, 
An'  the  best  o'  yer  years  '11  be  fyl't ; 
Yer  stren'th  '11  be  broizl't  an'  tint, 
An'  to  ithers  ye'll  wark  for  yer  meat. 

At  the  hinner-en',  eh !   ye'll  be  wae. 

Whan  ye  ken  that  yer  life  dwinnles  oot; 

An'  ye'll  say,  "  Hoo  I  sllchtlt  guid  coonsel, 

An*  lauMt  to  mysel  at  reprulf  ; 

I  naither  wad  lippen  richt  blddens, 

Nor  herken  to  frien's  that  wad  speak  them; 

Intil  a*  kinds  o*  pliskies  o'  wrang 

I  gaed  on,  ramstam,  'thort  the  toon" 


Verses  15-19. 

Slocken  drouth  at  the  spring  that's  yer  ain, 
Frae  the  waters  in-by  yer  ain  waal. 
Should  yer  springs  be  cuisten  abreid, 
Like  burns  rinnin  ower  on  the  causey? 
Lat  them  be  for  nane  but  yersel, 
An'  no  for  the  gangrels  aboot  ye. 
Lat  the  spring-heid  o'  life  fesh  ye  blessin, 
An'  be  blythe  wi'  yer  young  guid- wife. 

CHAPTER  V. 


As  a  dawtit  hynde, 

An'  a  bonnie  da, 

Lat  hersel  be  eneuch  for  ye  aye ; 

Wi'  her  love  be  ta'en  up  a'thegither. 


Verses  20-23. 

My  laddie,  what  for,  wi'  the  ill-deedie  wumman. 
Or  the  gangeral  lass,  wad  ye  mint  to  tak  up? 

For  the  weys  o'  a  man  are  afore  the  Lord's  sicht. 
An',  I'se  wad,  He  kens  weel  a'  the  airts  o'  his  gangins, 

His  daein  o'  wrang  '11  girn  the  wrang-doer; 

He'll  tichtlie  be  bun'  by  the  raips  o'  his  sin, 

O'  the  sin  that's  his  ain; 

An'  he'll  dee,  ay !  he'll  dee. 

For  no  takin  advisins; 

An'  by  fulishness  glaikit 

He'll  aye  gang  the  farer  the  wrang. 

An'  be  lost ! 

CHAPTER    VI. 


Anent  comln-guld  for  ither  folks. 


Verses  1-5. 

My  laddie,  gif  yer  promise  ye've  gi'en 

To  come-guid  for  some  neibour, 
Gif  yer  word  ye  hae  wad 

For  some  gangeral  craitur; 
Then  ye've  girn't  yer  ainsel 

By  the  words  o'  yer  mooth ; 
Ay  I  yeVe  girn't  yersel  shair 

By  the  words  o'  yer  mooth. 


Then,  haste  ye,  my  laddie, 

An'  redd  up  the  pliskie; 
For  the  poo'er  o'  yer  neibour 

Is  ower  ye,  atweel! 
Gang  doon  on  yer  hunkers. 

An'  beg  for  his  peetie ; 
An'  ne'er  gang  to  sleep. 
An'  ne'er  steek  an  e'e. 
Till  yersel  ye  hae  redd. 

Like  a  da  frae  the  hunter. 

Or  a  hynde  frae  the  man  wi'  the  girns. 

CHAPTER  VL 


The  Lazy  Loon. 


Verses  6-i 


AWA  to  the  ant,  ye  lazy  loon, 

Tak  tent  to  her  weys,  an'  hae  sense; 

For  wi'  nane  to  airt  her  at  ettlin, 

An'  wi'  nae  grieve  ower-lookin  her, 

An'  wi'  nocht  o'  a  maister  ava. 

She  lays-by  her  meat  in  the  simmer. 

An'  gethers-in  her  providin  through  the  hairst. 


Hoo  lang  are  ye  gaun  to  lie  snoozlin  there. 

Ye  shauchlin  sumph? 
I  wad  like  to  ken 

Whan  yer  sleep-sleepin  '11  be  dune? 


"  A  wee  thing  mair  oH; 

list  anither  blink,  man; 
Lat  my  shanks  alane 

For  an  hoor  or  twa." 


That's  the  gate 

That  poortith  '11  pyke  ye  like  a  reiver, 
An'  sned  aff  a'  ye  hae. 

As  gin  he  had  whang't  it  awa  wi'  a  whittle. 

CHAPTER  VI. 


An  ill-hair  tit  body,  an*  what  comes  o*  him. 


Verses   12-15. 

A  SCABBIT,  capernoitit  craitur, 
An  ill-daein  body — 
He  strunts  aboot  wi'  an  impident  gab; 
He  winks  an'  winks  wi'  his  een ; 
He  shauchles  abreid  wi'  his  feet ; 
He  maks  signs  wi'  his  fingers; 
He's  glaikit  at  the  hairt  o'  him ; 
He's  aye  ettlin  some  ploy  o'  wrang; 
Ilka  day  he's  the  cause  o'  sair  rippets. 

The  skaith  o'  siccan  a  ane 
Wull  come  doon  in  a  gliff; 
In  the  glisk  o'  a  flaucht 
He'll  be  daudit  clean  sindry, 
An'  that  ayont  remeid. 


Sax  things — Ay!  Seeven,  that  maun  be  weel-gairdit 

against. 


Verses  16-19. 

There  be  sax  things, 

That  the  Lord  '11  hae  nane  o': 
'Deed,  the're  seeven. 

That  He  abominates  a'thegither: 

Vauntie  een ; 

A  leein  tongue; 

Hauns  that  herry  the  hairmless; 

A  hairt  that's  aye  ettlin  thochts  o'  wrang ; 

Feet  that  are  stentit  intil  mischieff; 

A  dooble-mindit  witness  wha'll  lee  Hke  onything; 

An'  the  body  wha  saws  bickerins  amang  brithers. 


The  licht  that  can  redd  the  feet  frae  a  mirk,  mirk 

road. 


Verses  20-23. 

My  laddie,  haud  on  by  the  commauns  o'  yer  faitherf 
An'  dinna  mislippen  the  biddens  o'  yer  mither; 

Bin'  them  tichtlie,  an'  for  aye,  roun'  the  hairt  o'  ye. 
An'  buckle  them  close  aboot  the  neck  o'  ye. 

Whaure'er  ye  gang, 

This  '11  airt  ye; 
Whan  ye're  sleepin, 

This  '11  gaird  ye; 
Whan  ye're  wauken. 

This  '11  crack  wi'  ye. 

For  the  commaun 

Is  a  cruisie  in  itsel; 
The  richt  bidden 

Is  a  leamin  licht; 
An'  the  repruifs  o'  guid  advisins 

Are  the  very  life  o'  ye. 

CHAPTER  VI. 


Verses  24-28. 

To  fen'  ye  frae  the  ill-deedie  wumman, 
Frae  the  fraise  o'  her  fremit  tongue ; 
Dinna  grein  for  the  craitur, 

Tho'  she  be  bonnie, 
An'  dinna  lat  her  grup  ye 
Wi'  the  glint  o'  her  een. 

For  it's  jist  by  sic-Uke  as  hersel, 

That  a  man  may  be  brocht  to  his  hunkers ; 

Ay  I  doon  to  the  moulins  o'  bread, 

An'  nae  less  than  the  loss  o'  his  life. 


Can  a  man  gether  fire  in  his  airms, 
An'  his  claes  no  be  brunt? 

Can  a  man  dauner  yont  ower  het  shunners, 
An'  the  soles  o'  his  feet  no  be  birslet? 


Verses  29-35. 

Sae  the  man,  wha  daes  wrang 

Wi'  the  wife  o'  his  neibour, 
Maun  dree  the  hale  skaith  o't. 

An'  he'll  fin'  that  the  paikin's  a  sair  ane. 

Gin  a  man,  whan  he's  hungry, 

Should  steal  a  bit  thing 
For  a  bite  to  his  mooth. 

Folk  dinna  think  muckle  aboot  it : 

Altho',  gif  he's  nabbit, 

He'll  hae  to  pey't  back, 
Ay !    Seeven  times  ower, 

By  roupin  what's  left  o'  his  haiiden. 

But  whae'er  may  dae  wrang 
Wi'  the  wife  o'  his  neibour, 

Has  nae  understaun'in  ava; 
It's  his  saul,  ay  I  the  saul  o'  himsel 

That  he's  broizlin; 
It's  disgrace,  black  disgrace, 

That  he's  gettin; 
An'  the  fleck  o't,  for  him, 

Willi  ne'er  on  the  yirth  dicht  awa. 

For  jailousie  steers  a  rampagin; 

Nae  man  '11  spare  ocht  o'  the  skaith  o't ; 

Nae  siller  he'll  look  at; 

He'll  be  satisfeet  nane 

Wi'  the  biggest  an'  brawest  o'  praisents. 

CHAPTER    Vn. 


A  falther's  warnln  ance  mair  ower  the  skaith  o* 
an  ill- dee  die  wutnman. 


Verses  1-5, 

My  laddie,  mind  my  tellins; 

Lay  in-by  yersel  my  commauns: 
Haud  till  them  siccarlie, 

An'  ye'se  hae  life — 
E'en  my  biddens, 

Like  the  aipple  o'  yer  e'e: 
Bin'  them,  an'  rink  them  roun'  yer  fingers, 
An'  see  till't,  that  they're  scriven  upon  yer  hairt. 


Say  to  Wisdom,  "  Ye^re  my  ain  sister" 
An'  ca'  Understaun'in  yer  cuisen; 

An'  they'll  aye  fen'  ye  weel 
Frae  the  ill-deedie  wumman, 

Frae  the  fremit  craitur, 

Wha  wad  be  fraise-fraisin  ye  wi'  her  tongue. 

Verses  6-23. 

For  at  the  winnock  o'  my  hoose 
I  keekit  oot  ayont  the  swee  o't, 
An'  I  saw  amang  the  gawkie  loons- 
Little  mair  than  callans  they  were- 
I  saw  a  young  chiel, 
Wi'  nae  muckle  gumption. 


He  was  gaun  alang  the  causey  near  her  corner; 

He  was  takin  the  very  airt  o'  her  hoose, 

In  the  gloamin, 

At  the  e'enin  hoor, 

As  the  darklins  o'  the  nicht  were  comin  doon; 

An'  there  was  the  hizzie  to  meet  him, 

The  sleekie,  ill-deedie  wumman. 


She's  a  licht-heidit,  glaikit  limmer; 

She'll  stey  nane  in  her  ain  hoose; 

Noo,  she's  oot  on  the  causey; 

Noo,  she's  alang  by  the  merkets, 

An'  at  ilka  corner  she's  on  the  oot-look. 


Sae  she  took  him  by  the  airms. 
An'  there  she  kiss't  him; 
An'  wi'  impidence,  the  heicht  o't, 
Glowerin  in  the  face  o'  her, 
Quo'  she  to  the  chiel:  — 

"  /  hae  offerlns  o*  guid-wull  wl'  me ; 

This  very  day  I've  been  takin  thocht  o't: 

Sue  I  cam  oot  to  meet  ye, 

To  see  gin  I  could  meet  yersel, 

An*,  noo,  Vve  fand  ye  here. 


'^  I've  buskit  the  bink  wi'  braw  graithiii, 

Wl'  strippit  cleedin  frae  Egypt  Itsel; 

An'  I've  strinkl't  ower  a' 

The  sweet-scentit  fineries: 

Come  awa;  swither  nane  ; 

Lat's  hae  love  to  oor  likins  till  the  mornin, 

Lat's  hae't  to  oor  likens: 

For  the  guid-man's  awa  frae  hame ; 

He's  gane  aff  to  far-awa  palrts ; 

He's  taen  a  fu'  wallet  alang  wi'  him. 

An'  he'se  no  be  back  inside  a  month." 


Wi'  her  sliddry  tongue 

She  man's  to  eome  ower  Mm; 
Wi'  the  fraisin  o'  her  mooth 

She  gars  him  gie  in. 


He  gangs  eftir  her  at  the  meenit — 

Like  the  nowte  till  the  slauchter-hoose, 
Or  like  the  man  that's  sneckit  in  aims 
Wha  maun  herken  to  the  blethers  o'  a  fule- 

Till  a  sherp  flane  dings  through  him. 

Like  a  silly  bit  birdie 

He  haps  intil  the  girn, 
An'  the  puir,  thowless  sumph 

Doesna  ken  that  he's  gaun  to  his  daith. 


erses  24-27. 


An'  sae,  my  laddies,  herken  weel  to  mysel, 
An'  tak  tent  to  the  words  o'  my  mooth: 
Ne'er  lat  yer  hairt  ettle  yont  by  her  weys, 
An'  sklent  nane  oot-ower  by  her  pads. 


For  mony  a  ane  has  she  cuisten  doon, 

Sair  clour't; 
Ay!  mony  a  ane  has  she  clour't 

Clean  deid: 
The  airt  o'  her  hoose  is  that  airt— 

To  the  grave, 
Doon,  aye,  an'  doon,  to  thae  chaumers 

O'  daith  itsel. 

CHAPTER    Vni 


Wlsdoin*s  ca*  to  ane  an*  a^. 


Verses 


i-i  I. 


Is  that  no  Wisdom 

That  ye  hear  cryin? 
Is  that  no  Understaun'in, 

Wha  wad  lat  ye  hear  her  crackin  wi'  ye? 


On  the  tap  o'  the  heich  places 
Oot-ower  by  the  road-side, 
Whaur  the  roads  cross, 
There  she  taks  her  stance; 
By  the  big  yetts 
At  the  in-gaun  to  the  toon, 

All'  at  ilka  door-cheek  aboot  the  place, 
She's  cryin  that  a'  may  ken. 


Till  yersels,  a'  ye  carls,  this  is  my  ca'. 
An'  my  words  are  to  ane  an'  a'. 

CHAPTER  VHI. 


O  ye  feckless  chiels, 

Lairn  wisdom; 
An'  ye  thowless  craiturs, 

Seek  guid  understaun'in. 


Tak  tent,  for  I'm  tellin  ye,  noo, 

The  brawest  things  o'  ony; 
I  want  ye  to  ken,  abune  a', 

What's  the  richt: 
It's  nocht  but  the  leal  an'  the  true, 

That  I'll  speak. 
For  I  ne'er  wad  lat  wrang 

Smit  my  lips. 


Ilka  word  o'  my  mooth  is  a  richteous  ane ; 
There's  nane  o'  them  crookit  ava: 
They're  as  plain  as  can  be, 

To  him  wha  wad  see; 
An'  he  kens  that  they're  richt, 

Wha  wad  wale  the  first  wale  o'  richt-kennins. 


Gie  a  walcome  to  a'  my  advisins. 

Ay!   far  afore  siller; 
A  walcome  to  a'  thae  richt-kennins 

Afore  ony  wale  o'  gowd: 
For  wisdom  is  far  abune  glisterin  rubies, 
'Deed,  there's  naething  ava 
O'  the  things  ye  micht  grein  for. 
To  liken  to  her. 

CHAPTER  VIII. 


The  Wad  o'  Wisdom — *'  /  lo'e  sic-like  as  lo*e  me: 


Verses   12-21. 

I'M  Wisdom  that's  crackin  wi'  ye; 

Cannie  prudence  an'  mysel  dwall  thegither, 

An'  I  sairch  oot  richt-kennins  an'  discreetness. 


The  fear  o'  the  Lord,  that's  leal, 
Is  to  dislike  wrang  o'  a'  kinds. 

Pride  an'  upsettin, 

An'  the  gate  o'  ill-daein, 

An'  the  ill-scraipit,  ill-faur't  tongue, 

I'll  hae  nocht  to  dae  wi'  ava. 


Braw  coonsel  is  mine, 
An'  richt-kennins. 
An'  guid  understaun'in :  — 
I'm  the  pith  o'  life. 

By  mysel,  kings  grup  their  poo'er  as  kings, 
An'  princes  gie  the  laws  that  are  richt: 
By  mysel,  princes  are  uphauden, 
An'  a'  the  heich  anes  f  orb  ye. 
E'en  the  jidges  oot-ower  the  yirth. 

CHAPTER  VIII. 


I  lo'e  sic-like  as  lo'e  mc; 
An'  a'  that  seek  mc, 
Wi*  an  eident  hairt, 
Wull  fin'  me,  shair. 


Gear  an'  respeck  gang  alang  wi'  mysel — 

The- gear  that'll  no  crine  awa,  an'  richteousness ; 

What  I  hae  to  gie  is  far  abune  gowd, 

Ay!   far  abune  gowd  at  its  brawest — 

Better  than  ony  wale  o'  siller  ye  micht  gether. 


My  gangins  are  aye  in  the  airts  o'  richteousness. 
In  the  mids  o'  the  pads  o'  jidgment; 

That  ilka  ane,  wha  lo'es  mysel. 

May  come  by  the  graun'est  tocher. 

That  I  may  pang  a'  their  awmries  fu'  o'  guid. 


The  Lang  langsyne  o*  Wisdom. 


Verses  22-31. 

The  Lord  Himsel  set  me  up. 

At  the  beginnin  o'  His  ain  oot-gaun. 

Afore  a'  His  warks  o'  langsyne. 

CHAPTER  VHI. 


Frac  tliat  langsyne, 

Frae  that  beginnin, 

Afore  there  was  a  yirth  ava, 

Whan  there  were  nae  howes  o'  the  sea, 

I  cam  to  Hfe; 

Whan  there  were  nae  spring-heids 

Jawin  ower  wi'  water. 


Afore  the  muckle  mountains  had  been  foondit, 
Afore  a'  the  bits  o'  hills, 
I  cam  to  life; 

Afore  that  He  had  shuppen  the  yirth, 
Or  the  braid  acres  o't, 
Or  the  very  taits  o'  stoor 
For  the  biggin  o'  the  big  warld. 


Whan  He  set  up  the  heavens,  I  was  there  mysel; 

Whan  He  laid  a  spang  ower  the  breidth  o'  the  sea; 

Whan  the  lift  abune  was  made  siccar; 

Whan  the  springs  o'  the  sea  were  reamin  fu' ; 

Whan  the  mairches  o'  the  sea  were  settl't. 

That  the  waters  o't  should  ken  to  be  biddable. 


Whan  He  merkit  oot  the  foonds  o'  the  yirth, 

I  was  near-haun  Him  at  the  time. 

As  a  maister  ower  the  biggin  o'  sic  wonner-warks ; 

Ilka  day  His  delicht  was  in  me. 

An'  blythe  was  mysel  to  be  wi'  Him — 

Sae  blythe  ower  the  yirth  He  had  made  for  His  folks. 

An'  sae  blythe  anent  them,  the  bairns  o'  mankind. 

CHAPTER  VIII. 


Dinna  say  "  Na  *'  to  Wisdom   vcrsels. 


Verses  32-36. 

An'  sae,  my  ain  laddies, 

Herken  weel  to  me  noo; 
For  blessin  '11  fa'  upon  a' 

That  gang  yont  in  the  wey  that's  my  ain. 

Tak  ye  tent  to  instruckins, 

An',  'deed,  ye'se  be  wyse, 
An'  dinna  say,  Na, 

To  Wisdom  yersels. 

For  that  blessin  '11  drap 

On  the  man  wha  herkens  to  me. 
Ilka  day  keepin  watch  at  my  yetts, 
Waitin  on  at  the  cheeks  o'  my  door. 


An'  whae'er  fin's  mysel 
Fin's  the  gliff  o'  life, 
An'  the  Lord's  guid-wull. 


But  whae'er  wad  staun'  oot  against  me 
Wad  dae  wrang  to  the  saul  that's  his  ain ; 

An'  whae'er  taks  dislikens  for  me 
Taks  sair  likens  for  daith  itsel. 

CHAPTER    IX. 


The  Feast  o'  Wisdom. 


Verses   i-6. 

Wisdom  has  biggit  her  hoose, 
Uphauden  by  seeven  braw  pillars; 
The  beasts  hae  been  kill't  for  a  feast, 
The  wine's  a'  forrit  an'  ready, 
An'  the  buird's  been  plenish't  wi'  galore. 

She's  order't  her  lassies  athort, 

An'  frae  a'  the  hcich  pairts  o'  the  toon 

She's  hoyin  an'  cryin:  — 

"  Whae'er  is  feckless  amang  ye, 

Come  in-hy ; 

Whae'er  has  sma'  understaun'in, 

Come  in-ower ; 

Here's  fine  feedin  for  ye, 

Here's  wine  I  hae  ready." 

Quat  the  auld  gangins,  ye  feckless  craiturs; 

Come  in-by,  an'  get  a  glifif  o'  life, 

An'  tak  ye  the  airts  o'  guid  understaun'in. 

CHAPTER  IX. 


Anent  correckin  the  wyse  an*  the  fiillsh. 

Verses  7-9. 

Wha  ettles  to  correck  a  gecker  at  guid 
May  get  naething  but  snash  for  his  pains 

Wha  offers  repruif  to  an  ill-daein  man 
May  e'en  get  a  fleck  o'  his  ill. 

Lat  the  gecker  alane, 

Or  he'll  hate  ye; 
Gie  repruif  to  the  wyse, 

An'  he'll  lo'e  ye. 

Gie  instruckins  to  him, 

An'  he'll  aye  get  the  wyser; 

To  the  man  that's  upricht, 
An'  he'll  aye  lairn  the  mair, 
The  aulder  he  growes. 


The  Spring-heid  o*  Wisdom. 

Verses   10-12. 

The  fear  o'  the  Lord 

Is  the  spring-heid  o'  wisdom: 
The  richt-kennin  o'  the  Haly  Ane — 

That's  guid  understaun'in. 

Get  that  for  yersel. 

An'  yer  days  '11  be  mony  ; 

Ay  I   the  years  o'  yer  life 
Wull  be  lang  streekit  oot. 

CHAPTER  IX. 


Gin  ye're  wyse, 

Then  ye're  wyse  for  ycrsel  an'  ycr  wca 
But  geek  at  what's  guid, 

An'  the  skaith  o't  ye'U  dree  yer  lane. 


The  Feast  o*  Fullshness. 


Verses   13-18. 

The  fuhsh  wumman  has  a  rantin  tongue; 

She's  a  tawpie, 

An'  kens  naething; 

She  sits  at  her  ain  door-cheek, 

Or  aboot  the  heich  pairts  o'  the  toon, 

Roarin  to  a'  that  gang  by — 

Ilka  ane  gaun  on  his  ain  airt:  — 

"  Whoever  is  feckless  amang  ye, 

Come  in-by ; 

Whae*er  has  sma*  understaun*in — 

"  Waters,  that  are  stown, 

Are  the  sweet  anes, 
An'  bread,  that's  gotten  by  hiddllns, 

Maks  a  g  us  tie  bit  bite." 

But  onybody,  wha  herkens  to  siccan  a  ane, 
Doesna  ken  that  her  hoose  bauds  the  deid. 
An'  that  a',  gaun  in-ower  by  the  same, 
Are  gaun  yont,  straucht  yont  to  their  grave. 

CHAPTER    X. 


Verse   i. 

The  Wyse-sayins  o'  Solomon. 

CHAPTER  X. 


Verse    i . 

A  LADDIE  wi'  a  pickle  gumption  maks  his  faith er  rale 

prood  o'  him; 
But  a  thochtless  callan  gics  his  mither  niony  a  sair 

hairt. 


2. 

Gear  .that's  gether't  by  scafferie  '11  bring  blythe  oot- 

come  to  naebody; 
But  richteousness  '11  redd  a  man  frac  the  ^rups  o'  daith 

itsel. 


3. 

The  Lord  '11  ne'er  lat  ony  o'  His  ain  be  sair  scrimpit ; 
But  He'll  steek  the  door  ticht  against  the  ettlins  o'  the 
wicked. 


4- 

The  man  that's  slack  in  the  haun  '11  sune  be  toom  in 

the  purse ; 
But  the  haun  that's  eident  is  the  haun  that  gethers  the 

gear. 


5- 

He's  a  sensible  chiel,  wha  lays-by  through  the  simmer; 
But  onybody,  wha  driddles  in  the  hairst-time,  '11  shame 
his  ain  folk  by-ord'nar. 

CHAPTER  X. 


Mony  arc  the  blessins  that  arc  strinkPt  owcr  the  hcicl 

o'  the  richtcous ; 
But  mony  a  sair  clour  '11  be  clankit  on  the  gab  o'  the 

wicked. 


7. 

The  memorie  o'  the  guid  is  aye  wi'  us  in  a'  its  blythe- 

someness ; 
But  the  name  o'  the  ill-doers  '11  crine  awa  to  nacthing. 


8. 

A'  the  wyse  at  hairt  tak  tent  to  conmiauns  gi'en  them ; 
But  a  bletherin  coof  '11  come  doon  wi'  a  daiverin  dunt 
some  day. 


Wha  gangs  uprichtly,  gangs  siccarlie; 
Wha  taks  the  crookit  gate,   '11  hae  his  name  blabbit 
ower  the  hale  pairish. 


10. 

The   man   that's   aye   wink-winkin   wi'   his   cen,    ettles 

muckle  ill: 
An'  a  lowse-tongued  craitur  '11  get  a  clarty  tummle 

afore  he's  through  wi't. 

CHAPTER  X. 


1 1 


The  crack  o'  a  guid  man  brings  a  gliff  o'  life; 
But  the  crack  o'  the  wicked  is  nocht  but  camsteerie 
clash. 


12. 


Ill-wull  steers  up  a'  mainner  o'  rippets ; 
But,    whaur    there's    love,    mony    bits    o'    mistaks   are 
quaitly  happit  oot  o'  sicht. 


13. 

Wha  has  guid  insicht,  kens  hoo  to  speak  sense: 
Wha  wants  gumption,  wants  a  rung  reislin  on  his  back. 


14. 

Men  o'  mense  are  aye  gleg  to  pit  an  eik  to  what  they 

ken  already; 
But  fules,  by  their  blether-bletherin,  dae  the  warst  for 

themsels. 

15. 

The  gear  o'  the  rich  man  gairds  him  like  a  castle ; 
But  the  poortith  o'  the  puir  bauds  him  doon  on  his 
hunkers. 

16. 

The  thrangness  o'  the  richteous  airts  to  life: 
The  thrangness  o'  the  wicked  airts  to  sin. 


THE     PROVERBS.  47 


CHAPTER  X. 


17- 

Wha  gangs  by  guid  advisins,  bauds  on  tbe  ricbt  gate: 
Wba  geeks  at  repruif,  waun'ers  frae  tbe  straucbt  road. 


i8. 

Whae'er  bides  bis  ill-wull  anetb  a  pretence  o'  guid- 

wull,  is  a  leear: 
An'  wbae'er  keeps  bimsel  tbrang  clypin  clashes,  is  nae- 

tbing  but  a  coof. 


19. 

Wbaur  tbere's  a  brattHn  bletber  o'  words,  some  o'  tbem 

are  like  to  be  ill; 
Sae  tbe  man  wi'  a  pickle  sense  taks  care  to  keep  a 

steek  in  bis  crack. 


20. 


Tbe  crack  o'  tbe  ricbteous  is  like  siller — tbe  very  wale 

o't; 
But  tbat  o'  tbe  wicked  is  no  wortb  a  broon  bawbee. 


21. 

Tbe  crack  o'  tbe  ricbteous  feeds  an'  fen's  mony  a  life; 
But  silly  sumpbs  dee  for  want  o'  guid  understaun'in. 

CHAPTER  X. 


22. 

The  blessin  o'  the  Lord  maks  the  puirest  body  bien, 
An'  there's  nae  back-draw  o'  dovvieness  gangs  alan] 
wi't. 

23- 

A  fule  thinks  it's  daffin  to  mell  wi'  the  wrang: 
An',  to  the  man  o'  the  richt  stamp, 
Sic-Hke  is  the  sairch  eftir  wisdom — 
It's  the  brawest  pleesur'  o'  ony ! 


24. 

What  the  wicked  are  frichtit  for, 

Upon  the  wicked  that'll  fa': 
What  the  richteous  hae  ettl't, 

That'll  come  their  gate  in  the  lang-run. 


25. 

Whan  the  dirl  o'  the  blast  has  gane  by. 

The  biggins  o'  the  wicked  are  blawn  clean  oot  o' 
sicht ; 
But  tak  a  skance  o'  the  haudens  o'  the  richteous — 

They're  foondit  on  a  rock  for  evermair. 

26. 

Like  vinegar  seepin  aboot  the  teeth. 

An'  like  reek  nippin  in  the  een, 

Sae  is  the  lazy,  feckless  loon 

To  a'  the  neibour-folk, 

Wha  lippen  him  wi'  ony  erran'. 

27. 

The  fear  o'  the  Lord  pits  an  eik  to  the  days  o'  a  man's 

Hfe; 
But  the  years  o'  the  ill-daein  '11  be  clippit  doon. 


28. 

The  houp  o'  the  richteous  is  aye  blythesome ; 
But  the  houp  o'  the  wicked  '11  get  a  black  beguiik. 


29. 

To  the  upricht,  the  wey  o'  the  Lord  is  like  the  bield  o' 

a  castle; 
But  to  a'  wha  troke  wi'  wrang,  it's  like  a  castle  tummlin 

on  the  tap  o'  them. 

30. 

Sic-like  as  dae  guid  '11  ne'er  be  cowpit  ower; 
But  sic-like  as  dae  ill  maun  be  soopit  awa  oot  o'  a' 
kennin. 

31. 

The  mooth  o'  the  richteous  speaks  cannily  what's  wyse; 
But  the  tongue  o'  the  ill-doers  '11  be  sneckit  aff. 


32. 

The  guid  at  Jiairt  aye  ken  the  richt  word  to  say: 
The  ill  at  hairt  are  aye  pitten  in  their  tongue  whaur 
they  shouldna. 

CHAPTER    XL 


Verse    i . 


Trokin    wi'    fause   bauks    is    a    thing    that    the    Lord 

abominates  ; 
But  he  thinks  muckle  o'  straucht  daihn  wi'  fair  wechts. 


Whaur  there's  pride,  there's  a  dunnerin  doon-conie  no 

far  awa; 
But  the  lown-hairtit  are  cantie  neibours  wi'  wisdom. 


3. 

The  straucht-forrit  gangin  o'  the  upricht  uphauds  them 

ilka  day; 
But   the  crookit  gangin  o'   the  iU-daein   '11  whummle 

them  to  discomfishment. 


In  the  unco  day  o'  jidgment,  gear  canna  dae  oclit  for 

onybody; 
But  richteousness  can  uphaud  a  man,  e'en  foment  daith 

itsel. 

CHAPTER  XI. 


5. 

The  guidness  o'  the  upricht  airts  hmi  forrit  on  the  richt 

gate; 
But  the  wicked  '11  ding  ower  his  ain  feet  by  his  ain 

wrang. 

6. 

The  richteousness  o'  the  richteous  '11  bield  them  against 

ony  blast; 
But  sic-like  as  troke  wi'  jookrie-pawkrie  '11  be  gruppit 

in  the  girns  o'  their  ain  mischieff. 


7- 

Whan    a    wicked    man    dees,    a'    his    expeckins    are 

whumml't  doon  alang  wi'  him, 
An'  a'  the  houps,  that  he  biggit  on  his  cheaterie,  are 

cuisten  amang  the  glaur. 

8. 

The  richteous  man  is  ta'en  Hame  frae  a'  the  warld's 

cark  an'  care; 
An',  maybe,  anither,  wha's  a  hantle  frae  bein'  what  he 

ocht  to  be,  steps  intil  his  shoon. 


The  godless  man  thinks  naething  o'  broizlin  his  neibour 

wi'  his  clashes; 
But   the   godly,   by   guid   sense,    '11  hand   a  If   ony   sic 

unneibourliness . 

lO. 


Whan   things   gang   weel   wi'   the   richteous,   the   hale 

toon's  the  blyther  for't; 
An'  whan  the  wicked  are  cowpit  ower,  it's  weel-worth 

a  graun'  hullaballoo. 


1 1. 

By  the  blessin  o'  the  upricht,  the  hale  toon  is  uncolie 

uplif  tit ; 
I>ut  it's  sair  cuisten  doon,  whan  the  ill  tongue  o*  the 

wicked  gets  free  wagglin. 


12. 

The  man  wha  lichtlies  his  neibour,  lats  a'body  ken  that 

he's  a  gowk  himsel; 
But  the  man  o'  guid  understaun'in  aye  keeps  a  lown 

tongue  within  his  chafts. 


13. 

Wha  raiks  aboot  as  a  clishmaclaiver  '11  be  blabbin  what 

he  has  nae  business  to  tell; 
But  the  man  o'  the  leal  hairt  '11  clap  his  thoom  on  what 

he  can. 

14. 

Whaur  there's  nae  cannie  coonsel,  the  guid  q'  the  lave 

fa's  a'  sindry; 
But   whaur   there's   routh  o'   wyse   coonsellors,   things 

gang  forrit  wi'  a  birr. 

15- 

Wha  comes-guid  for  oiiy  gangrel,  '11  suffer  weel  for'l : 
Wha'll  hac  nocht  to  dae  vvi'  comin-guid  for  onybody, 
taks  the  best  care  o'  himsel. 


i6. 

A  douce  wumman  bauds  up  her  guid  name: 
An'  men  o'  smeddum  baud  on  by  dieir  hainins^ 


17. 

The  man  that's  mercifu'  daes  weel  by  his  ain  saul; 

But,  gin  a  carl  be  canker't  an'  cruel, 

He'se  get  his  ain  skin  tichtlie  bet  for  him  sune  or  syne. 

18. 

An    ill-daein    craitur   haurles    till   him    the   wages   o' 

deceive  rie ; 
But  the  man  that  saws  richteousness  gets  a  shair  crap. 


19. 

Wha  bauds  siccarlie  by  the  richt,  speels  up  to  life : 
Wha  hunts  eftir  the  wrang,  hunts  himsel  to  daith. 


20. 

Wi'  folk  that  wark  by  smachrie  tricks,   the  Lord   '11 

hae  nocht  to  dae  ava; 
But  He  taks  unco  delicht  in  sic-like  as  gang  forrit  on 

the  straucht. 

21. 


Collogue  wi'  ane  anither  as  they  like,  ill-doers  '11  dree 

their  ain  skaith; 
But  the  kith  an'  kin  o'  a'  that  are  weel-daein  '11  be 

liappit  oot  o'  hairm's  wey. 


22. 


Like  a  gowden  jewel 
On  the  grunzie  o'  a  soo, 
Sae  is  a  bonnie  wumman  wantin  sense. 


23. 

The  richteous  ettle  naething  but  what's  guid: 
The  wicked  hae  naething  to  look  forrit  till,  but  what'll 
bedunner  themsels. 


24. 

There's  siccan  a  thing  as  this — 
Gi'ein  awa  wi'  an  open  loof, 
An'  yet  haein  mair: 
An'  there's  siccan  a  thing  as  this — 

Grabbin  an'  haudin  ayont  what's  richt. 
An'  yet  haein  less. 


25. 

Whae'er  gies  awa  wi'  an  open  loof,  '11  be  kent  by  a'  as 

a  gausie  chiel ; 
An'  whae'er  slockens  the  drouth  o'  ithers,  '11  be  slocken't 

whan  he's  drouthie  himsel. 

26. 

The  man  vvha  hands  back  the  corn,  whan  fecdin's 
scnmp,  deserves  the  ban  o'  the  lave ; 

But  blessins,  an'  mony  o'  them,  '11  be  heapit  on  liim 
wha  taks't  to  die  merket. 


27. 

Wha  sairches  eidently  for  the  guid'_,  is  sairchin  for  his 

ain  guid; 
But  wha  sairches  for  the  wrang,  my  certes!   but  he'll 

ken  aboot  it. 

28. 

Wha  lippens  a'thing  to  his  gear  '11  get  a  black  begunk ; 
But  the  richteous  '11  be  grovvthie  like  the  leaves  o'  the 
spring. 

29. 

The  man  wha  brings  tribble  on  his  ain  hoose,  brings 

the  sairest  sturt  he'll  ever  ken; 
An'  he  wha  plays   the  fule,   '11  hae  to  play  saicond 

fiddle  to  the  man  o'  sense. 

30. 

Wha  bauds  by  the  richt,  growes  like  a  tree: 
Wha  gangs  the  gate  o'  the  guid,  wins  sauls  to  the  same 
airt. 

31- 
Tak  tent  to  this:  — 

The  richteous  '11  get  their  hansel  e'en  in  this  warld: 
An'  naething  can  be  shairer — 

Sae  wuU  the  glaikit  an'  the  ill-daein. 

Verse    i . 


Wha   walcomes   guid  advisins,   walcomes  mair   richt- 

kennins  : 
Wha  birses  up  against  cannie  correckins,  has  nae  mair 

gumption  than  a  brute-beast. 


2. 

A  guid  man  '11  be  happit  in  the  guid-wull  o'  the  Lord 

Himsel; 
But  ony  man  o'  wrangsome  deceiverie  maun  dree  His 

jidgment. 

3- 

Nae  man  need  houp  to  bigg  himsel  up  on  wrang-daein : 
An'  there's  nae  poo'er  on  the  yirth  can  ding  ower  the 
foond  o'  the  richteous. 


4- 

A  douce  wumman  is  the  croon  o'  her  guid-man; 
But  the  wife  that  affronts  him  pushions  his  ben-maist 
peace. 

5. 

The  thochts  o'  the  richteous  are  straucht-forrit ; 
But  the  coonsels  o'  the  wicked  ettle  jookrie-pawkrie. 


The  cracks  o'  the  ill-daein,  wi'  ane  anither,  are  anent 

the  herryin  o'  the  hairmless; 
But   the    cracks   o'    the   upricht    '11   uphaud    themsels 

through  thick  an'  thin. 


7. 

Gic  the  wicked  jist  a  wee  bit  jundie,  an'  they're  clean 

cowpit  ower; 
But    the   hauden   o'    the    richteous    '11   staun    siccarlie 

against  mony  a  dirlin  blast. 


8. 

The  mair  sense  a  man  may  hae,   the  mair  he'll  be 

thocht  o'; 
But  gin  he  taks  a  crookit  gate  he'll  tyne  a'  respeck. 


9. 

Ony  man,  wi'  nane  but  a  bit  orra  servitor  aboot  him, 

may  no  be  muckle  thocht  o'; 
But  he's  a  hantle  better  than  the  neibour,  wha  strunts 

wi'  pride,  but  hasna  a  nirl  o'  bannock  aboot  the 

hoose. 

lO. 

A  guid  man  taks  a  tentie  care  e'eu  ower  liis  brute- 
beast; 

But  the  saftest  haunlins  o'  the  wicked  are  snarre  an' 
snell. 

1 1. 

Wha  keeps  himsel  thrang  on   the  laun',   '11  ne'er  be 

fash't  wi'  a  scrimp  girnal; 
But  he  wha  traiks  wi'  the  glaikit  is  a  gumptionless  coof . 


12. 

The  wicked  mak  a  croose  fraca  ower  the  ploys  o'  ill- 

daein ; 
But  dinna  mistak  yersel — 

Gin  ye  want  to  see  the  brawest  ootcome  o'  things, 
Ye   maun   tak   a   skance   at    the   growthieness   o'    the 

richteous. 

13. 

An  ill-airtit  word  may  sune  sen'  agley  an  ill-hairtit 

man; 
But  the  guid  are  mair  siccar,  an'  gang  yont  scart-free. 


14. 

Whan  a  man  speaks  the  richt, 

He  has  muckle  content  anent  himsel: 

An'  ilka  ane  should  ken  this  o't— 

That,  dae  what  a  body  likes,  richt  or  wrang, 

He'll  get  his  hansel  for't. 

15. 

^^  Ye    needna    tell    me"    says    the    fule;     " /^m    richt 

eneuch": 
But  the  man  o'  sense  glegly  len's  his  lug  to  a'  guid 

coonsel. 


16. 

Whan  a  fule  gangs  staiverin  intil  ony  pliskie,  a'  the 

neibours  sune  hear  tell  o't ; 
But  a  man  o'  mense  claps  his  thoom  on  the  sairs  that 

are  trauchlin  him  warst. 


.        17. 

Wha  hands  by  the  truth,  uphauds  richteousness : 
Whas  tongue  is  fause,  cleeks  wi'  deceiverie. 


18. 

Thochtless  words  may  cut  like  the  swype  o'  a  swurd; 
But  the  cannie  words  o'  the  wyse  are  couthie  an'  hale- 
some. 


19. 

Wha  baud  by  the  truth — 

They'll  be  biggit  on  a  shair  foond  for  evermair: 
Wha  are  gleg  at  leein — 

They'll  be  soopit  awa  in  a  gliff. 

20. 


Cheaterie   tirls   at   the   hairt   o'   sic-like   as   troke   wi' 

jookrie-pawkrie ; 
But  blythesomeness  '11  be  the  hansel  o'  ilka  ane  that 

ettles  guid-wull. 


21. 

Nae  sair  mischieff  can  befa'  the  richteous; 
But  the  wicked  '11  be  chokit  up  wi'  the  ootcome  o'  their 
ain  wrang. 

22. 

Folks  that  are  gi'en  to  leein  are  dislikit  oot-an-oot  by 

the  Lord; 
But    even-haundit,    an'    straucht-forrit    daihn    pleases 

Him  uncolie. 

23. 

A  douce  man  doesna  brag  aboot  a'  that  he  kens; 
But  a  fule  canna  keep  it  hiddlins  what  a  gowk  he  is. 


24. 

Sic-like  as  are  eident  at  their  wark  '11  get  the  foreman's 

job; 
But  the  thowless  '11  be  pey*t  by  piece-wark. 


25. 

A  sair  hairt  bauds  a  man  sair  doon ; 

But  a  bit  blythe  word  gies  him  anither  heize. 

26. 

The  richteous  pits  a  guid  swatch  o'  Hfc  dooii  afore  his 

neibour ; 
But  the  011-gaun  o'  the  ill-daein  gars  a  neibour  gang 

agley. 

27. 

The  lazy  loon  has  naething  for  the  denner-pat,  for  he 
couldna  be  fash't  daein  ocht  to  get  onything ; 

But  there's  a  hantle  o'  fine  things  sotterin  l3y  the  ingle 
for  the  man  that's  aye  thrang  at  the  darg. 


28. 


Tak  the  airt  o'  richteousness. 

An'  ye'se  get  life,  braw  life: 
Gang  steively  alang  that  gate, 

An'  there's  nae  daith  to  be  dreidit  ava. 

Verse 


A  DOUCE  callan  taks  tent  to  his  faithcr's  advisins 
But  a  camsteerie  loon  '11  no  tak  a  tellin. 


A  guid  man  getlicrs  a  hairs t  o'  g\iid  by  his  ain  guid 

crack ; 
But  sic-like  as  speak  deceiverie  '11  gethcr  a  hairst  o' 

hardship,  that  they've  wrocht  weel  for. 


3. 

Wha  gairds  his  tongue,  gairds  his  life; 
Wha  kens-na  hoo  to  keep  his  gab  steekit, 
Blethers  to  his  ain  discomfishment. 


The  thowless  are  aye  wheinge-wheingin  for  this  thing 
or  the  tither, 

An'  tanna  come-at  ony  o'  them ; 
But  the  man  wha's  eident  at  the  darg, 

Can  get  a  wamefu'  o'  ony  thing  he  taks  a  notion  o'. 

5. 

A  richteous  man  canna  thole  leein  ava; 

But  a  wicked  craitur  is  scunnersome  in  his  ainsel, 

An',  at  the  hinner-en',  drees  a  waesome  oot-gaun. 

6. 

Richtcousness  fen's  onybody  wha  gangs  the  straucht, 

honest  gate; 
But  wickedness  cowps  the  sinner  heels-ower-heid. 

7. 

There's  siccan  a  thing  as  this — 
Gruppin  at  a'  we  can  lay  oor  hauns  on, 

An'  yet  haein  naething: 
An'  there's  siccan  a  thing  as  this — 
Gi'ein  awa  wi'  an  open  loof, 

An'  yet  haein  a  hantle. 

8. 

A  rich  man's  gear  may  pey  a  ransom  for  his  life  ; 
But  the  puir  man  has  the  best  o't  ae  wey — 
He's  ower  puir  for  onybody  to  fash  wi'  him. 


The  licht  o'  the  richteous  leams  blythesomelie ; 
But  the  caunle  o'  the  wicked  '11  be  blawn  oot. 


10. 

A  prood,  vauntie  speerit  is  aye  raisin  rippets  ; 
But  the  lown-hairtit  wale  the  cannie  gangins. 

1 1. 


The  gear  that's  haurl't  thegither  by  cheaterie  '11  dwinnle 

awa  some  day; 
But  what's  gether't  by  eident  wark  '11  syne  growe  mair. 


12. 


Houps  that  are  putten  aff  an'  aff, 

Bring  a  dowie  dwaum  ower  the  hairt ; 

But  whan  we  come-at  what  we  socht, 
Sirss  I   that's  a  graun'  gliff  o'  life. 


13. 

Whae'er  lichtlies  the  word  o'  heichest  coonsel, 
Draws  the  skaith  doon  on  his  ain  croon; 

But  whae'er  bauds  on  by  the  commauns, 
He'll  tak  the  gree. 

14. 

The  wyse  gang  a  gate  o'  their  ain, 

Whaur  the  springs  o'  Hfe  are  ne'er  drumlie, 
An'  it  airts  them  oot-ower  a'  the  girns, 

That  daith  itsel  wad  set  to  sneck  them. 


15- 

A  guid  understaun'in  maks  couthie  leevin; 
But  sic-like  as  troke  wi'  jookrie-pawkrie— 
'Deed,  they'll  fin'  that  they've  ta'en  a  gey  trauchle  in 
haun. 

1 6. 

Ilka  man  o*  mense  redds  his  wey  by  kennin,  deid-shair, 

what  it  is  he's  eftir; 
But  ony  gowk  strinkles  his  senselessness  ower  a'  his 

on-gauns. 

17. 

Ony  rinner  o'  an  erran',  that's  ill-hairtit,  '11  bring  baith 
himsel  an'  ither  folk  intil  a  sair  pliskie; 

But  ane  that's  leal,  oot-through,  keeps  a'body  conneckit 
as  blythesome  as  ye  like. 


18. 

Poortith  an'  shame  befa'  the  feckless,  wha'll  tak  coonsel 

frae  naebody; 
But  the  man  wha  can  tak  a  tellin  '11  win  forrit  amang 

the  best  o'  them. 


19- 

There's  muckle  blythesomeness  in  gettin  what  we've 

been  raxin  for ; 
But  there's  nae  end  ava  to  the  greinin  an'  the  glaumin 

o'  the  glaikit. 

20. 

Gang  the  gate  o'  the  wyse, 

An'  ye'se  gang  shares  wi'  their  guid  sense; 
But  gang  wi'  the  gumptionless, 

An'  my  certes  1  but  ye'se  get  the  gowk's  crowdie. 

5 

21. 


Dae  as  they  like,  sinners  canna  rin  awa  frae  the  oot- 

come  o'  their  ain  wrang; 
But  the  richteous  '11  get  the  braw  hansel  o'  a'  that's 

guid. 

22. 

A  guid  man  leaves  the  best  o'  tochers  to  his  bairns' 

bairns ; 
But  the  gear  o'  the  ill-daein  swees  roun'  to  the  richteous 

in  the  lang-run. 

23. 

Frae  the  warslin  o'  the  puir  folk  wi'  the  laun', 
Come  muckle  stackyairds  an'  routh  o'  vittles; 

But  ower  aften  they're  spulyiet  o'  their  share  o't 
By  the  grabbin  o'  wrangsome  greed. 


24. 

The  faither  wha  bauds  aff  the  tawse 

Hasna  at  hairt  the  weal  o'  his  ain  laddie ; 

For  a  bit  skelpin,  noos-an'-thans. 
Whan  he's  weel-deservin  o't, 
Wad  be  the  daein  o'  love, 
Air  tin  him  yont  to  what's  richt. 


25. 

The  guid  man  '11  ne'er  want  a  pickle  meal  in  his  girnal ; 
But  the  ill-daein,  afore  a's  dime,  is  shair  to  fin'  the 
grun'  o'  his  stamack. 

Verse    i 


Ilka  wyse  wumman  uphauds  her  ain  hoose; 
But  the  wife  that's  wauff  haurles  doon  her  hauden  wi' 
her  ain  hauns. 


2. 


The  man  o'  an  upricht  wey  o'  leevin 

Taks  chairge  o'  himsel  in  the  sicht  o'  the  Lord; 
But  sic-like  as  airt  themsels  on  wrangsome  roads 

Lichtlie  a'  that's  guid. 


The  mooths  o'  fules  crooslie  cairry  a  stick 
That'll  syne  crunt  their  ain  croons ; 

But  men  o'  mense  gaird  their  crack 
Sae  as  to  gaird  their  ain  weal. 


4. 

Whan  the  kye  are  oot  at  the  gress, 
The  byre's  at  its  snoddest ; 

But,  lat  the  byre  be  clean  or  clarty, 
We're  muckle  behauden  to  the  kye. 

5. 

A  witness,  wha's  leal  an'  aefauld, 

Wull  be  takin  tentie  care  to  sae  nocht 

That  he  kens  to  be  lee-some; 
But  a  dooble  loon  11  be  gaun  threipin,- 

For  onything  or  for  naething  ava, 

As  mony  lees  as  his  braith  can  skail. 

6. 

A  lowse-tongued  craitur  may  blether  aboot  wisdom— 

the  thing  he  canna  faddom ; 
But  the  man  o'  guid  understaun'in  comes  at  it  brawlie. 


Gang  in-ower,  gin  ye  tak  a  thocht  o't, 

To  hae  a  bit  crack  wi'  a  fule; 
But  ye'se  no  be  lang  o'  kennin  this — 

That  his  crack's  a  gey  fushionless  kecklin. 


The  ettlin  o'  a  man  o'  gumption 
Is  to  ken  best  hoo  to  airt  his  life; 

But  the  silly  trantles  o'  the  senseless 
Fankle  their  ain  feet. 


The  glaikit  mak  muckle  daffin  an'  geckin  ower  wrang ; 
But  amang  the  men  o'  upricht  leevin,  guid-wull  aye 
cairries  aff  the  gree. 

lO. 

Ilka  hairt  kens  best  its  ain  wae; 

An'  nae  fremit  body  need  try  to  mell  wi'  its  ain  blythe- 
someness. 


1 1. 

The  biggin  o'  folks  wha  are  deid-set  on  ill-daein  'II 

be  cuisten  to  the  grun'; 
But  the  hauden  o'  the  upricht  '11  staun  siccar. 


There's  siccan  a  thing  as  this — 

A  road  that  a  body  may  tak  unbekent, 
Thinkin  that  it  ettles  richt  eneuch; 

But  at  the  hinner-en'  o't 

Are  the  mirk,  sliddry  fit-pads, 

Whaur  daith  itscl  gangs  rampin  aboot. 


E'en  in  lauchin  the  hairt  may  be  dowie; 

An'  ayont  the  lauchin  the  dowieness  may  be  waur. 


14. 

The  man  wha  swees  his  life  the  wrang  gate, 
Wull  be  chokit  wi'  his  ain  ill-daein; 

But  a  guid  man  'II  gether,  in  a  guid  speerit, 
A  dale  o'  content  anent  himsel. 

15. 

The  feckless  tak  in  a'  the  crack  that's  gaun, 

As  gin  it  were  true, 
But  the  man  o'  gumption  looks  mair  than  ance 

At  the  wey  o'  his  gangins. 

16. 

The  man  that's  wyse  is  the  man  that's  fley't 

At  the  sicht  o'  ocht  that's  sinfu', 

An'  hands  yont  oot  the  gate  o't ; 
But  the  fule  flings  heich  his  heid, 

An'  gangs  on,  cock-shair, 

Like  the  fule  he  is. 


17. 

The  man  that  taks  a  tirrivee,  an'  bleezes  up  at  ony 

antrin  trifle,  bans  himsel; 
But  ither  folk  '11  ban  the  man,  wha  trokes  wi'  dirty 

tricks  o'  cheaterie. 


18. 

The  silly  an'  the  droopit  are  to  be  peety't. 

For  their  silliness  aften  comes  aff  their  forebears; 

But  men  o'  mense  set  a  croon  on  their  ain  lives. 
By  seekin  oot  the  wale  o'  richt-kennins. 


19. 

Ill-daein  folk,  sune  or  syne,  maun  boo  afore  the  guid: 
An'  warkers  o'  wrang  maun  staun  oot  o'  the  gate  o'  the 
godly. 

20. 


The  puir  man  is  nane  ower  weel  likit, 

E'en  by  his  next-door  neibour; 
But  sic-like  as  hae  routh  o'  siller  in  their  pooches 

Aye  hae  a  hantle  o'  friens. 


21 


Wha  lichtlies  his  neibour,  daes  a  dooble  wrang; 
But  wha  keeps  a  saft  hairt  for  the  puir,  maks  a  blythe 
hairt  for  himsel. 


22. 


Ay,  ay!     Divna  they  gang  far  agley, 
Wha  are  thrang  ettlin  wrang? 

But  mercy  an'  truth  '11  be  the  shair  hansel 
O'  ilka  ane  wha  ettles  to  dae  richt. 


23. 

In  a'  wark,  that's  halesome  wark, 

There's  a  braw  ootcome ; 
But  claiverin  here  an'  there,  wi'  the  darg  mislippent- 

That's  the  straucht  road  to  the  puirhoose. 


24. 

Whan  folk  are  wyse,  their  gear  may  be  their  croon ; 
But  oot  o'  the  fasheric  o'  fules— weel,  what  can  be  lookit 
for,  but  fanks  o'  fulishness? 

25. 

A  witness,  wha's  leal  an'  aefauld, 

Lays  the  wyte  on  the  richt  shouthers; 
But  the  ane  wha  taks  to  leein 

Spins  hanks  o'  mischiefif  for  mony  mair  than  himsel. 


26. 

In   the   fear  o*   the   Lord,   a  man  graiths   himsel  wi' 

suthfast  stren'th; 
An'  his  bairns  '11  no  be  in  want  o'  a  lown  howff,  free 

frae  skaith. 

27. 

The  fear  o'  the  Lord  slockens  a  man's  life  like  springs 

o'  caller  water. 
An'  mony  a  time  uphauds  his  hairt  frae  the  cauld  grup 

o'  daith. 

28. 

The  king  has  the  stoop  o'  his  glorie  in  muckle  croods 

o'  folk; 
But  whan  the  croods  dwinnle  awa,  eh!    but  he's  sair 

cuisten  doon. 

29. 

Tholin  weel  an'  keepin  the  anger  frae  lowin,— 
That's  the  pruif  o'  the  steive  man  o'  sense; 

But  lattin  the  temper  bleeze  up  like  tow, 
At  onything  or  at  naething  ava, — 
That's  the  heicht  o'  senselessness. 

30. 


A  stoot  hairt  heizes  life  alang  wonnerfu'; 
But  ill-wull  cankers  to  the  very  bane. 


31. 

Whae'er  berries  tbe  puir,  misca's  bis  Maker; 
Wbae'er  gies  awmous  o'  kindness  to  tbe  needy,  gies 
to  Him. 

32. 

Wban  days  o'  dule  befa'  the  warkers  o'  ill. 

They're  lounder't  to  tbe  laighest; 
But  tbe  guid  bae  a  graun',  coutbie  bappin. 

E'en  wban  daitb  itsel  wad  rax  a  baun  on  them. 


33- 

Wisdom  bides  far  ben  in  tbe  hairt  o'  tbe  nian  o'  guid 

understaun'in ; 
But  onything  in-by  a  fule,  o'  tbe  kind  o't,  is  shair  to 

brattle  oot. 

34. 

Ricbt-daein  uphauds  ony  nation; 

But  wrang-daein  '11  swirl't  to  tbe  glaur. 


35. 

Tbe  guid-wull  o'  tbe  king  '11  glegly  dawt  tbe  servitor 
wha  baunles  affairs  wi'  discreetness ; 

But  he'll  fleg  wi'  crabbitness  him  wha  maks  a  hash  o' 
tbe  business. 

A  CANNIE  answer  quaitens  doon  a  dirdum  ; 
But  ony  birsin  up  maks't  dooble  waur. 


A  man  wi'  a  wyse  tongue  in  his  heid  is  weel  eneuch 

kent  by  his  crack ; 
But  the  mooth  o'  fules  maun  aye  be  blether-bletherin. 


The  een  o'  tlic  Lord  sairch  ben  intil  ilka  neuk, 

An*  naither.richt  nor  wrang  can  be  hiddlins  to  Him, 


4. 

A  ceevil,  halesome  tongue  is  a  blessin  to  a  man's  sel; 
But  lat  his  tongue  be  lowse  an'  loopie. 
An'  it  may  e'en  brak  his  ain  hairt  yet. 


5. 

A  gawkie  callan  geeks  at  his  faither's  correckins; 
But  tlie  chiel  wha  taks  them  in  guid  pairt,  aye  gethcrs 
the  mair  sense. 

6. 

Whaur  the  richteous  hae  their  haudens, 

There's  a  hantle  o'  what's  brawest  an'  best ; 

But  the  getherins  o'  sic-Uke  as  wark  by  wrang 
Are  shair  to  gether  tribble. 


Wyse  folk  help  mony  mair  than  themsels 

By  the  richt-kennins  they  hae  waled; 

But  fules — 'deed,  they  tak  anither  wey  o't ! 


8. 

Anent  the  offerm  o'  the  wicked, — 

The  Lord  '11  hae  nocht  to  dae  wi't  ava ; 

But  the  prayer  o'  the  upricht  pleases  Him  uncolie. 


The  Lord  abominates  a'thegither  the  ongauns  o'  the 

wicked ; 
But  He  lo'es  him  abune  the  lave, 
Wha  warsles  forrit  eftir  richteousness. 


ID. 

There's  a  sair,  sair  correckin  bein'  laid-by 
For  the  man  wha  taks  the  wrang  gate: 

An'  there's  naething  else  for't, 

But  the  road  doon  to  the  deid-mirk, 
Gif  a  man  '11  no  tak  a  tellin. 

II. 

Baith  the  grave  an'  the  ill-place  are  within  the  kennin 

o'  the  Lord; 
An'  muckle  mair  sae  are  the  hairts  o'  the  kith  an'  kin 

o'  men. 

12. 

A  man  wha  lauchs  an'  geeks  at  what's  guid, 

Doesna  like  to  be  checkit  himsel: 
There's  nae  fear  o'  him  gaun  in-ower 

To  hae  an  antrin  crack  wi'  the  sensible. 


13. 

A  cantie  hairt  maks  a  cheerie  face ; 

But  dule  an'  wae  drook  the  speerit  wi'  dowiencss. 


14. 

A  man  o'  mense  is  aye  thrang  ower  the  sairch  for  mair 

richt-kennins ; 
But   fules   ne'er  get  farer   than   stechin   themsels  wi' 

fulishness. 

15. 

A'  the  days  are  dowie  whan  there's  dule  in  the  hoose ; 
But  the  hairt  that's  cantie  has  a  couthie  time  a'  alang. 

16. 

Better  wi'  a  hoose  that's  puir  an'  pookit, 

Whaur  there's  the  fear  o'  the  Lord, 
Than  a  hoose  stappit  fu'  o'  braw  gear, 

Whaur  there's  aye  fasherie. 

17. 

Better  a  denner  o'  cresses, 

Whaur  ye  get  them  wi'  guid-wull, 
Than  a  guzzle  ower  a  hale  coo, 

Whaur  ye're  nane  walcome. 


18. 

A  crabbit  body  is  aye  steerin  up  a  wheen  mair  bickerins ; 
But  the  man  wi'  the  lown  temper  saves  mony  a  rippet. 


19- 

The  wey  o'  the  lazy  loon  is  border't  wi'  brammles ; 
But  the  gate  o'  the  guid  '11  be  set  on  the  croon  o'  the 
causey. 

20. 

A  callan  wi'  a  pickle  gumption  maks  his  faither  rale 

prood  o'  him; 
An'  nane  but  a  sumph  wad  think  little  o'  his  mither. 

21. 

To  the  man  wha  has  nae  sense,  fulishness  is  a  graun' 

ploy; 
But  the  man  o'  mense  hauds  his  gangins  on  the  straucht. 

22. 

Whaur  guid  coons  el  is  awantin. 

Things  dinna  come  oot  ocht  weel ;  \ 

But  whaur  there's  routh  o'  wyse  coonsellors, 

Things  are  set  up  siccarlie. 

23. 

A  body's  rale  weel  pleased  wi'  himsel, 
Whan  he's  been  gleg  wi'  his  answer; 

An'  the  richt  word  at  the  richt  meenit — 
Man,  but  it's  a  guid  thing  1 

24. 

To  sic-like  as  are  wyse, 

The  wey  o'  life  gangs  aye  forrit, 

An'  aye  up ; 
An'  the  farer  it  gangs  on, 

The  shairer  it's  reddin  them 

Frae  the  mirk  o'  the  grave. 


25- 

The  Lord  '11  up-rute  the  hauden  o'  the  upsettin ; 
But  He'll  mak  things  deid-siccar  anent  the  belangins 
o'  the  weedow-wumman. 


26. 

Tricks  o'  cheaterie  the  Lord  abominates  a'thegither; 
But  couthie  words  o'  kindness  hae  nae  fleck  on  them 
ava. 

27. 

The  body  wha's  glaumin  an'  grabbin  wi'  greed, 

Soors  a'thing  aboot  his  ain  hoose; 
But  it's  the  ither  man, 

Wha's  greinin  nane  for  aye  get-gcttin. 

That  kens  what's  the  brawest  life. 

28. 

The  guid  at  hairt  are  unco  cannie  anent  their  answers ; 
But  the  mooth  o'  the  wicked  jaws  ower  wi*  the  skaiUns 
o'  wrang. 

29. 

The  Lord  hauds  far  oot-ower  frae  the  ill-daein; 

But  He's  aye  near-haun  an'  in-by, 

To  herken  to  the  prayer  o'  the  richteous. 


30. 

The  licht  o'  the  een  maks  a  licht  hairt : 
An'  guid  news  maks  guid  heahh. 


31. 

Wha  hcrkens  wi'  a  tentie  lug  to  hfe's  ain  instruckins, 
Bides  in  the  wale  o'  company  wi'  the  wyse  amang  men. 


32. 

The  man  wha '11  tak  nae  correckin, 
Has  sma'  regaird  for  his  ain  saul; 

But  the  man  wha's  gleg  at  takin  a  tellin, 
Gangs  on  getherin  better  sense. 


33. 

The  fear  o'  the  Lord  is  the  best  airtin  to  wisdom : 
An'  afore  ye  can  speel  the  brae  to  honour, 
Ye'se  need  a  hum'le  hairt. 

Verse   i . 


Lat  a  man  tak  tent  to  his  ain  hairt, 
An'  syne  he  can  weel  lippen  to  the  Lord^ 
Whan  he  ettles  to  use  his  ain  tongue. 


2. 

Ilka  wey  o'  a  man's  ettlin  is  the  richt  gate, 
By  his  ain  thocht  o't;  ; 

But  the  Lord  Himsel  '11  ken  whether  he's  richt  or  no, 
By  sairchin  the  speerit  o'  him. 

3. 

Lippen  a'  yer  warks  to  the  Lord, 

An'  He'll  straucht-oot  for  ye  yer  very  thochts. 

4. 

The  Lord  has  made  ilka  thing  for  an  end  o'  its  ain: 
Ay!  e'en  the  wicked  for  the  unco  day  that's  comin. 

5- 

Ilka  ane  that's  vauntie  at  the  hairt  o'  him, 

Is  uncolie  dislikit  by  the  Lord ; 
He  may  collogue  wi'  onybody  he  likes, 

But  he'll  no  jink  the  paikin  that's  waitin  for  him. 

By  mercy  an'  by  truth 

What's  wrang  is  soopit  oot-ower  a'thegither: 
An'  by  the  fear  o'  the  Lord 

Men  airt  themsels  clean  awa  frae  what's  wrang. 


7. 

Whan  a  man's  gangins  are  to  the  Lord's  Hkins, 

He  gars  the  man's  faes,  nae  less,  gie  him  the  lown  side, 


8. 

Better  wi'  little,  whaur  there's  richteousness. 
Than  wi'  muckle,  whaur  it's  fleckit  wi'  cheaterie. 


A  man  may  ettle  his  ain  wey  in  his  ain  hairt, 

But  it's  the  Lord  Himsel  wha  airts  his  ilka  fit-step. 


10. 

Whan  the  king  gies  his  jidgment,  he'll  gie't  as  in  the 

Lord's  ain  sicht : 
An'  what  may  come  frae  his  mooth  '11  be  nane  contrar 

to  that. 


Hae  yer  banks  fair, 

An'  the  Lord  '11  ca'  them  His  ain  ; 
An'  sae  wi'  the  wechts, 

An'  the  weeghin  '11  be  the  Lord's  wark. 
6 

12. 


It's  wrang,  an'  ower  again  wrang,  for  kings  to  mell  wi' 

wicked  pranks, 
For  naething  but  richteousness  can  uphaud  a  throne. 


13. 

Kings  wha  are  worth  the  name  o'  kings,  gie  respeck  to 

the  richteous ;  1 

An'  they  lo'e,  abune  the  lave,  the  man  wha  speaks  true. 


14- 

The  anger  o'  a  king  is  Kke  the  on-dfng  o'  daith  itsel; 
But  a  man  o'  cannie  sense  kens  hoo  to  quaiten't  doon. 


15- 

In  the  licht  o'  the  king's  coontenance  there's  the  ghff 

o'  life; 
An'  his  guid-wull  is  like  the  saft,  seepin  rain  eftir  the 

seed's  been  sawn. 

16. 

It's  a  hantle  better  to  get  wisdom  than  gowd: 
'Deed,  to  get  guid  understaun'in  is  far  abune  claughts 
o'  siller. 


17. 

The  upricht  airt  their  gangins  oot-ower  frae  the  wrang 
Wha  bauds  on  the  straucht  gate  saves  his  ain  saul. 

Pride  gangs  afore  a  dunnerin  doon-come; 
An'  a  vauntie  speerit  afore  a  sossin  tummle. 


19- 

It's  better  to  be  lown-hairtit  alang  wi'  the  puir, 
Than  to  be  gangin  shares  in  wrang  alang  wi'  the  prood. 


20. 

Whae'er  gies  tentie  thocht  to  the  word  that's  guid- 
That's  the  man  wha'll  fin^  guid  for  himsel ; 

An'  whae'er  trysts  wi'  the  Lord' — 

That's  the  man  wha's  aye  maist  blythesome. 


The  wyse  in  hairt  '11  be  ca't  the  wyse  by  name  : 
An'  by  cannie,  couthie  crack,  a  man  lairns  muckle  mair 
for  his  ain  guid. 

22. 

Wha  has  guid  understaun'in  gets  a  waucht  o'  life  at 

the  spring-heid: 
But,  foment  that,  tak  thocht  o'  this  o't — 
The  schulin  o'  a  fule  maun  a'  be  gotten  oot  o'  his  ain 

fulishness. 

23. 

The  hairt  o'  a  wyse  man  keeps  his  mooth  weel  instruckit^ 
An'  graiths  his  lips  wi'  the  braws  o'  richt-kennins. 

24. 

Words  that  are  cannie  an'  couthie, 

Are  like  a  hinnie-kaim, 
Sweet  an'  gustie  to  the  saul, 

An'  guid  health  to  the  banes. 


25- 

There's  siccan  a  thing  as  this — 
A  road  that  a  body  taks,  unbekent, 
Thinkin  that  it  ettles  richt  eneuch ; 

But  at  the  hinner-en'  o't 

Are  the  mirk,  sliddry  fit-pads, 

Whaur  daith  itsel  gangs  rampin  aboot. 


26. 

The  craikin   o'  hunger  wad  gar  onybody   tak   to  the 

darg ; 
For  the  needs  o'  a  man's  mooth  hae  a  fine  wey  o'  tellin 

him — Ye  maun. 

27- 

A  glaikit  craitur  trokes  wi'  mischieff, 
An'  his  crack  kinnles  mony  a  bleeze. 


28. 

A  meddlesome  body  steers  up  mony  a  canglin: 
An'  a  clishmaclaiver  sinders  the  best  o'  friens. 

29. 

A  loon  that's  camsteerie  may  man'  to  come-ower  his 

neibour, 
An'  weise  him  awa  intil  airts  that'll  no  be  guid  for  him. 


30. 

Wha  steeks  his  een  is  like  to  be  ettUn  ill : 

Wha  snecks  his  gab  may  be  hatchin  things  o'  mischieff. 


31. 

A  grey  heid's  a  croon  o'  glorie, 

Whan  ye  see't  gaun  nod-noddlin  alang  the  weys  o' 
richteousness. 


32. 

Better  the  man  o'  the  lown  temper, 

Than  the  upsettin  neibour  cockit  in  heich  authoritie ; 
An'  better  the  man  wha  rules  weel  his  ainsel, 

Than  the  neibour  wha  taks  a  hale  toon  aneth  his 
chairge. 

Ye  may  cast  kevils  gin  ye  like, 

But  the  Lord  Himsel  '11  settle  the  oots-an'-ins  o'  the 
hale  maitter. 

Better  wi'  a  nirl  o'  an  auld  bannock, 
Whaur  there's  peace  an'  quaitness, 

Than  a  hale  hoosefu'  o'  galraivagin, 
Whaur  there's  ill-wull. 


2. 


Effeirin  to  a  servitor  wha  daes  weel,  hear  this  o't,- 
He'll  hap  ower  the  heid  o'  a  son  wha  daes  ill; 

An'  whan  the  tocher  comes  a-dividin, 

He'll  gang  shares  alang  wi'  the  brithers. 


There's  a  pat  for  takin  the  orts  oot  o'  siller, 
An'  a  scowtherin  bleeze  for  the  gowd ; 
But  it's  the  Lord,  nane  less,  wha  haunles  the  hairts  o' 
men. 

4- 

The  man  wha  swees  to  ill-daein  himsel. 

Is  gleg  to  herken  to  ony  ill  crack; 
An'  a  leear  '11  open  his  lug  to  onybody, 

Wha'll  waggle  a  tongue  sic-like  as  his  ain. 

Wha  geeks  at  the  puir,  geeks  at  his  Maker: 
Wha  lauehs  ower  the  dule  o'  his  neibour, 
Hell  get  something  to  greet  for  himsel. 


6. 

The  eroon  o'  auld  men  is  the  bairns  o'  their  bairns 
An'  the  glorie  o'  bairns  is  their  faither. 


7. 

The  flummeries  o'  the  tongue  befit-na  a  fule; 
An'  muekle  less  dae  leein  lips  befit  a  prinee. 


8. 


A  braw  praisent,  to  the  ane  that  gets't, 

Is  like  a  glisterin  jewel; 
Turn't  roun'  aboot — this  side  an'  that— 

It  glisters  an'  leams  the  mair. 


9. 

Wha  elaps  his  thoom  on  ither  folks'  bits  o'  mistaks, 

Gets  the  hansel  o'  love ; 
Wha  hairps,  an'  hairps  on,  anent  them, 

Dings  sindry  the  best  o'  friens. 

lO. 


A  cannie  repruif  gangs  deeper  intil  ane  wi'  guid  under- 

staun'in, 
Than  a  hunder  skelps  intil  a  fule. 


I, 


Wi'  ill  jogglin  at  the  hairt  o'  him, 
A  man  eggs  himsel  to  thrawartness ; 

But,  anent  that,  he'll  hae  a  veesitor  some  day, 
Wha'll  no  haunle  him  cannie! 


12. 


Better  lat  a  man  meet  a  bear,  gaun  rampin  aboot  for 

her  whalps, 
Than  meet  a  fule  haiver-haiverin  wi'  nae  gumption. 


13. 

Wha  daes  an  ill  turn  for  a  guid  ane  dune  to  him. 
May  look  for  ill  chasin  himsel  a'  the  days  o'  his  hfe. 


14. 

Lat  bickerin  jist  get  a  stert, 

An'  it's  like  the  blash  an'  swirl  o'  water, 
Whan  ance  a  hole's  been  made; 

Sae,  gie  ower  yer  argle-bargle 

Afore  ye  get  the  length  o'  a  rippet. 

15 


Him  that  wad  uphaud  the  wicked, 

An'  him  that  wad  ding  doon  the  richteous, — 

Baith  o'  them  the  Lord  abominates  uncoUe. 


16. 

Can  ye  tell  me  hoo  it  is, 

That  e'en  a  fule  wad  bode  an'  niffer  for  wisdom, 

An'  him  the  fule  he's  kent  to  be? 


17. 

A  leal  frien's  aye  leal; 

An'  yer  brither's  yer  brither  against  the  warst  that  may 
befa'. 


18. 

A  man  wi'  nae  feck  o'  sense  is  aye  makin  ramstam 

offers, 
An'    roarin,    afore    a'body,    that    he'll    come-guid    for 

onybody. 


19.  • 

Wha's  keen  on  canglin,  maun  be  keen  on  wrang-daein : 
Wha  cocks  himsel  ower  heich,  '11  come  doon  wi'  a  waur 
clash. 

20. 


The  body  that's  meddlin  an'  forritsome  '11  ne'er  come 

to  ony  guid : 
An'  the  craitur  wi'  an  ill  tongue  maks  mony  sair  pliskies 

for  himsel. 


21. 


Wha  gets  a  fulish  laddie,  gets  a  hantle  o'  grief  wi' 

him; 
An'   the   faither  o'   a   thochtless   callan   ne'er   kens  a 

faither's  blythesomeness. 


22. 


A  cantie  hairt's  the  best  o'  medicine ; 
But  a  dowie  ane — eh !  it's  like  pushion  that  bites  to  the 
bane. 


23. 

A  man  wha  has  nae  conscience,  cairries  a  bit  bribe  in 

his  fecket-pooch 
For  weisin  straucht  jidgment  awa  frae  the  straucht. 


24. 

The  man  o'  mense  has  his  een  in  his  heid, 
An'  he  kens  wisdom,  see't  whaur  he  likes ; 

But    the    een   o'    the    fule   gang    stravaigin,    hereawa- 
thereawa, 
An'  to  nae  guid  ettlin,  oot-ower  a'  the  yirth. 

A  thochtless  laddie  is  a  waesome  trauchle  to  his  faither, 
An'  mony  a  sair,  sair  hairt  to  his  mither. 


26. 

It's  an  uncolie  like  thing  to  wrang  a  man  for  daein 

richt : 
An'  it's  nae  a  wheet  better  to  daud  doon  sic-like  as 

uphaud  what's  guid. 


27. 

He's  a  man  o'  muckle  sense, 

Wha  keeps  his  crack  raither  jimp  than  jawin 
An'  as  muckle  can  be  said  for  him, 

Wha  cairries  a  lown  temper. 


28. 

A  fule,  nae  less,  gin  he  only  wad  haud  his  tongue. 
Wad  get  credit  for  haein  some  gumption: 

Gin  he  only  kent  hoo  to  keep  his  gab  steekit, 

He  micht  e'en  pass  for  a  man  wi'  a  pickle  sense. 

The  man  that'll  hae  naething  to  dae  wi'  his  neibours, 
Maun  be  eftir  some  sleekie  ploy  o'  his  ain; 

An'  it'll  be  mair  than  a  seeven  days'  wonner, 
Gin  he's  been  thrang  seekin  wisdom! 


2. 


A  fule  has  nae  brue  o'  guid  understaun'in ; 

An',  'deed,  that's  hoo  he  lats  ye  ken  that  he's  a  fule. 


3- 

Whan  the  wicked  are  alloo't  to  tak  the  grup, 

Things  gang  clean  scunnersome ; 
An',  ayont  the  scunner,  there's  something  waur- 

There's  black  disgrace. 


4- 

The  cracks  o'  some  folk  may  aften  be  deep  an'  drumlie ; 
But,  atweel!  this  can  aye  be  said  for  the  oot-gauns  o' 

wisdom — 
They're  sweet  an'  clear  like  a  bit  wimplin  burn, 

It's   a  sair   time  whan  the   wicked   hae   respeck   pey't 

them : 
Ay !  whan  they  that  hae  been  daein  richt 
Are  dang  aboot  as  gin  they  had  dune  wrang. 


6. 

The  gibble-gabble  o'  a  fule  is  the  cause  o*  mony  a 

collieshangie ; 
An'  gin  he  got  what  he  deserves,  he  wad  get  a  gey  het 

skelpin. 


The  bletlierin  o'  a  fule  '11  bring  him  to  his  hunkers 

belyve ; 
An'  his  ain  clish-clash  '11  lay  girns  for  his  ain  saul. 


8. 

The  clitter-clatters  o'  a  clishmaclaiver  are  unco  gustie 

till  him, 
An'  he  guzzles  ower  them  himsel  as  gin  they  were  a 

haggis. 

9- 

The  man  wha  daidles  ower  his  wark, 

Is  a  brither  to  him  wha  dings  a'  things  sindry. 

lO. 


The  name  o'  the  Lord  is  a  castle  in  itsel: 
The  richteous  rin  intil't,  an'  ken  weel  what  a  lown  bield 
they  hae. 


II 


The  castle  o'  the  rich  man  is  his  gear ; 

An'  the  body  thinks  that  he's  dykit-roun'  frae  a'  hairm. 


12. 

Eftir   vauntie   pride,    a    man  '11   get    a   sair   whummle 

ower  ; 
But   eftir   cannie   lown-hairtitness,   he'll   be   heized   to 

muckle  respeck. 

13. 

Wha  gies  a  ramstam  answer, 

Afore  he  weel  kens  what  he's  speakin  aboot, 

Shames  himsel  by  his  want  o'  gumption. 


14. 

A  man  wi'  a  spunkie  speerit  can  staun  a  gey  trauchlin  ; 
But  wha  can  be  bauldsome  wi'  a  sair  hairt. 


15. 

A  man  o'  mense  lairns  the  mair  the  aulder  he  growes ; 
An'  the  man  that's  wyse  is  aye  the-langer-the-keener 
on  gettin  richt-kennins. 

A  man  wi'  a  kindly  haun  maks  room  for  himsel ; 
'Deed,  ay !   room  amang  the  best  o'  them. 


17. 

Wha  tells  his  plea  first,  wad  gar  onybody  believe  that 

he's  richt  oot-through ; 
But  his  neibour  comes  on  ahint  him,  an'  pykes  sindry 

a'  he  spak. 


18. 

Cast  kevils  for't,  an'  canglin  '11  quat, 
An'  dortie  men  '11  gang  hame  their  ain  gate  in  quait- 
ness. 


19. 

A  brither  that's  been  offendit  is  waur  to  get  at  than  a 

toon  gairdit  by  sodgers: 
Sic  rippets  are  as  dour  to  haunle  as  the  airn- slots  o'  a 

castle. 


20. 

Afore  a's  dune,  a  man  may  hae  to  swallow  an  unco 
bellyfu',  on  account  o'  what  he  has  said  himsel: 

Or,  on  the  contrar,  he  may  hae  a  graun'  supper  o' 
satisfaction. 

Baith  daith  an'  life  are  in  the  poo'er  o'  the  tongue ; 
An'  sic-like  as  keep  it  waggle-wagglin 
Maun  tak  the  ootcome — aither  wey  o't. 


22, 


Wha  gets  a  guid  wife  gets  a  graun'  tocher: 
'Deed,  she's  a  hansel  frae  the  Lord  Himsel. 


23. 

The  puir  hae  to  speir — an'  speak  lown : 

The  rich  can  answer  as  they  like — an'  roar. 


24. 

Gin  ye  hae  owcr  mony  friens,  ye  may  be  nocht  the  better 

o'  the  creelfu'  o'  them; 
But  ae  guid  ane  '11  stick  closer  than  a  brither. 

Verse    i . 

Better  be  a  puir  man  gangin  the  gate  o'  guid, 
Than  tak  the  airts  o'  loopie  leevin,  an'  be  a  fule. 


An'  mair  than  that :  — 

Dinna  think  it  can  be  guid  for  ye, 

Gif  ye  mishppen  richt-kennins  ; 

An'  dinna  be  brattlin  at  a'  things  wi'  a  breinge, 

Or  ye're  shair  to  brattle  wrang. 


3. 

It's  a  man's  ain  fulishness  that  covvps  him  aff  his  feet, 
Yet  he  wad  try  to  lay  the  wyte  o't  on  the  Lord. 


Routh  o'  siller  brings  routh  o'  friens; 
But  the  puir  are  sair  scrimpit  o'  baith. 

7 

A  fause  witness  '11  no  get  aff  scaithless 
An'  a  leear  '11  be  nabbit  some  day. 


Mony  a  ane  '11  seek  the  help  o'  him  that's  open-hairtit: 
An'  ilka  ane  wad  be  the  frien  o'  him  that's  open-haundit. 


7- 

E'en  the  brithers  o'  a  puir  man  dinna  like  him; 

An'  it's  a  kennin  waur  wi'  his  friens, 

For  they  jink  him  an'  leave  him  to  himsel ; 

He  can  hoy  eftir  them  gin  he  likes, 

But,  na,  na! — they've  leggit  awa. 


8. 

Wha  sairches  for  wisdom  till  he  fin's,  lo'es  his  ain  saul : 
Wha  keeps't,  eftir  gettin't,  gethers  the  maist  guid  o'  ony, 


9- 

A  fause  witness  '11  no  get  aff  scart-free 
An'  a  leear  '11  be  soopit  aff  the  yirth. 


ID. 

Fules  an'  finerie  are  no  weel  match't: 

An'  a  servitor,  wi'  the  uppcr-haun  o'  princes,  is  waur 

A  man's  discrcetness^gin  he  hae  ony — '11  ettle  him  to 

keep  a  lown  temper ; 
An'  he'll  tak  a  pride  in  ower-lookin  the  bits  o'  mistaks 

o'  ither  folk. 


2. 


The  anger  o'  the  king  is  like  the  rampagin  o'  a  lion; 
But  his  guid-wull  is  sic-like  as  the  saft,  seepin  dew  on 
drouthie  gress. 


13- 

A  fulish  laddie  is  the  hairt-brak  o'  his  faither: 
An'  the  fasherie  o'  a  fykie  wife  is  like  a  dreep-dreepin 
o'  water  wi'  nae  end  till't. 


14. 

Hooses  an'  gear  are  haundit  doon  frae  faither  to  son ; 
But  a  douce,  eident  wife  is  as  guid's  a  tocher  frae  the 
Lord  Himsel. 


Shauchlin  laziness  swykes  a  man  to  anither  sleep; 
An'  he'll  daidle  an'  driddle  awa  the  same  wey  o't. 
Till  he's  nocht  left  to  stap  in  the  howe  o'  his  stamack. 

Wha  keeps  the  commauns,  keeps  his  ain  saul 
Wha  doesna  care  a  bodle  what  airt  he  taks, 
Pits  himsel  far  yont  intil  the  grups  o'  daith. 


17. 

Wha  taks  peety  upon  the  puir,  len's  to  the  Lord, 
All'  Himsel  '11  gie  a  bonnie  hansel  for  the  daein  o't. 


18. 

There's  graun'  houp  for  that  laddie  o'  yours, 
Gin  ye'll  correck  the  callan  weel: 

Better  hae  him  greetin, 
Than  hae  him  glaikit. 


19. 

Lat  yon  man  o'  the  sneistie  temper 

Dree  the  ootcome  o'  his  ill  tongue  himsel; 

For,  gif  ye  redd  him  o'  ae  pliskie  the  day, 

He'll  be  bummlin  intil  anither  by  the  morn. 


20. 

Tak  tent  to  cannie  coonsel. 
An'  to  guid  advisins  as  weel, 
Whane'er  ye  get  a  glisk  o'  them ; 
An'  certes!  as  ye  growe  the  aulder, 
Ye'll  aye  growe  the  wyser. 

A  man  may  set  up  a  hantle  o'  fine  ettlins  o'  his  ain; 
But  it's  the  etthns  o'  the  Lord  that'll  staun  steively  at 


the  end  o't  a'. 


22. 


The  better  a  man's  hairt, 

The  better  is  his  kindliness : 
An'  be  a  man  e'er  sae  puir, 

He's  muckle  better  than  a  leear. 

23. 

The  fear  o'  the  Lord  airts  to  life,  braw  life: 
Wha  has  it  for  himsel,  kens  hoo  weel  it  satisfees ; 
An'  nae  ill  ava  '11  come  in-ower  to  fash  him. 

24. 

A  lazy  loon  may  maun  this  o't — 

To  rax  his  haun  to  the  bread-plate; 

But,  hech  me !  it'll  be  gey  sair  wark  for  the  lout 
Gettin't  up  the  heicht  o'  his  mooth. 

25- 

Lat  the  man  wha  geeks  at  guid 

Get  the  clour  he  weel  deserves. 
An'  the  feckless,  wha  see't, 

Wull  be  a  hantle  the  better  for't : 
An',  foment  that,  lat  the  man  o'  mense 

Get  a  bit  repruif  whan  he's  needin't. 
An'  he'll  be  rale  prood  aboot  it. 

That  he's  muckle  the  better  o't  hinisel, 

26. 

Wha  pits  to  wastrie  what  belangs  to  his  faither, 
Wha  pits  his  mither  oot  o'  hoose  an'  hauden, 
Is  a  callan  that  splairges  an  ugsome  slaiger  on  his  ain 
name. 


27. 

Gif  e'er  ye  think,  my  laddie, 

To  quat  herkenin  to  guid  advisins, 

Then  there's  jist  ae  end  o't — 

Ye'U  gang  far  agley  frae  a'  richt-kennins. 


28. 

A  thrawart  witness  warples  richt  jidgment : 

An'  the  wicked  are  aye  gaipin  to  swallow  wrang. 


29. 

Jidgments  are  for  sic-like  as  lauch  at  what's  guid: 
An'  skelps  are  for  the  backs  o'  fules. 

Verse    i. 

Wine's  a  cheaterie  sorner, 

Strang  drink's  an  impident  squabbler, 

An'  onybody  that  gangs  wrang  wi'  them  is  a  big  gowk. 


2. 

The  rampagin  o'  a  king  is  Hke  the  rovvtin  o'  a  lion: 
Wha  eggs  him  to  a  tirrivee  had  best  tak  care  o'  his  ain 
held. 


3. 

It's  nae  sma'  credit  to  a  man  to  keep  himsel  oot  o' 

bickerins ; 
But  ilka  fule  '11  be  breistlin  intil  them,  ramstam. 


4. 

The  lazy  loon  '11  no  stert  the  plooghin, 

On  pretence  that  the  frost's  no  oot  the  grun'  yet ; 
An'  sae,  whan  the  hairst-time  comes  roun', 

He'll  hae  nae  hairst,  an'  maun  gang  beggin. 

5. 

Guid  advice  is  like  deep  water — 

It's  ocht  but  easy  gettin  to  the  bottom  o't; 

But  a  man  o'  sense  '11  fin'  a  wey,  I'se  wad, 
For  pykin't  oot  o'  onybody  that  can  gie't. 

6. 

The  feck  o'  folk  mak  a  big  fraca  aboot  their  ain  kind- 
ness; 

But  whaur's  the  man  that's  steive  an'  leal  whether  he's 
kent  or  no? 

7. 

A  guid  man  bauds  on  siccarlie  in  the  gate  o'  guidness, 
An'  his  bairns  eftir  him  hae  the  blessin  o'  bein'  bairns 
o'  the  like  o'  him. 

8. 

A  king  wha  jidges  as  ony  king  ocht  to  dae, 
Should  fleg  an'  fley  the  wrang  oot  o'  his  sicht. 


9- 

Wha  can  daur  to  say  this  o't? — 
"  My  halrt's  sooplt  oot,  an'  clean, 
An'  I  hinna  ae  fleck  o'  wrang." 


10. 

Fause  wechts,  an'  cheaterie  banks, 

Baith  o'  them  the  Lord  abominates  a'thegither. 

A  bairn,  nae  less,  may  be  kent  by  what  he  daes — 
Whether  it's  dune  oot  o'  a  guid  hairt,  or  in  a  richt  wey. 


12. 

The  lug  for  hearin,  an'  the  een  for  seein, 

Baith  o'  them  are  the  wark  o'  the  Lord  Himsel. 


13. 

Dinna  be  ower  ta'en  up  wi'  that  bed  o'  yours. 
Or  ye're  shair  to  come  to  poortith: 

Be  gettin  up  wi'  the  screigh  o'  licht, 
An'  ye'se  ne'er  be  scrimp  o'  bread. 


14. 

"  Wheetie-whautie ,  man!     It's  naething  aval 

Quo'  the  fause  buyer; 
But,  eftirhins,  whan  he's  gane  oot  o'  hearin. 

He  craws  hoo  he's  diddl't  him. 


15. 

Gowd  in  gowpens, 

An'  routh  o'  rubies — 

But  wha  has  richt-kennins 

Has  a  hantle  better  than  the  hale  o'  them. 

Tak  awa  the  duds  o'  the  man, 

Wha  wad  fulishly  come-guid  for  ony  gangrel: 
An'  hand  tichtlie  the  man  himsel, 

Wha  wad  come-guid  for  hauf-a-dizzen  o'  them. 


17. 

At  the  time  o't, 

A  man  may  think  that  the  trick  o'  leein 

Tastes  like  a  sugar-bannock ; 
But,  eftirhins. 

He'll  hae  to  chow  his  ain  lees 

As  gin  they  were  chuckle- stanes. 


18. 

Ilka  ettlin  o'  men  is  made  siccar  by  cannie  coonsel: 
An'  gin  fechtin  maun  be,  then  gang  aboot  it  wi'  the  birr 
o'  mensefu'  discreetness. 


19. 

Wha    raiks    aboot    as    a    clishmaclaiver,    '11    be    aftcn 

bletherin  what  he  shouldna : 
Sae,  baud  weel  yont  yersel  oot  the  gate  o'  the  man  wha's 

aye  gaipin  at  the  gabble. 


20. 

Whae'er  bans  his  faither  or  his  mither, 
Wull  be  left  in  the  mirk,  mirk  nicht 
Wi'  his  cruisie  clean  blawn  oot. 

A  muckle  tocher  may  be  gotten  a  grup  o'  unco  blythely 

at  the  first  o't ; 
Rut  naething  o'  guid  may  come  oot  o't  at  the  hmner-cn'. 


22. 


Dinna  be  sayin, — 

^'  77/  pey  the  man  hack  for  his  ill-daein  to  me. 
Jist  taigle  awee,  an'  lippen  the  Lord  Himsel — 

He'll  see  that  ye're  richtit. 


23. 

The  Lord  abominates  a'thegither  wechts  that  are  no 

what  they  ocht  to  be  ; 
An'  the  banks  that  are  cheaterie  '11  jist  no  dae  ava. 


24. 

The  gates  o'  a  man's  gangins  are  in  the  Lord's  ain 

hauns ; 
Hoo,  then,  can  onybody  faddom  ilka  thing  o'  the  wey 

he's  airtit? 


25- 

That  carl  has  girn't  himsel  sair, 
Wha  cries  oot  ower  sune, 

''  O  ay,  it's  a'  richt ;" 
An'  eftir  the  promise  he's  gi'en, 
Begins  to  speir  intil  the  maitter, 

Maybe  to  fin'  that  it's  a'  wrang. 

26. 

The  king  that's  wyse  '11  wale  oot  the  wicked, 

An'  gie  them  a  ticht  dichtin  through  the  thrcshin-mill. 


27. 

The  speerit  in-by  a  man  is  the  Lord's  ain  lamp, 
An'  the  licht  o't   '11  sairch  him  oot  till  the  benmaist 
neuk. 

28. 

Mercy  an'  truth  hap  the  king  in  the  best  bield  o'  ony: 
Mercy  is  the  uphauden  o'  his  throne. 


29. 

The  brag  o'  young  chiels  is  ower  their  stren'th: 
An'  the  bonnieness  o'  the  auld  is  their  grey  pow. 


30. 

Bits  o'  scuds,  wi'  some  stang  in  them,  correck  mony  a 

wrang : 
They  gang  a  hantle  deeper  than  the  het  skin. 

The  hairt  o'  the  king  is  in  the  Lord's  ain  hauns 
Like  the  runnle  o'  the  bits  o'  burns, 
He  airts't  whaur  He  thinks  richt. 


2. 

Ilka  man  thinks  his  ain  wey  the  richt  ane; 

But  the  Lord  Himsel  kens  whether  he's  richt  or  no, 

By  weeghin  what's  at  the  hairt  o'  him. 


3. 

To  be  even-doon  an'  even-haundit, 

Is  mair  to  the  Lord's  likins 

Than  ony  kind  o'  offerin  ye  could  mak. 


4. 

A  vauntie  look, 

An'  a  prood  hairt — 

That's  a'  the  licht  that  the  wicked  hae, 

An',  certes!  it's  ocht  but  a  guid  ane. 

5. 

Tlie  thochts  o'  the  eident  mak  what  they  hae  intil  mair; 
But  sic-Hke  as  brattle  on,  thinkm  nane,  mak  what  they 
hae  intil  naething. 

6. 

Gear  that's  gotten  by  jookrie-pawkrie, 
Is  like  reek  blawn  hereawa-thereawa: 
Wha  hunt  for't  are  huntin  themsels  to  daith. 


7. 

The  wicked,  by  their  ongauns,  soop  themsels  clean  awa. 
Because  they  dinna  care  a  whussle  whether  a  thing's 
richt  or  wrang. 

8. 

It's  an  unco  crookit  gate  that's  ta'en  by  the  man  wha 

ettles  ill; 
But  the  man  wha  ettles  guid,  bauds  on  deid-straucht. 


9. 

Better  tak  an  airin  on  the  riggin  o'  the  hoose. 
Than  be  inside  o't,  roomie  tho'  it  be,  wi'  a  fykie,  flytin 
wumman. 

10. 

The  wicked  are  aye  hankerin  eftir  ill-daein, 

An'  they  hae  nae  brue  o'  the  guid  neibour  next  door, 

Nae  comins-an'-gauns  wi'  him  ava. 

To  the  body  that  geeks  at  guid,  gie  a  ticht  paikin, 
An'  the  feckless  11  lairn  sense  by't ; 

To  the  man  o'  mense,  gie  richt  advisins, 
An'  he'll  aye  lairn  the  mair. 


12. 


The    richteous    man    has    his    ain    thochts    anent    the 

wicked — 
They'll  be  bedunner't  at  the  hinner-en'  wi'  a  dreidfu' 

discomfishment. 


13. 

Wha  steeks  his  lugs  against  the  complents  o'  the  puir, 

May  get  riane  to  tak  peety  on  him, 

Whan,  some  day,  he's  yirrin  an'  yaumerin  himsel. 


14. 

A  bit  hansel,  slippit  intil  a  body's  haun,  may  quaiten 

doon  a  temper,  wonnerfu' ; 
An'  some  sma'  praisent,  jist  frae  yer  fecket-pooch,  may 

baud  aff  a  bleeze  o'  anger. 


15. 

The  richteous  are  rale  blythe  daein  what's  richt ; 
But  the  wicked  think  it's  a  desperate  trauchle  whaij 
they  try't. 

The  man  wha  wauners  awa  frae  the  wey  o'  guid  under- 

staun'in, 
Taks  the  gate  that  gangs  straucht  yont  to  the  kirkyaird. 


17. 

Whae'er  taks  to  galhvantin  eftir  pleesur,  '11  pook  himsel 

puir: 
Whae'er  taks  to  drinkin  an'  galraivagin,  '11  bring  himsel 

doon  to  a  claut  o'  cauld  parritch. 


18. 

The  wicked,  withoot  ettlin  ony  sic  thing,  may  uphaud 

the  richteous. 
An'  ill-doers,  unbekent,  may  be  stoops  o'  the  upricht. 


Better  hae  yer  dwallin  on  a  bare,  birslet  knowe-heid. 
Than  in-ower  wi'  ony  fykie  an'  yaffin  wumman. 


20. 

There's  braw  gear  an'  scentit  finerie  in-by  the  haudens 

o'  the  wyse; 
But  lat  ony  fule  get  in  amang't,  an'  he'll  mak  a  waesome 

guddle  o't  in  a  jiffie. 

21. 


Wha  hands  on  in  the  wey  o'  weel-daein  an'  kindhness, 
Fin's  Hfe  itsel,  richteousness,  an'  muckle  respeck. 


22. 


A  wyse  man  speels  ower  die  tap  o'  a  toon-fu'  o'  knabbs, 
An'  gies  their  upsettin  silly  consait  an  unco  ding  ower. 


23- 

Wha  steeks  his  mooth  an'  bauds  his  tongue, 
Redds  himsel  frae  mony  a  sair  pliskie. 


24. 

The  prood  an'  vauntie  man— 

His  richt  name  is  Gecker  at  a'  that's  guid— 
He's  aye  bizzin  hereawa-thereawa 

In  the  impident  tantrums  o'  his  pride. 


25. 

The  naitur'  o'  the  lazy  loon  lounders  the  life  oot  o' 

himsel, 
For  he'll  no  dae  a  haun's-turn  that  he  can  lat  alane. 


26. 

Some  folk  are  aye  glaumin  in  their  greed  frae  mornin 

till  nicht ; 
But  the  richt-hairtit  gie  awa  wi'  an  open  loof. 
8 


114  THE     PRO  VERBS. 


CHAPTER  XXI. 


27. 

The  offerin  o'  the  wicked  is  naething  less  than  scunner- 
some  in  itsel ; 

An'  it's  a  hantle  waur,  whan  it's  gi'en  to  hap  his 
wickedness  oot  o'  sicht. 


28. 

A  witness  that's  fause  '11  be  dang  clean  dwable,  afore 

a's  dune; 
But  the  ane  that  tells  what  he  kens,  '11  say  his  say,  nane 

daurin  him. 

29. 

An  ill-daein  body  bauds  on,  doursome,  by  his  ain  gate ; 
But  the  upricht  ettles  his  gangins  frae  his  hairt. 


30. 

There's  nae  sic  a  thing  e'er  kent, 

As  wisdom,  or  understaun'in,  or  coonsel. 

That  can  baud  oot  against  the  Lord. 


31. 

For  the  day  o'  battle  there's  an  unco  graithin  o'  horses. 
But  the  victory  o't  comes  frae  the  Lord  Himscl. 

Verse 


A  GUID  name  is  a  hantle  better  than  muckle  huiiiplocks 

o'  gear; 
An'  couthie  guid-wull  is  far  afore  siller  an'  gowd. 


2. 


The  rich  an'  the  puir  maun  aften  forgether: 
Baith  o'  them  cam  frae  the  Lord's  ain  haun. 


3- 

A  man  o'  sense  looks  aheid  a  blink, 
An'  gairds  himsel  against  mischance; 

But  a  gowk  gangs  on  wi'  his  een  steekit, 
An'  suffers  weel  for't. 


4- 

The  hansel  o'  lown-hairtitness  an'  the  fear  o'  the  Lord 
Is  guid  gear,  muckle  respeck,  an'  life  itsel. 


5- 

Brammles  an'  girns  '11  fankle  the  feet  o'  wrang-doers: 
Wha  wad  gaird  his  ain  saul,  maun  hand  far  oot-ower 
frae  ony  o'  them. 

Airt  a  bairn's  bairnheid  in  the  richt  gate, 

An'  he'll  baud  on  till't  till  he's  auld  an'  grey-heidit, 


7. 

The  rich  hac  the  upper-haun  o'  the  puir: 
An'  the  man  that  borrows  siller  '11  hae  to  beck  an'  boo 
to  him  he  borrows't  frae. 


Whae'er  saws  ill-daein  '11  gether  a  sair  hairst  o'  skaith 

on  himsel: 
An'  the  rung  he  cairrit  for  daudin  ithers  '11  be  snappit 

in  twa. 

9- 

Mony  blythe-biddens  '11  come  the  wey  o'  the  man  that's 

kindly ; 
For  he  ne'er  lats  the  puir  awa  withoot  a  bite  o'  what's 

gaun. 

10. 

Gar  the  man  wha  geeks  at  guid  flit  at  ance, 
An'  bickerins  '11  skedaidle  alang  wi'  him: 
Ay!   squabblin  an'  the  shame  o't  '11  sune  quat. 


1 1. 

Wha  bauds  clean  the  benmaist  o'  his  ain  hairt, 
For  the  couthie  crack  o'  his  lips 
The  king  himsel  '11  be  friens  wi'  him. 

12. 


The  skance  o'  the  Lord  bields  the  man  o'  richt-kennins ; 
But  He'll  cowp,  hcclie-golcerie,  the  man  that  speaks 
deceiverie. 


13. 

The  lazy  loon  roars  oot — 

"  There's  a  lion  gaun  lowse  oot-hy 
I'll  be  clour' t  deld  on  the  causey  " 


14. 

The  mooth  o'   an  ill-deedie  wumman  is  like  a  deep 

sheuch : 
Wha  doesna  bide  in-by  the  likins  o'  the  Lord  '11  fa' 

intil't. 


15- 

Thochtlessness  an'  bairnheid  gang  thegither; 
But  a  bit  taste  o'  the  tawse  '11  pit  things  a'  richt 


16. 

Whae'er  berries  the  puir, 

To  gether  gear  to  his  ain  haun ; 

Or  whae'er  gies  awa 

To  sic-like  as  hae  hantle  already, 

Maks  a  gey  pookit  hinner-en'  for  himsel. 

The  worth  o'  the  words  o'  the  wyse. 


Verses   17-21. 

Tak  tent !     An'  be  hearin  the  words  o'  the  wyse, 
An'  ettle  yer  hairt  to  a'  the  richt-kenmns  I'm  tellm; 
For  this  '11  be  ane  o'  the  brawest  o'  pleesurs  ye'll  ken, 
Gin  ye'se  baud  by  them,  siccar  an'  leal. 
An'  set  up,  on  yer  lips,  the  hale  o'  them  a'. 

That  yer  tryst  may  be  wi'  the  Lord, 

This  very  day  I've  been  airtin  ye  ben  to  their  saicret: 

Ay!   I've  been  tellin  yersel. 

Can  ye  say,  that  I  hinna  made  plain  to  yer  sicht 
The  graun'est  o'  a',  the  heichest  o'  a', 
Anent  things  o'  guid  coonsel  an'  knowledge? 

That  jist  yer  ainsel  may  tak  thocht  o't, 
Hoo  shair  are  the  words  o'  the  truth; 
That  ilk  ane  o'  the  same  ye  may  cairry  awa 
An'  ower  again  tell't  to  onybody  that  speirs. 


22-23. 

Dinna  herry  the  puir,  because  he's  puir. 
Nor  ban  the  forfeuchan  an'  feckless ; 
For  the  Lord  Himsel  '11  be  takin  their  pairt. 
An'  wae  He'll  bring  doon  on  the  croon  o'  a', 
Wha  bring  dule  an'  wae  on  them. 

24-25. 

Mak  nocht  o'  frien'ship  wi'  a  man  wha's  short  in  the 
temper, 

An'  keep  yont  oot  the  gate  o'  the  crabbit ; 
For,  aiblins,  ye  micht  lairn  to  be  Hke  him. 

An'  get  a  girn  befankl't  aboot  yer  ain  saul. 


26-27. 

Dinna  troke  wi'  sic-like  as  mak  ramstam  offers, 
Or  far  ower  glegly  come-guid  for  ither  folks'  debts 

At  the  end  o't,  gin  ye  canna  pey  up, 

What'll  ye  say,  gif  they  pook  ye  an'  rook  ye, 
An'  Icave-na  a  bed  to  lie  doon  on? 


28. 

Meddle  nane  wi'  the  auld  laun-merks, 
That  yer  faithers  afore  ye  set  up. 


29. 

Ye  see  yon  man  wha's  sae  eident  at  his  wark? 

Weel,  that's  the  same  wha'll  speel  amang  the  best  o' 

them. 
An'  leave  a'  the  orra-folk  glowerin  at  the  brae-fit. 

A  denner  wl'  a  ^'  Dinna  "  anent  it. 

Verses  1-3. 

Gin  ye  should  gang  in-ower  to  yer  denner 

Wi'  ane  o'  the  knabbs  aboot  the  place, 

Dinna  forget  whas  company  ye're  in; 

An'  raither  pit  a  nick  in  that  thrapple  o'  yours 

Gif  ye're  ane  o'  the  kind  o'  clamjamphry, 

Wha  mak  a  racket  wi'  their  stamacks ; 

Dinna  stech  yersel  wi'  the  falderals  o'  his  buird, 

For,  tak  ye  my  word  on  this  o't, 

Ye'll  fin'  a  wheen  o'  the  dishes 

Nocht  less  than  unchancy  slysters. 


The  trauchle  eftir  siller. 


Verses  4-5. 

Dinna  trauchle  the  life  o'  ye 

Fecht-fechtin  to  get  siller: 

Quat  the  fulish  thocht  o't, 

That  ye  can  fen',  an'  can  aye  fen'  weel  for  yersel 

Wad  ye  thirl  yer  very  hairt,  man. 

To  what,  eftir  a',  canna  be  lippen't? 

For  the  brawest  gear  ye  can  gether  thegither 

May  sune  flee  awa, 

Flicherin  oot  o'  yer  sicht 

Like  an  eagle  speelin  the  lift. 

Whaur  there's  greed  there's  a  grudge. 

Verses  6-8. 

Ne'er  tak  a  bite  frae  the  man  whas  een  glint  wi'  greed; 
Ne'er  hae  a  hanker  for  the   falderals  spread  on  his 

buird ; 
For  he'll  aye  be  at  the  thocht  o'  what  it  costs  him:  — 
That's  the  kind  o'  man  the  body  is. 
"  Noo"  he'll  be  sayin,  "  help  yersel, 
Help  yersel  to  onythlng;" 
But  he  doesna  ettle  a  hait  o't. 
It's  eneuch  by  itsel  to  turn  the  stamack  o'  ye 
Ower  the  pickle  that  ye've  swallow't, 
An'  mak  ye  tak  a  soor,  cauld  grue 
At  his  fair,  fause  crack. 

9- 

Dinna  be  crackin  in  the  company  o'  a  fule, 
For  the  body  '11  geek  an'  lauch  at  ony  sense  ye  may 
speak. 

The  Faither  o*  the  faitherless. 

Verses   lo-ii. 

Meddle  nane  wi'  the  auld  laun-merks: 
Set  nae  ill-ettl't  fit  on  the  yaird  o'  the  faitherless; 
For  they  hae  Ane,  wha'll  keep  tryst  for  them  wi'  micht, 
An'  He'll  staun  up  for  them  till  yer  face. 

12. 

Ettle  yer  hairt  to  the  gettin  o'  guid  advisins, 

An'  len'  yer  lugs  glegly  to  the  words  o'  richt-kennin^. 

For  the  laddie's  sake. 


Verses   13-14. 

Dinna  withhaud  the  antrin  correckin 
That  ye  ocht  to  gie  to  yer  laddie, 

Because  yell  be  nane  like  killin  him 
Wi'  ony  skelps  o'  the  tavvse. 

Na,  na!     An'  tak  thocht  o'  this: 
That  a  bit  scud,  noos-an'-thans, 

May  e'en  kep  him  back  frae  the  gate 
That  sklents  doon  to  the  grave. 


15-16. 

My  laddie,  gin  ye  lairn  to  be  wyse, 
Ye'se  mak  me  rale  prood  o'  ye, — my  ainsel 
'Deed,  my  hairt  '11  be  muckle  uplift, 
Whan  I  ken  ye  hand  on  by  the  richt. 


The  wrang  fash  an'  the  richt  fear. 

Verses  17-18. 

Dinna  fash  yersel  wi'  ony  jailousie 

Anent  sic-like  as  dae  ill; 
But,  frae  mornin  till  nicht, 

Leeve  in  the  fear  o'  the  Lord ; 
For  certes !   there's  a  shair  hansel  for  that, 
An'  the  houp  o'  yer  hairt  '11  ne'er  be  sneddit  awa. 

Haudin  by  the  richt  means  haudin  aff  the  rags. 


Verses   19-21. 

Tak  tent,  my  laddie,  an'  hae  sense. 

An'  kep  yersel  cannilie  intil  richt  airts: 

Collogue  nane  wi'  the  dram-drinkers, 

Or  wi'  sic-like  as  hae  an  unco  racket  wi'  their  stamacks  ; 

For  the  drucken  an'  the  gutsy  '11  be  brocht  to  poortith. 

An'  thowlessness  '11  deed  ony  man  in  raggit  duds. 


Herken  weel  to  yer  faither,  because  he's  yer  faither, 
An'  dinna  lichtlie  yer  mither  whan  she's  auld  an'  grey- 
heidit. 

23- 

For  the  truth  pey  onything, 

Niffer't  for  naething — 

Sae  as  ye  get  a  close  grup  for  yersel 

O'  wisdom,  an'  soun'  coonsel,  an'  guid  understaun'in. 


For  yer  faither  an*  yer  mither' s  sake. 


Verses  24-25. 

The  faither  o'  a  guid  laddie 

Wull  be  unco  cantie  ower  him ; 
An'  gin  the  callan  has  got  gumption  as  weel, 

He'll  be  rale  prood  o'  him. 

Lat  yer  ain  faither  an'  mither 

Be  fu'  cantie  ower  yersel; 
Ay !      Yer  mither,  man  !  — 

Lat  her  be  prood  o'  her  laddie. 

26-28. 

My  laddie,  gie  yer  hairt  to  mysel, 

An'  lat  yer  een  tak  delicht  in  the  airtins  I'm  teUin; 

For  an  ill-deedie  wumman's  a  sorrowfu'  ditcli, 

I  tell  ye,  she's  jist  like  a  sheuch ; 

Man,  she  sUnks  an'  jooks  like  a  reiver; 

She's  rinkit  a'  roun'  wi'  nocht  but  decciverie. 


The  waesome  wark  o*  the  dram. 

Verses  29-35. 

Wha  has  wae? 

Wha  has  dule? 

Wha  has  bickerins? 

Wha  has  yaumerins? 

Wha  has  clours  an'  cuts  whaur  nane  need  l^e? 

Wha  has  the  redness  o'  een? 

Jist  thae  wha  taigle  ower  the  pint-stoup. 

An'  come  again  for  anither  dram  o'  this  an'  that. 

I'se  tell  ye  this:  — 

Tak  yer  een  aff  the  wine  whan  it's  red. 

Whan  it's  lowin  red  in  the  gless. 

An'  ye'd  fain  fling't  doon  yer  thrapple  at  a  gulp. 

Afore  a's  dune,  it'll  pushion-bite  ye  like  a  serpent, 
An'  stang  ye  like  an  ether. 

Wi'  yer  blear't  een  ye'll  be  seein, 

As  ye  wat,  a'  the  dreidfu'  uncos, 

An'  wi'  yer  donnart  mind  ye'll  be  thinkin 

That  ye're  gaun  through  a'  the  uncannie  ferlies; 

Aiblins  dreamin  that  ye're  trow-row-rowin 

In  the  howe  o'  the  waves  o'  the  sea. 

Or  e'en  cockit  up  on  the  tap  o'  a  mast. 

[An'  a'  the  time,  in  yer  drucken  wammle, 
Ye'll  be  bletherin  to  yersel,  an'  sayin — ] 

'^  Somebody  has  dang  me  doon, 

An'  I  kent-na  I  was  sair ; 
Somebody  has  been  daudln  me  wi'  a  stick, 

An'  I  wasna  awaur  o't ; 
I  wonner  whan  I'll  wauken, 

An'  I'se  gang  straucht  back  to  the  drink. 

CHAPTER    XXIV, 


Ettlln  m  is  chief f . 


Verses  1-2. 


DiNNA  fash  yersel  wi'  jailousie  ower  sic-like  as  dae 
ill; 

Ne'er  hanker  ava  for  the  company  o'  ony  o'  them: 
For  they're  aye  gleg  eftir  herryin  somebody, 

An',  withoot  devauld,  their  crack's  anent  mischieff. 


The  hoose  o'  Wisdom:  weel-biggit  an*  braw. 


Verses  3-4. 

By  wisdom  the  hauden  o'  life  is  weel-biggit; 

By  guid  understaun'in  the  foonds  o't  are  siccarlie  laid ; 

By  richt-kennins  the  chaumers  o't  are  bienly  plenish't 

oot-ower 
Wi'  a'  the  uncos  an'  wi'  a'  the  braws  it  can  baud. 

The  pith  o'  sense. 


Verses  5-6. 

A  man  o'  sense  is  a  man  o'  stren'tli; 

'Deed,  the  pith  o'  a  man  o'  richt-kennins  is  aye  growin 

mair: 
For,  gangin  by  gumption,  yell  fecht  alang  brawHe; 
An'  whaur  there's  routh  o'  cannie  coonsellors  there's 

a  wey  through. 


Wisdom  is  ower  heich-up  for  a  fule: 

He  daurna  unsteek  his  mooth  amang  the  lave. 


8. 

Wha  lays  his  plans  for  ill-daein, 

Needna  wonner  gin  he  gethers  an  ill  name 


Whan  fules  think  ava,  they  think  o'  wrang; 
An'  whae'er  geeks  an'  lauchs  at  ocht  that's  richt, 
Deserves   naething    frae   his   neibours    but   the   cauld 
shouther. 

10. 

Gin  ye  lat  yer  hairt  tak  a  sair  dwaum. 

Whan  things  are  gangin  a  kennin  contrairy, 

Man,  there  canna  be  muckle  smeddum  aboot  ye.       ^ 

O  or  set,  00  r  neihour,  an*  Him  ahiine  a'. 


Verses  n-12. 


To  the  best  o'  yer  poo'er, 

Redd  yer  neibours  frae  skaith; 
Haud  them  back,  a'  ye  can, 

Frae  the  gruppins  o'  daith: 
An'  gin  ye  should  say, — 

'*  We  kent  naething  ahoot  it; ' 
Wull-na  He  tak  a  thocht  o't, 

Wha  sairches  men's  hairts? 
Doesna  He  ken  aboot  it, 

Wha  keeps  yer  ain  saul? 
Winna  He  dail  Himsel 
Wi'  ilk  ane  on  the  yirth 
By  the  warks  they  hae  dune? 


Tak  a  taste  o'  haith  o*  them. 

Verses   13-14- 

My  laddie,  tak  a  pickle  hinnie; 

Ye'll  fin'  that  it's  guid— 
Straucht  frae  the  hinnie-kaim. 

An'  ye'll  like  it  fu'  weel. 

An'  by  sic-like  a  token  as  that 

Tak  a  taste  o'  wisdom  itsel: 
As  sune's  ye  hae  pree't  it, 

Ye'll  ken  that  ye've  got  a  braw  hansel. 
An',  eftirhins,  I'se  warrant,  that  naething  ava 

WuU  sned  aff  the  houp  o'  yer  hairt. 

Wha  can,  an'  wha  canna  fin*  their  feet  eftir  a  tummle. 


Verses  15-16. 

Dinna  be  slinkin  aboot,  O  ill-daein  man, 
Wi'  ill  in  yer  hairt  'gainst  the  guid ; 

Ettle  nane  o'  yer  wrangsome  reivin 
On  his  hauden  o'  quaitness  an'  peace: 

For  the  man  wha's  upricht  in  hairt, 

May  stoiter  an'  tummle. 

Ay !    seeven  times  ower, 

An'  aye  fin'  his  feet  eftir  a'; 
But  as  for  the  wicked, 

Whan  tribble  comes  on, 

They're  cowpit  clean  ower. 

An'  canna  get  up  ava. 


Crawln  ower  croose. 


Verses  17-18. 

Dinna  be  uncolie  uplift. 

Whan  yer  fae's  dang  doon: 
An',  whan  he's  tirl't  tapsalteerie, 

Dinna  be  crawin  ocht  croose ; 
For,  aiblins,  the  Lord  Himsel  micht  see't. 

An'  be  nane  pleased  wi'  yer  ongauns; 

An'  He  micht  haud-aft'  the  skaith  frae  him, 

19-20. 


Dinna  gie  yersel  ony  fash  anent  wrang-doers, 

An'  dinna  be  jailous  ower  the  gettins  o'  the  wicked ; 

For  the  ootcome  '11  be  an  unco  clour  to  them, 
An'  the  caunle  o'  the  wicked  '11  be  blawn  oot. 


21-22. 


My  laddie,  haud  on  in  the  fear  o'  the  Lord,  an'  that  o' 
the  king ; 

Mell  nane  wi'  sic-like  as  are  aye  on  the  swither: 
For  I  trow  that  their  dule  '11  come  up  in  a  gliff; 

An'  wha  kens  o'  the  skaith  that'll  scowther  them  yet ! 

CHAPTER  XXIV 


Verse  23. 

Ye  Hae  Afore  Ye  a  Wheen  Mair 
Wyse-sayins. 

CHAPTER  XXIV. 


Re  speck  o'  persons. 

Verses  23-25. 

To  respeck  ane  afore  anither  in  jidgment  is  an  unco 

wrang : 
Whae'er  says  to  the  wicked,  '^  Ye' re  wicked  nane," 
Ither  folks  '11  wyte  him,  an'  the  lave  '11  ban  hun  sair; 
But  sic-like  as  repruive  ill-doers  '11  be  blythe  in  them- 

sels, 
An'  the  blessin  on  their  heids  '11  no  be  a  sma'  ane. 

26. 

It's  as  guid's  a  kiss, 

Whan  a  body  gies  ye  a  blythe  answer. 

27. 

Get  the  oot-by  wark  forrit, 

An'  hae  a'thing  richt  ootower  the  fields ; 

An',  eftirhins,  ye  can  gang  on  wi'  the  biggin  o'  hooses. 


Dlnna. 

Verses  28-29. 

Dinna  be  a  witness  against  yer  neibour, 

Whan  weel  ye  ken  ye've  nae  occasion  for't; 
Dinna  be  makin  ony  deceiverie 

Through  what  crack  ye  hae  aboot  him; 
Dinna  be  sayin — '^  ril  pey  him  oot 

For  what  he's  dune  to  me ; 

I'll  gie  him  tit  for  tat, 

Noo  that  I've  the  chance  o't." 

The  yaird  o*  the  feckless. 


Verses  30-34. 

I  gaed  ower  by  the  fields  o'  the  lazy  loon, 
An'  ayont  by  the  yaird  o'  the  feckless: 

Man,  the  hale  o't  was  fankl't  wi'  brammles ; 
The  breidth  o't  was  smoored  wi'  nettles; 
An'  the  dry-stane  dyke  was  a'  cuisten  hereawa-there- 
awa. 

Sic-like  was  the  sicht  that  I  saw, 
An',  I'se  wad,  I  had  my  ain  thochts. 

Mair  than  ance  I  took  a  swatch  o't, 
An'  ye'll  hae  an  inklin  o'  what  it  tell't  me  aboot  the 
tenant-body :  — 

^*  A  wee  thing  mair  o'  sleep, 
Jist  anither  blink,  man; 
Lat  my  slianks  alane 
For  an  'oor  or  twa" 

That's  the  gate  that  poortith  '11  pyke  him  like  a  reiver, 

An'  sned  aff  a'  his  belangins. 

As  gin  they  were  whang't  awa  wi'  a  whittle. 

CHAPTER    XXV. 


Verse  i. 


Some  Mair  o'  the  Wyse-sayins  o' 
Solomon, 

Gether't  an'  Scriven  by  the  Men  o' 
Hezekiah,  King  o'  Judah. 

CHAPTER  XXV. 


Anent  kings  an'  sic-like. 


Verses  2-7. 


It's  the  glorie  o'  God 

To  hae  mony  a  thing  that  nae  man  can  ken ; 
But  it's  the  glorie  o'  kings 

To  be  sairchin  intil  a'thing  they  can. 


The  heavens  for  their  heicht, 
An'  the  yirth  for  its  deepth, 
An'  the  hairt  o'  kings — 
Nane  o'  them  a'  can  be  seekit  oot. 


Tak  awa  the  orts  frae  the  siller, 

An'  there  ye  are — wi'  what'll  be  dinkit  intil  a  braw 
caup: 
Tak  awa  the  wicked  oot  o'  the  gate  o'  the  king, 
An'  his  kingryck  '11  be  siccarlie  set  up  in  richteous- 
ness. 


Dinna  be  pitten  yersel  ower  far  forrit  foment  the  king, 
An'  staun'in,  maybe,  whaur  bigger  knabbs  than  yersel 

should  be; 
For  it'll  be  a  hantle  better  to  be  tauld,   ^^  Come  up 

heicher,  man" 
Than  to  be  sent  awa  doon  laigher, 
An'  a'  this  wi'  the  prince  himsel  seein  the  hale  o't. 

8. 


Dinna  stert  a  ramstam  bickerin  wi'  ohybody, 
For,  aiblins,  ye  may  no  ken  hoo  to  get  through  wi't, 
An'  yer  neiboiir  micht  man'  to  get  the  upper-haun,  an' 
discomfish  ye. 


9-10. 


Crack  ower  ony  maitter  wi'  yer  neibour  himsel; 

Gie  an  inklin  to  nane  o'  the  saicret  atween  ye; 
In  case,  gin  he  hears  o't,  he  wytes  ye  fu'  sair. 

An'  ye  canna  get  quat  o'  the  shame  o't  ava. 


II. 


A  bit  word,  in  the  by-gaun, 
Baith  couthie  an'  pat. 

Is  like  aipples  o"  gowd 
In  creels  o"  siller. 


12. 


Like  gowden  rings  at  the  lugs, 

An'  like  buskin  o'  gowden  finerie  aboot  the  breist, 

Sae  is  the  man  that  gies  wyse  repruif 

To  him  wha's  wullin  to  tak  a  tellin. 


13- 

Like  a  walcome  waff  o'  cauld  in  the  het  time  o'  hairst, 
Sae  is  the  trusty  body  to  the  folk  wha  sen'  him  an 

erran', 
For  he  maks  them  a'  blythe,  wha  lippen  till  him. 

14. 


Like  cluds  an'  wun  withoot  ony  doon-fa', 
That's  the  man  wha's  aye  braggin  aboot  himsel, 
But  still-an'-on  daein  naething. 


15- 

By  cannilie  bidin  yer  time, 

Ye'se  get  the  big  man  roun'  to  your  wey  o't; 
An'  by  a  saft,  fraisie  tongue  in  yer  chafts, 

Ye  may  sune  get  a'  ye  wantit. 


16. 


Hae  ye  got  yer  haun  on  a  pickle  hinnie? 

Weel,  tak  nae  mair  than's  guid  for  ye ; 
For,  aiblins,  ye  micht  wrang  yer  stamack, 

An'  hae  to  spew't. 


17- 

Dinna  set  yer  fit  ower  aften  inside  yer  neibour's  hoose. 
For,  aiblins,  he  micht  think  that  he  could  be  daein  wi' 
a  hantle  less  o'  yer  company. 


18. 


A  man  wha  tells  lees  anent  his  neibour- 

What'll  we  ca'  him? 

An  aix,  an'  a  swurd,  an'  a  sherp  flane. 

19. 

In  time  o'  tribble,  lat's  say, 

To  lippen  onybody  wha  canna  be  lippen't, 
Is  like  haein  a  sair  shooglie  teeth, 

Or  a  fit  that's  jirtit  at  the  shin-banes. 


Like  ane  takin  aff  his  cosie  cleedin  on  a  cauld  nicht, 

Like  vinegar  set  in  collogue  wi'  nitre, 

Sae  is  the  singin  o'  a  cantie  sang  to  a  sair  hairt. 


The  hansel  o*  kindliness. 


Verses  21-22. 

Gin  yer  fae  be  stervin  wi'  hunger, 

Gie  him  a  bit  bite  for  his  stamack; 
An'  gin  it's  wi'  drouth  that  he's  craikin. 

Then  slocken  him  wi'  a  waucht  o'  caller  water: 

For,  by  daein  jist  sic-like  as  that, 

Ye'll  kill  his  ill-wull  wi'  yer  kindness, 

An'  mind  ye  o'  this  abune  a'thing, 

Ye'se  get  a  braw  hansel  frae  the  Lord  Himsel. 

23- 

A  nor^'lan  wun  brings  shoo'erie  wather ; 
An'  the  clish-clash  o'  ill-hairtit  claiverers  steers  mony 
a  blashin  o'  temper. 

24. 

Better  tak  an  airin  on  the  riggin  o'  the  hoose, 
Than  be  inside  o't,  roomie  tho'  it  be,  wi'  a  fykie,  flytin 
wumman. 

25- 

Like  a  waucht  o'  caller  water 

To  ane  wi'  an  unco  drouth, 

Sae  is  guid  news  frae  friens  in  far-awa  pairts. 


26. 

Like  a  drumlie  spring, 
Whaur  the  water  has  been  sair  fyl't, 
Sae  is  a  guid  man  wha  gies-in  to  the  wyles  o'  the 
wicked. 


27. 

It's  an  unchancy  thing  to  eat  muckle  hinnie; 
An'  it's  nane  less  for  folk  to  be  aye  bounce -bouncin 
aboot  themsels. 

28. 

The  man  wha  doesna  haud  a  ticht  grup  o'  his  ainsel, 
Is  like  a  toon  o'  broken-doon  hooses, 
Wi'  the  big  wa's  o't  mullerin  awa. 

Verse 


Like  snaw  in  simmer, 

All'  nice  plash  o'  rain  in  the  time  o'  hairst, 

Sae  is  the  unseemliness  o'  the  gowk 

Wha  has  got  himsel  cockit  up  as  gif  he  were  somebody. 


Like  the  sparrow  flicherin  hereawa-thereawa, 

Like  the  swallow  jinkin  aboot  in  the  lift, 

Sae  the  ban,  wi'  nae  cause  for't,  lichts  on  naebody. 


Anent  the  haunlln  o'  fules  an'  sic-like. 

Verses  3-12. 

A  whup  for  a  horse, 

A  tether  for  a  cuddy. 

An'  a  big  rung  for  the  back  o'  fules. 


Dinna  answer  a  fule  wi'  fulishness  like  his  ain. 
Or,  weel  I  wat !   ye'll  maybe  turn  a  fule  yersel. 


Answer  a  fule  wi'  fulishness  like  his  ain. 
Or  the  craitur  may  act'wally  think  that  he's  turn't  a 
wyse  man. 

Wha  lippens  an  erran'  to  a  thowless  coof, 

Sneds  aff  his  ain  feet, 

An'  maun  e'en  dree  the  ootcome. 


The  shanks  o'  the  hirphn  are  a  kennin  shooglie: 
An'  the  cracks  o'  the  fule  are  something  seemilar. 


Think  o'  a  pockfu'  o'  jewels 

'Mang  a  humplock  o'  stanes: 

That's  Hke  the  man  wha'll  gie  hoose-room  to  a  gowk. 


Like  the  prog  o'  a  thorn 

In  the  loof  o'  a  drucken  man, 
Sae  is  a  sensible  story 

Whan  it  gets  intil  the  maundrels  o'  fules. 


Like  ane  shuitin  flanes  hereawa-thereawa, 

Hurtin  onybody, 
Sae  is  the  man  wha  hires  gomerals, 

Or  fees  gangrels. 


Like  a  doug  that  gangs  back  to  its  spewins, 

Sae  is  a  fule  wha  plays  the  sumph  ower  an'  ower  again 


Ye  see  yon  man  wi'  an  unco  consait  o'  himsel? 
Weel,  I'm  tellin  ye,  there's  mair  houp  o'  a  feckless  loon 
than  o'  him. 

Anent  the  lazy  lout. 


Verses   13-16. 


The  lazy  lout  is  aye  roarin — 

^^  Eh,  man!  there's  a  lion  lowse  oot-by ; 
There's  a  lion  r ampin  aboot  the  causey." 


Like  the  door  sweein  back  an'  forrit  on  its  hinges, 
Sae  the  lazy  loon  aye  gies  himsel  anither  ower-turn  on 
his  bed. 


A  lazy  chiel  may  man'  this  o't — 

To  rax  his  haun  to  the  bread-plate; 

But,  hech  me!  it'll  be  gey  sair  wark  for  the  loon 
Gettin't  up  the  heicht  o'  his  mooth. 


A  lazy,  shauchlin  body  '11  aften  brag  mair  aboot  his 

ain  daeins. 
Than  wad  seeven  men,  wha  could  brag  wi'  guid  raison 

for't. 


17- 


The  man  wha  mells,  in  the  by-gaun, 

Wi'  bickerins  that  hae  nae  belangin  to  him, 

Is  like  ane  that  taks  a  doug  by  the  lugs. 

18-19. 

Like  a  man  gane  clean  wud, 

Wha  flings  aboot  him  bleezin  rungs,  flanes,  an'  daith, 
Sae  is  the  man  wha  warks  cheaterie  wi'  his  neibour, 

An'  says,  whan  a'  comes  oot  eftirhin, 

'*  Man,  dae  ye  no  see  that  it  was  nocht  hut  daffin?  '^ 


Whaur  the  kin'hn  wud's  scrimp, 

The  ingle  gangs  oot ; 
An'  whaur  there's  nae  clishmaclaiver, 

Bickerins  are  putten  an  en'  till. 


21. 

Like  mair  coal  on  het  shunners. 
Like  mair  wud  on  the  ingle, 

Sae  is  a  contramachious  body  to  the  settin-up  o'  collie- 
shangies. 

22. 

The  clitter-clatters  o'  a  clishmaclaiver  are  unco  gustie 

till  him. 
An'  he  guzzles  ower  them  himsel  as  gin  they  were  a 

haggis. 


Whan  oot  o'  an  ill  hairt  come  fair-spoken  words. 
That's  like  an  auld,  crackit  cheenie-bowl 
Dinkit  up  wi'  siller-flummeries. 

CHAPTER  XXVI. 


A  fair  but  fause  fraca. 


Verses  24-26. 

Wha  has  ta'en  a  dislike  to  yersel 
May  mak  a  fraca  wi'  his  tongue, 

But  nocht  save  deceiverie 
Hauds  at  the  hairt  o'  him. 


Whan  he  cracks  fu'  fraisie, 
Dinna  beHeve  him  ava; 

For,  aneth  what  he  says, 
There's  a  hantle  o'  ill. 


Lat  him  hap,  as  he  may. 
His  dislike  wi'  pretence, 

It'll  brattle  oot  yet 

In  the  sicht  o'  the  lave. 


27. 

Wha  howks  a  sheuch,  may  tummle  in't  himsel: 
Wha  taks  to  trowin  stanes,  may  hae  them  stottin  aboot 
his  ain  croon. 


28. 

A  leein  tongue  hates  ilka  ane  it  hurts: 
An'  a  mooth  that's  aye  fraise-fraisin  daes  nocht  but 
hairm. 
10 

CHAPTER    XXVn 


Verse 


Ye  neediia  brag  ower  the  morn, 

For  ye  ken-na  what  it  micht  bring  ye. 


Lat  some  ane  else  f raise  ye: 

Dinna  dae't  yersel — 
Some  ootral  body; 

An'  keep  yer  ain  gab  steekit. 

3- 

A  stane's  a  deid-solid, 

An'  saun'  has  a  wecht  o'  its  ain  ; 

But  the  bletherin  botheration  o'  a  fule — 

That's  waur  to  pit-up  wi'  than  baith  o'  them, 


Crabbitness  is  cruel, 
An'  anger  dings  a' ; 
But  wha  can  thole  against  jailousie? 

5- 

Better  repruif  gi'en  aff-loof. 
Than  love  keepit  in  hiddlins. 

6. 

Leal  are  the  lounders  o'  a  frien ; 
But  a  fae  '11  gie  kisses  galore. 

7- 

The  fu'  stamack  grues  at  the  sicht  o'  a  hinnie-kaim ; 
But,  to  ane  that's  howe  an'  yap,  e'en  a  soor  bite  '11  be 
sweet  to  pree.        / 

8. 

Like  a  mither-bird  that  has  lost  track  o'  her  nest, 
Sae  is  the  man  wha  has  waun'er't  far  awa  frae  his  hame. 


Sweet  oyles  an'  scentit  gear  bring  refreshin 
An'  sae  wi'  the  couthieness  o'  a  guid  frien, 
Wha  comes  in-by  wi'  his  hairtsome  crack. 


Dinna  negleck  aither  yer  ain  frien  or  yer  faither's ; 
An'  dinna  be  rinnin  awa  ower  hetly  to  yer  brither 
Whan  ony  antrin  mishanter  may  befa' : 
Better  a  guid  neibour  next  door  t'ye 
Than  a  brither  far  awa. 


II. 

My  laddie,  lairn  to  be  douce. 

An'  ye'se  mak  me  fu'  cantie  at  hairt; 

Syne  I'll  be  nane  sweirt  to  contrar  onybody, 
Wha  wad  daur  to  cast-up  ony  thing. 

A  man  o'  sense  looks  weel  aheid  o'  him, 
An'  gairds  himsel  against  mischance ; 

But  a  sumph  gangs  on  wi'  his  een  steekit, 
An'  suffers  weel  for't. 


13- 

Tak  awa  the  duds  o'  the  man 

Wha's    silly    eneuch    to    come-guid    for   ony   fremit 
body; 
An'  haud  the  man  himsel 

Wha  wad  come-guid  for  an  ill-deedie  wumman. 


14. 

Gin  a  man  maks  an  unco  fraca  aboot  some  frien'ship, 
Gettin  up  by  the  screigh  o'  the  mornin  to  keckle  ower't. 
Folks  '11  hae  their  ain  jaloosins  anent  it. 


15.16. 

A  geyan  wat  day,  dreep-dreepin  a'  through, 

An'  a  contramachious  wumman  are  something  seemilar : 

Ony  man  micht  jist  as  weel  hae  an  ettlin 

To  tak  a  haud  o'  the  wun',  as  to  haud  her. 

Or  to  grup  ocht  that's  creeshie  wi'  his  richt  haun. 


17- 

Airn  sherpens  airn ; 

Sae  ae  frien  sherpens  up  anither. 

Wha  growes  the  tree  '11  gether  the  frute: 
Wha  gies  leal  service  '11  get  muckle  respeck. 


As  in  cawm  waters  ye  get  a  keek  o'  yer  ain  face, 
Sac  the  hairt  o'  ae  man  answers  to  anither. 


The  grave  an'  the  ill-place  '11  no  be  satisfeet: 
An'  for  that  pairt  o't,  naither  wuU  the  gaipin  greedy 
een  o'  men. 


21. 

There's  a  pat  for  takin  the  orts  oot  o'  siller, 
An'  a  scowtherin  bleeze  for  the  gowd: 
An'  whether  or  no  a  man's  a  man, 
Ye'll  ken  whan  he's  uncolie  f raised. 


Gin  ye  were  to  broizle  a  fule  in  a  nuortar-stane, 
An'  grun'  him  to  stoor  amang  the  aits, 
Aiblins  ye  wadna  man',  e'en  at  that. 
To  ding  the  senselessness  oot  o'  him. 

Tentie  fermin,  an'  the  ootcome  o't. 


Verses  23-27. 

See  till't  that  ye  ken  hoo  the  yowes  are  gettin  on, 
An'  be  as  tentie's  ye  can  ower  the  kyc: 

For  gear,  like  ocht  else,  is  no  for  aye ; 
An'  wha  e'er  saw  e'en  a  croon't  king. 
That    had    leevecl    frae    the    day   o'    oor    great-great- 
graun-faithers? 


The  hey  is  putten  up  in  the  stack. 

An'  the  new  gress  begins  to  be  growthie. 

An'  the  craps  frae  the  braes  are  in-gether't, 

Frae  the  sheep  ye'U  get  yer  cleedin ; 
The  goats  '11  help  to  pey  the  rent; 
Ye'll  get  goats'  milk  eneuch  for  yersel, 
An'  for  a'body  else  'boot  the  hauden; 
No  to  speak  o'  providins  for  yer  lassies. 

Verse   i . 


The  wicked  rin  awa  whan  there's  naebody  rmnin  eftir 

them; 
But  the  richteous  are  as  birrin-bauld  as  a  lion. 


Whan  the  feck  o'  a  nation  gangs  wrang, 

The  wyte  o't  maun  lie  wi'  mony  in  heich  places; 

But  whaur  things  are  uphauden  by  men  o'  mense, , 
There's  nae  fear  o'  the  kintra. 


A  gruppin  body,  wha  berries  the  puir, 

Is  like  a  blashin  spate  that  taks  a'  the  craps  afore't. 

4- 

Wha  ettle  to  jink  the  commauns  themsel, 

Are  gleg  to  f raise  the  wicked: 
Wha  ettle  to  keep  them, 

Contrar  the  ill-doers  a'  they  can. 

5- 

Folk  that  hae  ill  in  their  ain  hairts  canna  understaun' 

richt  jidgment ; 
But  sic-like  as  tryst  wi'  the  Lord  understaun'  brawlie. 

Better  be  a  puir  man  leevin  in  an  upricht  wey, 

Than  a  man  wi'  a  hantle  o'  braw  gear, 

Wha  tries  a'  the  loopie  tricks  he  can  think  o' 


He's  a  wyse  callan  wha  bauds  by  the  biddens  gi'en  him ; 
But  the  ane  that  gaUivants  wi'  galraivagers  '11  bring 
shame  on  his  ain  faither. 


8. 

Wha  warks  by  fee  o'  cheaterie, 

To  mak  his  siller  muckle  mair, 
Haurles't  thegither  for  somebody  else  comin  on  ahint 
him, 

Wha'll,  aiblins,  hae  peety  on  the  puir. 


Wha    turns    awa    his    lug    frae    the    biddens    o'    the 

commauns, 
Canna  expeck  his  prayin  to  dae  him  ony  guid. 


Wha  wyles  the  upricht  agley  intil  wrang, 
Himsel  '11  gang  ower  wi'  a  slaigerin  soss, 
Heid-ower-heels,    in    the    sheuch    that    his    ain    hauns 

howkit ; 
But  the  tocher  o'  a'  that's  guid  '11  come  to  the  richteous, 

belyve. 

The  man  wi'  the  fu'  wallet  may  think  a  dale  o'  himsel ; 
But  the  puir  man  wi'  some  gumption  '11  sunc  pykc  the 
consait  oot  o'  him. 


12. 


Whan  the  richteous  hae  the  best  o't, 

There's  graun'  occasion  for  blythesomeness ; 

But  gin  the  wicked  get  their  shanks  on  the  riggin, 
It's  high  time  for  stappin  oor  heids  oot  o'  sicht. 


Whae'er  trokes  wi'  ill-daein,  in  hiddlins,  canna  come  to 

ony  guid; 
But  whae'er  owns  his  faut,  an'  quats't,  '11  be  forgi'en. 

14. 
The  man's  aye  blythe, 

Wha  leeves  in  the  fear  o'  the  Lord; 
But  sic-like  as  are  cauld  an'  dour  at  hairt 

Tummlc  intil  tribbles  o'  their  ain  makin. 

15- 
Like  a  rowtin  lion, 
An'  a  rampin  bear, 
Sae  is  a  wicked  man 
Wi'  the  upper-haun  o'  puir  folk. 

16. 

Ony  prince,  wi'  nae  muckle  gumption,  is  like  to  be  a 

herryin  loon ; 
But  the  ane  wha  dislikes,  uncolie,  the  glaumin  o'  greed 

11  see  braw  days. 

17- 

The  man  that  has  fleckit  himsel  wi'  somebody's  blude 
Is  staucherin  straucht  on  to  the  mirksome  hole: 
Haud  aff  hmi ! 

18. 

Wha  airts  the  richt  '11  fin'  that  the  wey's  redd  for  him ; 
But  wha  taks  the  crookit  gangins  '11  sune  get  a  dreidfu' 
doon-come. 

19. 

Wha  struissles  alang  an'  sticks  in  at  the  fermin  '11  pang 

his  girnals  fu' ; 
But  onybody  that  gallivants  wi'   the  glaikit   '11  toom 

his  ain  awmries. 


A  man  that's  siccar  in  richt-daein  is  rinkit  roun'  wi' 

blessins ; 
But  the  ane  that's  gleg  aboot  naething  ayont  the  gruppin 

o'  mair  gear  '11  get  his  paikins  for't  some  day. 


To  respeck  ae  man  afore  anither  is  far  frae  richt: 
An'  it's  a  geyan  peetifu'  thing,  atweel! 
Whan  onybody's  eggit  to  wrangsome  weys  o'  daein 
For  the  act'wal  want  o'  a  bite  o'  bread. 


The  man  wi'  the  gaipin,  greedy  een 

Is  aye  brattlin  eftir  mair  gear: 
An'  the  silly  body's  no  awaur  o't, 

That  poortith  may  be  hechlin  at  his  heels. 

23- 

Wha  gies  a  bit  repruif  to  the  ane  in  need  o't,  wull  be 

mair  respeckit  eftirhin, 
Than  gin  he  had  been  aye  fraise-fraisin  him  wi'  a  saft 

gab. 

24. 

The  laddie  that  steals  frae  his  faither  or  mither, 
An'  says,  ^^  Aweel,  whaur's  the  wrang  o't?" 
Is  a  callan  wha's  dingin  ower  his  ain  feet. 

25- 

The   man    that's    aye    glaumin    eftir    something    raises 

mony  a  het  shindie; 
But  he  that  trysts  wi'  the  Lord  growes  sonsie  at  the 

hairt  o'  him. 

26. 

Wha  lippens  to  nane  but  himsel  is  a  fule: 
The  wyse  ken  better,  an'  hae  a  better  stoop. 

27. 

Wha  gies  to  the  puir  '11  ne'er  be  scrimp  himsel; 
But  whae'er  steeks  his  een  to  their  need  '11  dree  the 
warst. 

28. 

Whan  the  wicked  ride  the  riggin, 

Folks  are  gleg  to  get  their  heids  oot  o'  sicht  ony- 
whaur ; 
But  whan  they're  dang  doon, 

The  richteous  hae  a  braw  time  o't. 

Verse 


Wha  hears  the  repruif  he  weel  deserves, 

But  hauds  on  his  ain  gate  dourer  than  afore, 

WuU  be  brangl't  to  flinders  whan  he's  nane  expeckin't, 
An'  that  ayont  remeid. 


2. 


Whan  the  richteous  hae  the  best  o't, 

Folk  are  as  blythe  as  laverocks  ; 
But  whan  the  wicked  get  their  shanks  ower  the  riggin. 

Eh !   but  the  lave  are  the  dowie  anes. 


3. 

The  laddie  that  wales  the  wey  o'  wisdom 

Maks  his  faither  rale  cantie ; 
But  gin  he  taks  the  gate  o'  ill-deedie  weemcn, 

He'll  gang  a'  to  pigs  an'  whussles. 


The  king,  by  even-doon  jidgments, 
Keeps  his  kintra  on  a  shair  foond ; 

But  gin  he  taks  the  scraipens  o'  scafferie, 
He'll  cowp  it  to  the  laighest. 

The  man  wha's  aye  fraise-fraisin  at  his  ncibour 
Is  spreadin  a  net  to  warple  him. 


6. 

In  the  wrang  dune  by  ae  ill-doer 

There's  a  girn  that  may  sncck  mony  anither; 
But  the  upricht  are  nane  besturtit  ower't, 

Atweel !   they  gang  on  liltin  blythely. 


The  richteous  tak  a  tentie  care  ower  the  lot  o'  the  puir 
The  wicked  hinna  the  hairt  to  tak  ony  thocht  o't. 


8. 

Wha  geek  at  the  richt. 

Set  girns  for  a'  in  the  toon; 
But  wyse  folk  are  the  skonce  o'  their  neibours 

Frae  the  days  o'  dowiest  dreid. 


Gin  a  man  o'  sense  alloos  himsel  till't, 

An'  gangs  argle-barglin  wi'  a  gomeral, 

He  may  rampage  aboot  it, 

Or  he  may  lauch  ower't, 

But,  aither  wey,  he'll  mak  naethhig  o't. 

lO. 

Sic-like  as  ettle  the  warst, 

E'en  to  the  drawin  o'  blude, 

UncoKe  dislike  the  upricht ; 

'Deed,  they  wad  hunt  for  the  life  o'  him, 

Gin  they  had  ony  antrin  chance. 

II. 

A  camshauchle  body  lats  a'  his  anger  brattle  oot ; 
But  a  wyse  man  hands  a  siccar  grup  o't. 
An'  cannilie  quaitens't  doon. 


Gin  ony  ane  in  heich  authoritie  len's  his  lug  to  leein, 
A'  his  servitors  '11  gang  the  gate  o'  ill-daein  at  the  tail 
o'  him. 

The  puir  man  an'  the  man  that  berries  him  forgether  in 

the  lang-run: 
Ay !     An'  the  Lord  Himsel  '11  unsteek  the  een  o'  them 

baith  some  day. 

14. 

The  king  wha  jidges  the  puir  in  a'  guid  faith, 
Siccarlie  sets  his  ain  throne  on  the  shairest  foond. 


15- 

A  bit  skelp  wi'  the  tawse  an'  a  gliff  o'  repruif 

Bring  better  sense  to  the  fore; 
But  lat  a  bairn  get  a'  he  wants  his  ain  wey. 

An'  he'll  shame  his  ain  mither. 

The  mair  that  the  wicked  gang  bizzin  aboot, 
The  mair  are  the  wrangs  that  are  wrocht: 

But  bide  awee,  jist  bide  awee; 

The  richteous  '11  see  them  dang  doon  afore  lang, 


17" 


Gie  yer  callan  the  correckin  that  he  needs, 

An'  ye'll  hae  nae  fash  \vi'  him: 
'Deed,  ye'll  hae  muckle  occasion,  atweel! 

For  bein'  rale  prood  o'  the  laddie. 

i8. 

Whaur  the  ben-maist  meanins  o'  things  are  no  gruppit. 

The  feck  o'  the  folk  gang  a'  agiey ; 
But  whae'er  haud  on  by  the  heichest  commauns 

Gang  forrit  brawlie  wi'  a  cantie  hairt. 

19. 

It's  a  kittle  concern  sayin  ocht  to  correck  a  servitor, 
For,  tho'  he  be  gleg  eneuch  at  the  uptak. 
He  may  be  dour  to  dae  what  ye  tell  him. 

20. 

Ye  ken  yon  man  wha  pokes  a  ramstam  tongue  intil  a' 

affairs? 
Weel,  there's  mair  houp,  I  wat,  for  a  fule  than  for  him. 

2T. 

Wha  brings  up,  wi'  tentie  care  an'  kindness,  a  scnin- 

bairn  frae  bairn-heid, 
Maks  a  son  o'  him  for  his  ain  auld  age. 

22. 

A  thrawart  body  is  aye  steerin  up  rippets, 
An'  ony  ill-temper't  Ipon  is  aye  stappin  himsel  intil 
some  new  faut. 

23- 

Upsettin  pride  '11  bring  a  man  laigh  eneuch  afore  a's 

dune ; 
But  cannie  lown-hairtitness  '11  tak  the  gree  amang  the 

lave. 

24. 

Wha  gangs  hauvers  wi'  a  thief, 
Daes  the  warst  for  his  ain  saul: 
He's  weel  eneuch  awaur  o'  the  wrang, 
But  bauds  his  thoom  on  the  ploy, 
An'  ne'er  says  eechie  nor  ochie. 

25- 

The  fear  o'  man  '11  fankle  onybody's  feet; 

But  whae'er  trysts  wi'  the  Lord  kens  the  brawest  bield. 

26. 

Mony  mak  an  unco  fraca 

To  swee  to  their  ain  side  the  big  man's  guid-wull; 
But,  at  the  hinner-en'  o't, 

A  man's  jidgment  is  settled  by  the  Lord  Himsel. 

27. 

The  ill-daein  are  dislikit  uncolie  by  the  richteous: 
An',  weel  I  wat,  the  upricht  are  as  muckle  abominated 
by  the  wicked. 

Verse  i 


The  Words  o'  Agur  the  Son  o'  Jakeh 
His  Wyse-sayins. 


II 

HIM  ABUNE  ^^   - 
Can  His  name  be  kent? 

Verses   i  -4. 

I'M  weary't  o'  mysel,  O  God, 
I'm  weary't  o'  mysel,  O  God; 
I'm  dwinin  awa. 


For  shairly  there's  mair  o'  the  brute-naitur  in  mysel 

than  in  ony, 
An'  shairly  I've  nane  o'   the  guid  understaun'in  o'  a 

man: 
I'm  fley't  that,  as  yet,  I  hinna  come-at  the  true  wisdom. 
Or  gotten  ben,  far  ben,  to  the  kennin  o'  the  Haly  Ane. 


Wha  has  speel't  to  the  glorie  o'  the  heavens,  or  come 

doon  there-frae? 
Wha  has  gether't  the  wun'  in  the  ho  we  o'  his  haun? 
Wha  has  row't  the  deeps  o'  the  sea  in  his  lap? 
Wha  has  foondit  weel  a'  the  en's  o'  the  virth? 


What  can  be  the  name  o'  him? 

An'  what  can  be  the  name  o'  his  son. 

Gin  ony  o'  ye  ken? 

The  word  ye  can  tryst  wi\ 


Verses  5-6. 

Ilka  word  o'  oor  God 

Is  weel  proven  an'  shair; 

Like  a  shield  He'll  be  bield 
To  a'  trystin  wi'  Him. 

Pit  nae  words  o'  yer  ain 

To  the  words  He  has  gi'en, 

Lest  yours  binna  true, 
An'  repruif  fa's  upon  ye. 


At  we  en  the  twa. 


Verses  7-9. 

Twa  things  I  hae  been  speirin  o'  ye  ; 
Afore  I  dee,  I  wad  fain  hae  three: 

Tak  awa  frae  me  the  fushionless  an'  the  fause; 
Gic  me  naither  poortith  nor  routh  o'  gear; 
Jist  sen'  me  the  providin  that's  a  needcessitie: 
For,  gin  I  had  a  hantle  in  haun, 
I  micht  be  forgettin  yersel, 
An'  micht  daur  to  say,  ''  Wha's  the  Lord?" 
Or,  gin  I  were  scrimp,  I  micht  steal. 
An'  lichtlie  the  name  o'  my  God. 

lO. 


Speak  nac  ill  o'  a  servin-man  till  his  maistcr, 
For  maybe  he'll  ban  ye  for  yer  pains, 
An'  wyte  ye  as  mair  in  the  wrang  yersel. 


Folk  we  ken. 


Verses  11-14. 

There  are  folk  we  ken, 
Wha  ban  their  faithers, 
An'  hae  nae  guid  word  for  their  mithers. 

There  are  folk  we  ken, 

Wha  think  themsels  withoot  a  fleck, 
But,  hech  nie!   the  clarty  slaigers  on  their  character 
want  some  dichtin  yet. 

There  are  folk  we  ken — 

Eh !   but  they've  vauntie  een, 

An'  the  looks  o'  them  are  as  prood  as  paicocks. 

There  are  folk  we  ken, 

Whas  teeth  are  like  swurds; 

Whas  bite  cuts  like  whittles: 

They'd  herry  the  puir  aff  the  face  o'  the  yirth. 

They'd  fain  hae  the  needy  an'  helpless 

Clean  soopit  awa  frae  'mang  men. 

Ne'er  eneuch. 


Verses   15-16. 


The  horse-leach  has  twa  dochters — Gie,  Gie; 
There  are  three  things  that  canna  be  satisfeet; 
'Deed,  fower  o'  them    that    dinna    ken    hoo    to    say, 
Eneuch. 


The  grave  itsel ; 

The  wumman  wi'  nae  bairns  o'  her  ain; 
The  yirth  that's  birslet  for  want  o'  water; 
An'  the  ingle-lowe;  — 

That'll  ne'er  say,  Eneuch. 


17- 

The  een  o'  the  laddie  wha  geeks  at  his  faither, 
An'  snirts  at  the  biddens  o'  his  mither, 

Wull  be  dabbit  some  day  by  the  corbies  o'  the  glen, 
An'  by  the  young  o'  the  eagles  frae  the  craigs. 

Wonnerfu'  things. 


Verses   18-19. 

There  are,  aiblins,  three  things  sae  wonnerfu' 
That  they're  clean  ayont  me; 
'Deed,  I  micht  say  fower: 

The  wey  o'  an  eagle  in  the  heichs  o'  the  lift; 
The  wey  o'  a  serpent  sprauchlin  on  the  gnm ; 
The  wey  o'  a  ship  in  the  mids  o'  the  sea ; 
An'  the  wey  o'  a  lad  an'  a  lass. 


20. 

Sic-like  is  the  ongaun  o'  an  ill-deedie  wumman — 
Whan  she's  dune  guzzlin,  she  gies  her  mooth  a  dicht, 
An'  quo  she,  ^'  Whaiir's  the  wrong  o'tP  " 


Ayont  tholin. 


Verses  21-23. 

For  three  things  the  yirth  taks  a  trimmlin, 
Ay!   for  fower,  that  it  canna  thole: 

For  a  servitor  turn't  a  king; 

For  a  fule  wi'  his  wame  weel-stockit ; 

For  a  tawpie  wumman  whan  she's  mairrit; 

An'  for  a  lassie  wha's  fa'n  heir  to  her  mistress. 

Wee  hat  wyse. 


Verses  24-28. 


Fower  things  on  the  yirth  are  o'  nae  bouk  ava, 
Yet  they're  uncolie  wyse: 

The  Ants  ye  wad  think  were  but  feckless, 

But  lay-by  their  providin  in  simmer: 
The  Conies  are  blate  bits  o'  beasties, 

But  bield  in  the  boles  o'  the  craigs: 
The  Locusts  hae  nane  to  ca'  king, 

But  forgether  in  bauns  for  their  reivin: 
The  Lizard,  sae  sma',  yer  gowpen  wad  baud, 

But  she'll  speel  to  the  prince's  ha'. 


Sae  bravv  in  the  f^angin. 


Verses   29-31. 

There  are  three  things. 

That  are  braw  in  the  gangin  to  look  at; 
'Deed,  I  ocht  to  say  fower. 

That  are  braw  in  the  gangin: 

The  Lion,  sae  michty  amang  beasts, 

That'll  turn  tail  for  nane^ 
An'  there's  the  Grew-houn'; 
An'  the  Billy-goat; 
An'  then  there's  the  King, 

Whan  he  mairches  at  the  licid  o'  his  airmy 

The  fash  o*  fiillsh  forritsomeness. 


Verses  32-33. 

Gif  yeVe  been  a  kennin  fulish, 

Aiblins,  in  makin  an  unco  racket  aboot  yersel; 

Or  gif  the  ettlins  o'  yer  thochts 

Hae  been  airtit  the  wey  o*  the  wrang, 

Syne  clap  yer  loof  ower  yer  mooth : 

For  the  kirnin  o'  milk  brings  up  the  butter, 

An'  a  snyte  on  the  nose  draws  the  blude, 

Sae  a  bleeze  o'  ill- temper  causes  mony  a  shindie. 

Verse   i. 

The  Words  o'  King  Lemuel 
The  Wyse-sayins 
Tauld  Him  by  His  Mither. 

A  mither  to  her  laddie,  wha's  a  king. 


Verses  2-9. 

What's  this  o't,  my  laddie? 
What's  this  o't,  bairn  o'  my  ain? 
What's  this  o't,  bairn  o'  my  vows? 

Gie  nane  o'  yer  strength  ower  to  wcemcn, 
An'  tak  nane  o'  thae  wrangsome  gates, 
That  can  whummle  doon  kings  themsels. 

It's  no  for  kings,  O  Lemuel, 

It's  no  for  kings  to  be  daiblin  wi'  wine; 
An'  it's  no  like  princes  ava. 

To  be  roarin,  ''  Whaur's  that  drink?'* 

Aiblins,  they'll  mak  themsels  the  waur  o't. 
An'  mislippen  the  pleas  brocht  afore  them, 

An*  by  their  crookit  jidgments 

Dae  mair  wrang  to  helpless  craiturs. 

Lat  the  drink  gang  to  him 

Wha's  forfeuchan  wi'  tribble. 
An'  the  wine  to  sic-like 

As  is  dowie  at  hairt: 


Lat  him  be  haein't. 

An'  poortith  '11  be  forgotten, 
An'  a'  his  dule  an'  wae 

Willi  jink  awa  oot  o'  kennin. 

An'  tak  ye  speech  in  haun  for  ony 
Wha  canna  speak  for  themsel; 

Tak  the  pairt  o'  them  a' 

Wha  hae  nae  friens  to  fen'  them: 

I'm  telHn  ye,  tak  speech  in  haun  yersel; 

Jidge,  as  ye  ocht,  richteousHe; 
An'  by  a'  the  puir  an'  the  needy 

Dail  straucht  an'  even-doon. 


A  weel-mean/n,  vveel-daeln  wumtnan. 


V^erses   10-31. 

A  douce  an'  guid  wumman— 

Wha'll  man'  to  get  her  for  himsel? 

For  the  worth  o'  her 

Is  far  abune  jewels,  red-skinklin. 


The  hairt  o'  her  ain  guidman  lippens  her  brawlie. 
An'  mony's  the  blessin  she  brings  him; 

It's  guid  that  she  daes  him,  an'  nae  ill  ava, 
A'  the  days  o'  her  life. 

She's  gleg  on  the  sairch  baith  for  woo'  an'  for  lint. 
An'  aye  wi'  her  hauns  is  as  eident  as  can  be  ; 

She's  e'en  like  the  ships  o'  the  wide-rowin  sea. 
She  draws  her  providin  frae  far-awa  pairts. 

She's  up  in  the  mornin  by  the  screigh  o'  licht, 
Makin  ready  for  a'  'boot  the  hauden. 
An'  reddin  the  wark  for  the  lassies. 


She  taks  thocht  o'  an  acre  or  twa,  peys  the  mailin, 
An'  oot  o'  her  ain  hainins  niaks  a  braw  gairden  o't 

She's  nane  laith  to  kilt  her  coats  to  the  wark  hersel, 
An*  steively  pit  tae  her  hauns. 


She's  quite  weel  awaur  that  the  wallet's  the  better  o' 
her; 

An'  the  licht  o'  her  cruisie  glimmers  intil  the  nicht: 
She  keeps  hersel  thrang  wi'  the  rock-an'-the-tow, 

An'  fu'  cantie  ower  the  spinnin- wheel. 


But,  for  a'  that,  she's  an  open-hairtit  body  to  the  puir, 
An',  e'en  to  gangrels,  she's  kent  to  hae  a  raxin  haun. 


She's  nane  fley't  for  the  snellest  snaws  o'  the  owrie 
winter, 
For  ilk  ane  o'  the  hoose  is  cled  in  her  hame-spun 
plaiden : 
She's  nackie  at  the  makin  o'  rugs,  dinkit  wi'  tirlie- 
wirlies ; 
An'  her  ain  buskin's  the  finerie  o'  linen. 


Her  guid-man  is  w^eel-kent  at  the  merket, 

An'  afore  the  public  taks  the  croon  o'  the  causey  wi' 
the  best  o'  them. 


THE     PROVERBS.  173 


CHAPTER   XXXI. 


She  inaks  clccdins  o'  the  woven  lint,  an'  niftcrs  thcni, 
An'  sells  belts  an'  braws  to  the  cadgers. 

She's  weel  set-up,  sonsie,  an'  shair  o'  hersel, 
An'  lauchs  at  the  glunch  o'  the  time  comin  on. 

She  cracks  fu'  doucelie, 

An'  aye  wi'  the  law  o'  kindness  on  her  tongue: 
Wi'  tentiest  care  she  man's  a'  the  affairs  o'  her  hoosc, 

An'  eats-na  a  bite  o'  idle  doon-sittin. 

Her  bairns  growe  up  aroun'  her,  an'  think  a  dale  o' 
her; 

An'  as  for  her  ain  guid-man,  he's  fraisin  her  a'  'oors :  — 
'*  Mon/s  the  dochter  that  has  dune  unco  weel, 
But  there's  nane  to  haud  the  caunle  to  yersel." 


Crackin  o'  ane  abune  anitl\er  is  ticklish  wark, 

An'  bonnieness  itsel  is  only  for  a  gliff ; 

But  a  wumman  wi'  th,e  fear  o'  the  Lord 

Is  ane  that  canna  be  dawtit  eneuch; 

Lat  a'  her  weel-daein,  in  this  thing  an'  that. 

Be  putten  doon  clear  to  her  credit. 

An'  sae  lat  the  lave  ken  richtly  aboot  it, 

Lat  the  lave  o'  folks  ken  hoo  she  ocht  to  be  laudit. 

Abrcid,  abroad. 

Ac,  one. 

Aefauld,  single-hearted ;  sincere. 

Afore,  before. 

Agley,  awry;  astray. 

Aiblins,  perhaps. 

Aiu,  own. 

Aiusel,  own  self. 

Airn,  iron. 

Airn-slots,  iron-bars. 

Airt,  n.  direction. 

Airt,  V.  to  direct. 

Aits,  oats. 

Alloo't,  allowed. 

Anent,  concerning. 

Aneth,  beneath. 

Antriu,  occasional. 

Argle-bargle,  to  dispute. 

Athort,  athwart. 

Atweel,  assuredly. 

Ava,  at  all. 

Awaur,  aware. 

Awee,  a  little  while. 

vVwmous,  alms. 

Awmrie,  cupboard. 

Ayont,  beyond. 

B. 
Back-draw,  disadvantage. 
Ban,  n.  curse;  denunciation. 
Ban,  V.  to  denounce,  abuse. 
Bane,  bone. 
Bannock,  cake. 
Banks,  balances. 
Bauldsome,  bold. 
Beck,  to  bend. 
Bedunner,  to  astound. 
Befankl't,  entangled. 
Begunk,  disappointment. 
Behauden,  indebted. 
Belyve,  soon:  by  and  by. 
Ben,  in;   within. 
Benmaist,  innermost. 
Jiesturtit,  troubled  severely. 
Bickcrin,  wrangling;  contention, 
Biddable,  obedient. 


Biddens,  orders;   injunctions. 

Bide,  remain;  await. 

Bield,  shelter. 

Bien,  comfortable. 

Bigg,  to  build. 

Biggin,  a  building;  house. 

Biggit,  built. 

Bin',  bind. 

Bink,  bench;  bed. 

Binna,  be  not. 

Birr,  with  rattling  vigour. 

Birse  or  Birsin  up,  to  make  a 
challenging  response. 

Birslet,  scorched. 

Bittock,  a  small  portion. 

Blabbin,  talking  indiscreetly. 

Blabbit,  talked  about  in  gossip. 

Blash,  a  gush  or  surge. 

Blate,  bashful. 

Blear 't,  blurred  in  vision. 

Blethers,  Bletherin,  senseless 
talk. 

Blink,  a  brief  time. 

Blude,  blood. 

Blythe,  Blythesome,  hapi)y; 
cheerful. 

Blythe-bidden,  blessing;  favour. 

Bode,  bid;  o£fer. 

Bodle,  a  small  Scots  coin. 

Boles,  recesses. 

Bombaisement,  abasement;  hu- 
miliation. 

Boo,  to  bow. 

Bouk,  bulk. 

Brae,  bank;  face  of  a  hill. 

Braid,  broad. 

Brammles,  brambles. 

Brangl't,  shaken. 

Brattle,  Brattlin,  hurry  with 
clattering  noise. 

Braw,  goodly;  handsome. 

Braws,  goodly  things  in  dress, 
etc. 

Brawlic,  exceedingly  well. 

Bree,  juice. 

Bieidth,  breadth. 

Breinge,  a  reckless  rush. 


176 


THE     PROVERBS. 


Breistle,      to      thrust      forward 

rashly. 
Brocht,  brought. 
Broizle,  to  crush,  oppress. 
Brue,  liking;   appreciation. 
Brunt,  burned. 
Buird,  board;   table. 
Bummlin,   acting   with   rashness 

and  stupidity. 
Bun',  bound. 
Bunemaist,  uppermost. 
Buskin,  dress;  adornment. 
Buskit,  equipped;   adorned. 
Byre,  cow-house. 

C. 

Cadger,  hawker. 

Callan,  boy. 

Caller,  cool;   refreshing. 

Carashauchle,  churlish ;  ill- 
natured. 

Camsteerie,  wilful;  obstinate. 

Canglin,  quarrelling. 

Caunie,  quiet;  gentle;  judicious. 

Cantie,  cheerful;  lively. 

Capernoitit,  spiteful. 

Cark,  anxiety. 

Carl,  man. 

Cast-up,  to  taunt  over  the  past. 

Caunie,  candle. 

Caup,  cup. 

Causey,  causeway;  street. 

Certes,  certainly. 

Chafts,  cheeks. 

Chaumer,  chamber. 

Cheaterie,  n.  or  a.  deception; 
deceptive. 

Cheek  .  .  .  door,  side  of  the  door. 

Chiel,  youth. 

Chitt'rin,  shivering. 

Chow,  chew. 

Chuckie-stanes,  pebbles. 

Claes,  clothes. 

Claivers,  foolish  gossipy  talk. 

Clamjamphry,  questionable  com- 
pany. 

Clankit,  struck  with  a  clanking 
sound. 

Clap,  V.  to  set  down  with 
decision. 


Clarty,  dirty. 

Clash,  a  noisy  fall. 

Clash,  Clashes,  gossipy  talk. 

Claughts  o'  siller,  large  posses- 
sions eagerly  clutched. 

Claut,  a  quantity. 

Clean,  completely. 

Cleed,  to  clothe. 

Cleedin,  clothing. 

Cleek,  to  associate  arm-in-arm. 

Clippit,  clipped:  out  short. 

Clish-clash,  gossip. 

Clishmaclaiver,  a  tattler. 

Clishmaclaivers,  tattler's  tales. 

Clitter-clatter,  gossipy  chatter. 

Clour,  n.  a  blow. 

Clour,     V.     Clour't,     to     strike; 
stricken. 

Clypin,  talc-telling. 

Cock-shair,  excessively  confident 

Collieshangie,  a  squabble. 

Collogue,  to  consult  or  conspire 
together. 

Come-guid,  to  be  suret3\ 

Come-ower,  to  induce. 

Comins-an'-gauns,    friendly    in- 
tercourse. 

Commaun,  command. 

Contramachious,  cross-grained ; 
cantankerous. 

Contrar,  to  contradict,  oppose. 

Coof,  fool. 

Corbie,  raven. 

Correckins,  corrections. 

Cosie,  comfortable. 

Couthie,  agreeable,  kindly. 

Cowp,  to  overturn. 

Crabbit,  sour-tempered. 

Crack,    v.    and  n.    to   converse; 
conversation. 

Craikin,  craving. 

Crap,  crop. 

Craws,  V.  boasts;  exults. 

Creel,  basket. 

Creelfu',    basketful;    the    whole 
lot. 

Creeshie,  greasy. 

Crine,  to  shrivel  away. 

Crood,  crowd. 

Crookit,  perverse. 

Croon,  crown.  The  croon  o'  the 
causey,  the  middle  or  high- 
est part  of  the  highway. 
i.e.,  openly,  with  full  credit 
and  honour. 

Croose,  lively;  bold;  self-con- 
fident. 

Crowd ie,  oatmeal  mixed  with 
water.  The  gowk's  croicdie, 
the  fool's  deserts. 

Cruisie,  lamp. 

Crunt,  V.  to  deal  a  smart  blow. 

Cuist,  Cuisten,  cast. 


Da,  a  doe. 

Dae,  do. 

Daffin,  frolic;   sport. 

Daiblin,  dabbling;  meddling 
with. 

Duidle,  to  dawdle. 

Dail,  Dailins,  deal,  dealings. 

Daith,  death. 

Daiverin,  stupifying. 

Dang,  struck. 

Darg,  work. 

Daud,  11.  a  violent  stroke. 

Daud,  Daudit,  v.  to  strike  with 
force. 

Dauner,  to  walk  leisurely. 

Daur,  to  dare. 

Daurm,  daunting;  intimidating. 

Duwt,  Dawtit,  to  fondle; 
fondled. 

Deceiverie,  deception. 

Dee,  to  die. 

Deid,  dead. 

Deid-mirk,  deepest  darkness. 

Deid-set,  fully  determined. 

Deid-siccar,  positively  sure. 

Deif-luggit,  deaf -eared. 

Devauld,  cessation. 

Dicht,  to  wipe;  to  sift — as  corn. 
A  dichtin  through  the 
threshin  mill. 

Diddl't,  tricked;  cheated. 

Ding,  to  strike. 

Diukit,  neatly  set  off;  orna- 
mented. 

12 


Dirdum,  quarrelsome  disturb- 
ance. 

Dirl,  n.  vibrating  force. 

Dirlin,  violent. 

Discomfish,  discomfit. 

Discreetness,  discretion. 

Divna,  do  not. 

Donnart,  stupid. 

Door-cheek,  side  of  door. 

Dortie,  saucy;    easily  offended. 

Douce,  sedate;  well-behaved. 

Dour,  Doursomc,  obstinate;  per- 
tinacious. 

Dowie,  sad. 

Dree,  to  endure. 

Dreep,  to  drip. 

Dreid,  dread. 

Driddles,  acts  slovenly. 

Drook,  to  drench. 

Droopit,  weakly. 

Drouth,  thirst. 

Druckcn,  drunken. 

Drumlie,  muddy. 

Duds,  clothes. 

Dulc,  sorrow. 

Dune,  done. 

Dunnerin,  stunning. 

Dunt,  a  stroke;   thump. 

Dwable,  feeble;  helpless. 

Dwaum,  faint;  collapse. 

Dwinin,  wasting  away. 

Dwinnle,  to  dwindle. 

D3'kit-roun',  encompassed;  pro- 
tected. 


E'e,  Een,  eye,  eyes. 

Eechic   nor    ochie,    neither   one 

thing  nor  another. 
Effeirin,  in  relation  to. 
Eftirhins,  afterwards. 
Eident,  diligent. 
Eik,  V.  to  add. 
Eik,  11.  an  addition. 
Eneuch,  enough. 
E'noo,  even  now. 
Entrie,  entrance. 
Erran',  errand. 
Ether,  adder. 
Ettle,  to  intend,  purpose,  direct. 

Ettlin,  intention;  design. 
Even-doon,  sincere;  genuine. 
Even-haundit,    honest;    honour- 
able in  action. 

F. 

Faddom,  to  fathom. 

Fae,  foe. 

Fand,  found. 

Fankle,  to  entangle. 

Fanks,  tangles. 

Fash,  n.  and  v.  trouble;  worr\'. 

Fasherie  o'  fules,  tronblcsome 
ongoings. 

Fause,  false. 

Faut,  fault. 

Fecht,  fight. 

Feck,  the  greater  part  or  num- 
ber. Nae  feci',  no  consider- 
able number. 

Fecket,  vest. 

Feckless,  weak ;  spiritless. 

Fen',  to  defend. 

Ferlics,  wonders. 

Fesh,  to  fetch. 

Fettle,  n.  condition;   fitness. 

Fettrt,  prepared,  equipped. 

Fit,  foot. 

Fit-pads,  foot-paths. 

Flane,  arrow. 

Flaucht,  flash. 

Fleck,  n.  and  r.  stain;  discredit. 

Fleg,  n.  and  v.  scare. 

Flc}',  Fley't.  to  terrify ;  terrified 

Flicher,  to  flutter. 

Flinders,  fragments. 

Flyte,  to  scold. 

Foondit,  founded. 

Foonds,  foundation. 

Forbyc,  besides. 

Forebears,  ancestors. 

Forfeuchan,  fatigued;  exhausted 

Foment,  in  front  of. 

Forrit,  forward. 

Forritsomc,  presumptuous. 

Fraise,  to  flatter. 

Fremit,  strange;   stranger. 

Fricht,  fright. 

Frute,  fruit. 

Fule,  Fulish,  fool,  foolish. 


Fushionless,  feeble;   insipid. 
Fykie,  fidgety;   petulant. 
Fyle,  to  defile. 


Gab,  mouth;  tongue. 

Gaed,  went. 

Gaipin,  gaping. 

Gaird,  guard. 

Gallivantin,  gadding  about. 

Galore,  abundance. 

Galraivagin,  riotous  feasting. 

Gaue,  gone. 

Gang,  Gangins,  go;  goings. 

Gangrel,  Gangeral,  vagrant. 

Gangs  back  on,  forsakes. 

Gar,  to  compel. 

Gate,  way. 

Gaun,  going. 

Gausie,  goodly:    handsome. 

Gawkie,  foolish. 

Gear,  goods;   treasure. 

Geek,  to  scorn. 

Gecker,  a  scorner. 

Gey,  Geyan,  very,  considerable, 
severe. 

Gibble-gabble,  empty  talk. 

Gie,  Gi'en,  give,  giveji. 

Gin,  if. 

Girn,  n.  a  trap,  snare. 

Girn,  v  Girnin,  Girn't,  to  en- 
trap; entrapping;  entrapped 

Girnin,  grumbling;  querulous. 

Girnal,  meal-chest. 

Glaikit,  thoughtless,  giddy- 
headed. 

Glaum,  to  grasp  at. 

Glaur,  mud. 

Gleg,  sharp;   eager. 

Gliff,  a  glimpse. 

Gliff  o'  life,  a  surprise  sensation, 
with  the  suggestion  of  a 
gleam ;  a  glow. 

<  J  lint,  a  glance. 

Glisk,  a  glimpse. 

Glisterin,  glittering. 

Glower,  to  stare. 

Glunch,  an  angry  frown;  threat- 
ening. 

Gomeral,  one  foolish  in  speech. 

Goupin,  staring. 

Gowd,  gold. 

Gowk,  fool;  simpleton. 

Gowpen,  two  handfnl.s  with  the 
hands  together. 

Oraith,  v.  to  equip. 

Graith,  Graithin,  7i.  equipment; 
array,  dress. 

Gree,  the  high  degree;  che  prize 

Greet,  to  weep. 

Grein,  to  covet. 

Gress,  grass. 

Grieve,  overseer. 

Growthie,  luxuriant. 

Grue,  dislike;   aversion. 

Grun',  ground.  The  grim'  o'  his 
stamnck,  the  bottom  of  iin 
empty  stomach. 

Grunzie,  snout. 

Grup,  n.  and  v.  grip. 

Gruppit,  gripped. 

Guddle,  muddle ;  disarrange- 
ment; dispersal. 

Guzzle,  to  gormandise. 

Gumption,  sense;  discretion. 

Gustie,  savoury;  tasty. 

Gutsy,  gluttonous. 


H. 

Ilae,  have. 

Hag,  Moss-hag,  a  hole  or  pit  in 
a  moss. 

Ilaggis,  a  pudding  (Scots). 

Hainins,  savings  in  hand. 

Ilairst,  harvest. 

Hait,  a  whit;  a  little;  the  least 
portion. 

Haiver,  to  talk  nonsense. 

Hale,  Halesome,  whole,  whole- 
some. 

Hanks,  coils;  skeins. 

Hansel,  earnest  fee;  reward. 

Hantle,  much;  a  consid<,'rable 
quantity. 

Hap,  to  hop. 

Hap,  to  cover,  shelter. 

Happit,  covered. 

Hash,  a  bungle. 

Hand,  to  hold. 


Hauden,  a  holding;  dwelling- 
place. 

Hnunles,  handles. 

Haunlin,  treatment. 

Haurl,  to  drag. 

Hauvers,  the  half  .share. 

Hechlin,  in  a  panting  hurry. 

Heclie-golcerie,  head  over  heels. 

Heich,  Heicher,  high,  higlier. 

Heichs,  heights. 

Heize,  to  heave. 

Herry,  to  plunder,  oppress. 

He'se,  he  shall. 

Het,  hot. 

Hiddlins,  in  secret. 

Hidie-holc,  a  cunning  hiding- 
place. 

Hinna,  have  not. 

Hinner-en',  the  conclusion. 

Hinnie,  honey. 

Hinnie-kaim,  honey-comb. 

Hirplin,  limping. 

Hizzie,  a  giddy  young  woman. 

Houp,  hope. 

Howe,  hollow.  The  howe  o'  hig 
stamack,  an  empty  stomach. 

Howff,  meeting-place;   shelter. 

Howk,  to  dig. 

Hoy,  to  call,  appeal. 

Hoyin,  Hoyit,  appealing,  ap- 
pealed. 

Humplock,  a  heap. 

Hunkers,  in  a  squat  position. 
Doon  on  yer  hunkers,  show 
humble  submission.  Brocht 
to  his  hunkers,  reduced  to 
straitened  circumstances. 

Hynde,  a  hind. 


Ilk,  Ilka,  each,  every. 

Ill-airtit,  wrong  in  direction  or 
design. 

111-deedie,  evilly  disposed;  im- 
moral. 

Ill-faur't,  ill-favoured ;  badly 
disposed. 

lU-scraipit  tongue,  abusive;  ill- 
intentioned.  \^ 

In-bv,  within. 

In-gaun,  entrance. 
Ingle,  fire. 

Ingle-lowe,  fire-blaze. 
Inklin,     a     hint;     insight;     en- 
lightenment. 
Instrnckins,  instructions. 
Intil,  into. 
In-ower,  in  towards. 
I'se,  I  shall. 

J. 
Jailousie,  jealousy. 
.Taloosin,  suspicion. 
Jawin,    Jaws    ower,    surging    or 

rushing  copiously. 
Jifiie,    a    moment;     some    short 

space  of  time. 
Jimp,  scarce;  scant. 
Jink,  to  evade. 
Jirtit,  jerked;  dislocated. 
Jogglin,  inciting;  prompting. 
Jookrie  -  pawkrie,        deceptive 

tricks. 
Jooks,  dodges;  escapes. 
Jundie,     a     jostle;     a     passing 

thrust. 

K. 

Kaim,  comb. 

Keckle,  to  cackle. 

Keek,  a  peep. 

Keekit,  took  a  surveying  look. 

Ken,  Kent,  to  know;  known. 

Kennin,  knowledge. 

Kennin,  a  small  quantity  or  a 
slight  degree.  A  kennin 
icaur,  a  degree  worse. 

Kenspeckle,  conspicuous. 

Kep,  to  catch,  intercept. 

Kevil,  a  lot.  To  cast  kevils,  cast 
lots. 

Kilt  (coats),  to  tuck  up. 

Kingxyck,  kingdom. 

Kinnle,  to  kindle. 

Kirnin,  churning. 

Knabbs,  people  of  some  social 
position. 

Knowe-heid,  knoll-hoad;  hill- 
top. 

Kye,  cows;  cattle. 


L. 

Laigh,  low. 
Laith,  loth. 
Lang-run,     long-run;      ultimate 

issue. 
Lat,  let. 
Lauch,  laugh. 
Laudit,  praised. 
Lave,  the  others  remaining. 
Laverock,  lark. 
Lay-by,  to  place  in  store. 
Leal,  loyal;  true. 
Leamin,  gleaming. 
Leear,  liar. 
Lee-some,  untrue. 
Leggit,  walked  hurriedly. 
Licht,  light. 

Lichtlie,  to  slight,  disparage. 
Lift,  the  sky. 
Liltin,  singing. 
Limmer,  worthless  woman. 
Lippen,     Lippenin,     to     trust; 

trusting. 
Lippin  fu',  full  to  the  brim. 
Lo'e,  to  love. 
Loof,  palm  of  hnnd. 
Loon,  fellow. 
Loopie,  deceptive. 
Loopit,  looped. 
Lounder,  n.  sharp  stroke. 
Lounder,  v.  Lounder't.  to  beat 

severely. 
Lowin,  blazing. 

Lown,  Lownness,  calm,  calmness 
Lown-hairtit,  humble. 
Lowse,  loose. 
Lowse-tongued,  of  unrestrained 

speech. 
Lug,  ear. 

M. 

Mailin,  rent  of  farm. 
Mair,  more. 
Man',  manage. 
Maun,  must. 
Maundrels,  silly  tales. 
Mauvers,  foolish  talk. 
Mell,  to  meddle,  interfere. 
Mense,  discretion. 
Micht,  might. 

Mids,  midst. 

Mint,  to  aim,  design. 

Mirk,  n.  and  a.  darkness,  dmk. 

Mishantnr,  misfortune. 

Mislippen,  neglect. 

Morn,  The  Morn,  to-morrow. 

Moss-hag,    a    hole   or    pit    in    n 

moss. 
Moulins,  crumbs. 
Mullerin,  crumbling. 
My  certes,  certainly. 

N. 
Nabbit,  caught. 
Nackie,  clever;   dexterous. 
'Neth,  Aneth,  beneath. 
Neuk,  corner. 
Niffer,  barter;  exchange. 
Xirl,  small  portion. 
Nocht,  nothing. 
Noos-an'-thans,  now  and  then, 
Nowte,  cattle. 

0. 

Ocht,  anything. 

On-ding,  the  on-coming. 

Ongaun,  conduct. 

'Oor,  hour. 

Oot-an'-oot,  entirely. 

Oot-gaun,  out-going. 

Oot-ower,     over;      across;      out 

from. 
Ootral,  stranger,  outsider. 
Orra,  odd;   secondary. 
Orts,      refuse;       of      secondary 

quality. 
Overlie,   overmuch;    excessively. 
Ower-by,  over  near. 
Owrie,  bleak ;   chilly. 


Pad,  path. 

Paikin,  punishment. 

Pang,  cram. 

Parritch,  porridge. 

Pat,  a  pot. 

Pat-luck,  pot-luck. 

Pey,  pay. 

Pickle,  a  few;   small  quantity. 


Pigs  an'  whussles,  to  rack  and 
ruin. 

Pith,  strength;  vigour. 

Plaiden,  woollen  cloth. 

Plash  o'  rain,  heavy  fall  of  rain. 

Plenish't,   furnished. 

Pliskie,  predicament. 

Ploppit,  toppled. 

Ploy,  plot;  scheme. 

Pock,  Pockfu,  bag,  bagful. 

Pooch,  pocket. 

Pook,  Pookit,  to  desijoil;  de- 
spoiled. 

Poortith,    poverty. 

Pree,  to  taste. 

Preen,  a  pin. 

Prog,  to  prick. 

Pruif,  proof. 

Pushion,  poison. 

Pyke,  pick. 

Q. 

Quait,  Quaiten,  quifet,  quieten. 
Quat,  quit;  cease. 
Quo',  quoth. 

E. 

Racket,  ado;   noisy  fuss. 

Raik,  to  rove,  prowl. 

Raip,  rope. 
I       Rale,  real. 
I       Rampagin,  violent  action. 
I       Ramstam,  rashly. 
I       Rantin,  boisterous;   unrestrained 
!       Rax,  to  reach. 
:       Raxin-haun,  kind-handed. 

Reamin,  frothing  full  to  over- 
flowing. 

Redd,  to  clear,  set  in  order,  dis- 
entangle. 

Red-skinklin,  red-sparkling. 

Reek,  smoke. 

Reislin,  striking  heavily. 

Reiver,  robber. 

Remeid,  remedy. 

Repruif,  Repruives,  reproof,  re- 
proves. 

Richt-kennin,  knowledge. 

Riggin,  ridge  of  roof. 

Rink,  to  arrange  around. 

Rinkit,  encircled. 
Rippet,  contention;  brawl. 
Rock-an'-tow,    the    distaff    and 

thread  for  spinning. 
Rook,  to  dispossess,  despoil. 
Roupin,  selling  by  anction. 
Roiitli,  plenty. 
Rowin,  rolling. 
Rowte,  to  roar. 
Rung,  a  heavy  stick. 
Runnle,  the  course  of  a  stream. 
Rute,  Rutit,  root,  rooted. 


S. 

Saicond-fiddle,  secondary  place. 

Sair,  sore. 

Sairch,  search. 

Saunt,  saint. 

Saw,  71.  a  saying;  a  proverb. 

Saw,  Sawn,  to  sow;  sown. 

Scabbit,  mean;  contemptible. 

Scafferie,  extortion ;  bribery ; 
any  unjust  method  of  pro- 
curing money. 

Scart-free,  unscratched,  un- 
harmed. 

Scaur,  n.  and  v.  scare. 

Schulin,  schooling. 

Scowther,  to  scorch. 

Scran,  a  find;  some  valued  ac- 
quisition. 

Screigh  o'  day,  break  of  day. 

Scrimp,  Scrimpit,  scant. 

Scriven,  written. 

Scud,  a  beating;  chastisement. 

Scunner,  disgust. 

Seepin,  oozing;  percolating. 

Servitor,  servant. 

Shair,  sure. 

Shanks,  legs. 

Shauchle,  Shauohlin,  to  slouch; 
slouching. 

Sheuch,  ditch. 

Shin-banes,  ankle-bones. 

Shindie,  quarrel;  brawl. 

Shooglie,  shaking;  unsteady. 

Shout  hers,  shoulders. 

Shune,  shoes. 

Shunners,  cinders. 


Shuppen,  shaped. 

Sic,  Sic-like,  such. 

Siccan,  such  an. 

Siccar,  Siccarlie,  sure:  securely. 

Siller,  silver;  money. 

Sinder,  to  sunder. 

Sindry,  separate. 

Sirss!  Sirs! 

Skail,  .scatter;  spill. 

Skailin,  over-flowing. 

Skaith,  injury;   disaster. 

Skaithless,  free  from  harm. 

Skance,  a  scanning  look. 

Skedaidle,  take  the  road  away. 

Skelp,  a  slap  with  the  hand. 

Skinklin,  sparkling. 

Sklent,  to  slant. 

Slaiger,  an  unseemly  d.inb. 

Slaigerin,  besmearing. 

Slauchter,   slaughter. 

Sleekie,  sly. 

Sliddry,  slippery;  wheedling. 

Slockcn,  to  quench  thirst. 

Slots,  bars. 

Slysters,  uninviting  mixtures. 

Smachrie,  trashy;  dishonest. 

Smeddum,  sagacity;  vigour. 

Smit,  to  pollute;  infect. 

Smoor,  to  smother. 

Snarre,  severe. 

Snash,  abuse. 

Sneck,    v.    to    close — s necks    hi^ 

gab. 
Sneck,  v.  to  enclose — .snecltit  in 

aims. 
Sneck,   r.    to  snick,   cut  with  a 

quick  stroke — sneck  it  aff. 
Sned,  Sneddit,  to  lop  off:  lopped 

off. 
Sneistie,  surly. 
Snell,  sharp;    harsh. 
Snirts,  sniggers  over;  ridicules. 
Snod,  tidy;   trim. 
Snoozlin,  breathing  heavily. 
Snowk,  to  pry  around. 
Snyte,  a  smart  blow. 
S.onsie,  well-condilioned. 
Soo,  pig. 

vSoop,  Soopit,  to  sweep;  ".swept. 
Soor,  Soors,  sour;   embitters. 

Sorncr,    a    mean    and    injurious 

parasite. 
Sornin,    living   by   contemptible 

methods. 
Soss,  a  fall — heavy  and  fiat:    a 

sossin  tummle. 
Sotterin,  boiling  slowly. 
Spak,  spoke. 

Spang,  a  measured  limitation. 
Spate,  a  flood. 
Speel,  to  climb. 
Speir,  to  ask. 
Splairge,  to  bespatter. 
Sprauchlin,  sj^rawling. 
Spulyiet,  despoiled. 
Spunkie,  plucky;  ardent. 
Staiver,  to  wafk  heedlessly. 
Stamack,  stomach. 
Stance,  station;    standing-place. 
Stap,  to  thrust,  to  cram. 
Staucher,  to  stagger. 
Stech,  to  fill,  to  surfeit. 
Steek,  n.  a  stitch;   a  restraint— 

a  steek  in  his  crack. 
Steek,  IK  to  shut. 
Steer,  stir. 

Steive,  strong:   steadfast. 
Stentit,  stretched  out. 
Still-au'-on,  yet. 
Stoiter,  to  stagger. 
Stoop,  support. 
Stoor,  dust. 
Stottin,  rebounding. 
Stown,  stolen. 
Stramash,  disturbance. 
Straucht,  straight. 
Strauclit    forrit,     straight     for- 
ward. 
Straucht-gaun,  straight-going. 
Stravaigin,  wandering  aimlessly. 
Streekit,  stretched. 
Strinkle,  to  sprinkle. 
Struissle,  to  struggle. 
Strunt,  to  strut. 
Sturt,  trouble;  vexation. 
Sumph,  a  simpleton. 
Suthfast,  steadfast:   true. 
Swatch,     a     sample.       Took     a 
swatch     o't,     surveyed     the 
sample  provided. 


Svvee,  n.  and  i*.  swing. 

Sweirt,  unwilling. 

Swick,  eager  in  deceptive 
courses. 

Swither,  v.  and  n.  to  hesitate; 
hesitation. 

Swurd,  sword. 

Swyke,  to  sway,  to  induce  in- 
juriously. 

Swypc,  a  sweeping  stroke. 

Syne,  since;   then. 


T. 

Ta'en,  taken. 

Taiglc,  to  tarry;   to  hinder. 

Tuit,  a  small  portion  or  quantity 

Taiver,  to  bewilder,  embarrass. 

Tantrums,  high  airs;  preten- 
sions. 

Tap,  top. 

Tap,  a  top  used  by  boys  in  play. 
As  soun's  a  tup,  expressive 
of  a  sound  sleep. 

Tapsaltecrie,  topsy-turvy. 

Tawpie,  a  sluggish,  senseless 
person. 

Tawse,  instrument  of  correction. 

Tellin,  an  injunction. 

Tent,  heed;  attention. 

Teutie,  attentive;    careful. 

Thac,  these.  - 

Thirl,  to  bind,  enthrall. 

Thocht,  thought. 

Thole,  to  bear,  endure. 

Thoom,  thumb. 

'Thort,  Athort,  atliwart. 

Thowless,  feeble;   inert. 

Thrang,  busy. 

Thranguess,  active  exertion. 

Thrapple,  throat. 

Thrawart,  perverse ;  cross-tem- 
pered. 

Tlireip,  to  allege,  assert. 

Ticht,  tight. 

Till't,  to  it. 

Tint,  lost. 

Tirl,  Tirls  at  the  hairt,  to  make 
persistent  tapping  for  cu- 
traucc. 

Till,  TirVt  tapsalteerie,  to  tilt, 
invert. 

Tir lie- wir lies,  ornamentation. 

Tirrivee,  a  fit  of  passion. 

Tocher,  dowry;  endowment. 

Toom,  to  empty. 

Tow,  the  fibres  of  flax  or  lint 
spun  into  threads ;  a  rope. 

Traik,  to  range  about. 

Trantles,  trifles,  frivolities. 

Trauchle,  n.  travail;  severe  toil 
or  trouble. 

Trauchle,  v.  to  put  to  the 
strain;  to  overburden. 

Tribble,  trouble. 

Troke,  to  traflSc. 

Trow,  to  trundle. 

Trow-rowin,  rolling. 

Tryst,  n.  a  pledge  undertaken. 

Tryst,  V.  to  make  a  solemn  com- 
pact. 

Tummle,  tumble. 

Tyue,  to  lose. 

U. 

Ugsonie,  disagreeable;  repulsive. 
Uubekeut,     unknown ;      unwitt- 
ingly. 
Unchancy,  risky. 
Unco,  uncommon,  extraordinary. 
Uncolie,  in  a  great  degree. 
Unsteek,  to  open. 
Uphaud,  to  uphold. 
Uphauden,  upheld;  upholding. 
Upheize,  to  uplift. 
Upsettin,  presumption. 


Vauntie,  proud. 

W. 
Waal,  well. 

Wad,  Wadiia,  would,  would  not. 
Wad,  V.  and  n.  pledge. 
Wae,  Waesomc,  woe,  woefal. 
Waff,  whifl';  puff. 
Waird,  ward. 
Wale,  n.  choice. 
Wale,  V.  to  choose. 


Wallet,  purse. 

Wamefu',  bellyful. 

Wammle,  stupor. 

Wantin,  lacking. 

Warple,  to  surround,  involve, 
entangle. 

Warsle,  Warslin,  struggle. 

Wastrie,  waste. 

Wat,  wot;  know. 

Waucht,  large  draught. 

Wauken,  waken. 

Waun'ers,  wanders. 

Waur,  worse. 

Weal,  welfare. 

Wechts,  weights. 

Weird,  fate;  destiny. 

Weise,  to  beguile. 

Wey,  way. 

Whang,  to  cut  off  in  large  por- 
tions. 

Wheen,  a  few. 

Wheet,  a  whit. 

Wheetie-whautie!  a  mere  tiifle! 

Wheinge,  to  fret,  complain. 

Whittle,  knife. 

Whuff,  whiff. 

Whummlc,  to  turn  upside  down. 

Whussles,  whistles.  Doesiia  care 
a  whusde,  not  care  in  the 
least. 

Wimplin,  i)urling. 

Winnock,  window. 

Withhaud,  withhold. 

Wormwud,  wormwood. 

Wrocht,  wrought. 

W^'se-sayin,  a  maxim  of  wisdom. 

Wyte,  n.  and  v.  blame. 

Y. 

Yaffin,  peevish;  petulant. 
Yaumcriu,  complaining. 
Yerlanc,  yourself  alone. 
Ye'se,  you  shall. 
Yett,  gate. 
Yirrin,  fretting. 
Yirth,  earth. 
Yoke,  to  associate. 
'Yont,    Ayont,    beyond:     along. 
Gang  yont  yer  ain  gate. 

